Managereh ge nazarun quarantine ge hidumaiy: Miee gaumah kohdhey kameh | Mihaaru\nއެޗްއައިއެޗްގައި ކަރަންޓީނުކޮށްފައި ހުރި މީހެއްގެ ކޮޓަރި.\nމެނޭޖަރެއްގެ ނަޒަރުން ކަރަންޓީންގެ ހިދުމަތް: މިއީ ގައުމަށް ކޮށްދޭ ކަމެއް\n31 މެއި 2020 - 12:25 48 comments\nއެކަކު ސޯޝަލް މީޑިއާގައި އާންމުކުރީ ހަލާކުވެފައި ހުރި ކްރީމްކޭކަރު ބިސްކޯދުތަކެކެވެ. އަނެއް މީހަކު އާންމުންނާ ހަމައަށް ގެނެސްދިނީ، ރިހަ އާއި ރޮއްޓާ އެކުވެފައި ހުރި ފޮޓޯއެކެވެ. މިހެން ގޮސް ހިތްހަމަނުޖެހުމާއި ޝަކުވާގެ އެތައް މަންޒަރެއް، ސޯޝަލް މީޑިއާގައި ދައުރުވެ، ކޮރޯނާވައިރަސްގެ ކަރަންޓީންގެ ހިދުމަތަށް އެތައް ބައެއްގެ ފާޑުކިއުން އަމާޒުވި އެވެ.\nއެކަމަކު ހަގީގަތަކީ، އެ ހުރިހާ ކަމެއް އެހެން ހުއްޓަސް، ކަރަންޓީންގައި ތިބޭ މީހުންނާއި އާންމުންނަށް ވެސް އިހުސާސްކޮށްލަން ނޭނގެނީ މި ކުއްލި އޮޕަރޭޝަންގައި ރިސޯޓްތަކުގެ މުވައްޒަފުންނާއި އެމްއެންޑީއެފް ފަދަ އިދާރާތަކުން ކުރަމުން އަންނަ ބޮޑު މަސައްކަތެވެ. ރާއްޖޭގެ ބޮޑު ރިސޯޓެއްގެ އެންމެ އިސް އެއް މުވައްޒަފު، ނަން ނުޖަހާ ގޮތަށް، ބުނީ މިއީ ޓުއަރިޒަމް ދާއިރާގައި އޭނާ ހޭދަކުރި 25 ހަކައަށް އަހަރު ތެރޭގައި ދިމާވި އެންމެ ބޮޑު ގޮންޖެހުން ކަމަށެވެ.\nއެންމެ ކަމެއް ނޫނެވެ. ކޮރޯނާވައިރަސްއާ އެކު މުޅި ޓޫރިޒަމް ހުއްޓި އެ ރިސޯޓް ވެސް ގާތްގަނޑަކަށް އޮތީ ބަންދުކޮށްފަ އެވެ. އެކަމަކު ސަރުކާރުގެ އެދުމަށް ގާތްގަނޑަކަށް 150 ކޮޓަރި ކަރަންޓީންއަށް ދޫކުރަން ނިންމީ، މި ހާލަތުގައި ގައުމަށް އެހީވުމުގެ މަގުސަދުގައި ކަމަށް އޭނާ ބުންޏެވެ. އޭރު ރިސޯޓްގެ އާންމު އޮޕަރޭޝަން ހުއްޓާލާފައި އޮތުމުން، ގިނަ މުވައްޒަފުންތައް ފޮނުވާލައި، ބައިތިއްބާފައި ތިބީ ރިސޯޓްގެ މަރާމާތް ފަދަ ކަންކަމަށް ކޮންމެހެން ހިފަހައްޓަން ޖެހޭ މަދު ބައެކެވެ.\n"ދެން ކުއްލިއަކަށް މި ޖެހުނީ މިކަމާ ހަވާލުވާން. ފުރަތަމަ ވެސް 100 އެއްހާ ކޮޓަރި ތައްޔާރުކުރަން އެންގީ. އެހާ ހިސާބުން ވެސް މިކަމުގެ ބޮޑުކަން އެނގިއްޖެ،" އޭނާ ބުންޏެވެ.\nއެހާ ގިނަ ބަޔަކު ކުއްލިއަކަށް އައުމުން ކާ އެއްޗެހި ތައްޔާރުކުރުމާއި އެއަށް ބޭނުންވާ ސާމާނު ވެސް ފުދޭވަރަކަށް ނެތެވެ. އަދި މާލެ އިން ގެންނަން ބަލާއިރު ލޮކްޑައުންގައި އޮތުމުން އެއީ ވެސް ކުރިމަތިވި ބޮޑު މައްސަލައެކެވެ.\n"ދެން ވަރަށް އުނދަގޫވި ހުރިހާ ކަމެއް ވެސް. އަޅުގަނޑުމެން މެނޭޖަރުން ވެސް ނުކުމެ، މަސް ކަނޑައި، ރޮށި ދަމާ، ރޮށި ފިހެ، މިހެން ގޮސް އެ ހުރިހާ ކަމެއްގައި އުޅެގެން މިކަން މި ކުރެވެނީ،" އޭނާ ކިޔައިދިނެވެ.\nއެޗްއައިއެޗްގައި ތިބި މީހުންގެ ހެނދުނު ސައި\nއޭނާ ބުނި ގޮތުގައި ރިސޯޓްގެ އޮޕަރޭޝަން ހުއްޓާލުމުން ރޮށި ދަމާނެ، ފިހާނެ މީހުން ވެސް ރިސޯޓްގައި އޭރު ނެތެވެ. ދިވެހިންނަކީ މަސް ކާ ބަޔަކަށް ވާތީ، ކޮންމެ އިރަކުހެން މަސް ބޭނުންވެ އެވެ. އެކަމަކު ރިސޯޓްގައި މަސް ނެތުމުގެ އިތުރުން ކައިރި ރަށްރަށުގެ މަސްވެރިން ވެސް ތިބީ މަހަށް ނުނިކުމެ، ރަށުގަ އެވެ. އެކަމަކު ކަރަންޓީންގައި ތިބި ދިވެހިންގެ ހައްގުގައި އެ ރިސޯޓްގެ އިސް މުވައްޒަފުންނާ ވެސް އެކު، މަހަށް ނުކުމެ މަސް ބާނަން ޖެހޭ ހިސާބަށް ކަންކަން ދިޔަ އެވެ.\n"އަޅުގަނޑުމެން ގޮސްގެން ނަމަވެސް މިކަން އެބަ ޖެހޭ ނޫންތޯ ކުރަން. އެހެންވެ ތިބި ބަޔަކާ އެކު މަހަށް ވެސް ދިޔައީ، މާ ކަނޑަށް ވެސް ނުކުތީ،" އޭނާ ބުންޏެވެ.\nމިއީ ގައުމީ ހިދުމަތެއް\nއެ ރިސޯޓުން ހާއްސަކުރި ކޮޓަރިތައް އިސާހިތަކު ފުރިއްޖެ އެވެ. ކަރަންޓީންގައި ތިބި ގިނަ މީހުންނަށް އަސްލު ހާލަތު އެނގި، ޝަކުވާ ނުކުރި ނަމަވެސް މަދު ބައެއްގެ ސަބަބުން މުޅި މަސައްކަތަށް ލިބޭ ބަދުނާމަކީ، އޭނާ ބުނި ގޮތުގައި، އާންމުންނަށް ކަމުގެ ހަގީގަތް އޮޅުވާލުމެވެ.\n"ޝަކުވާކުރާ ޕަސެންޓެއް އެބަ އުޅޭ. އެމީހުން އެ ފޮނުވާ ފޮޓޯތަކާއި ދައްކާ ވާހަކަތަކުން މި ބޮޑު މަސައްކަތް އާންމުންނަށް އޮޅިގެންދަނީ. އަސްލު މިއީ އާދައިގެ އޮޕަރޭޝަނެއް ނޫން،" އޭނާ ބުންޏެވެ.\n"އަޅުގަނޑުމެން އެންމެން މި މަސައްކަތްކުރަނީ ވީހާވެސް ރަނގަޅަކަށް ކަންކަން ކޮށްދޭން. އެކަމަކު މި ކަހަލަ ދުވަސްވަރެއްގައި އެބަ ހުރި ގޮންޖެހުންތައް. ކިތައްމެ ރަނގަޅަށް ކަމެއް ކުރަން އުޅުނަސް ހުރަސްތައް ވެސް އެބަ ހުރި. އެކަން އަންޑަސްޓޭންޑިން ނުވާ ބަޔަކު އުޅޭ. އެމީހުންގެ ސަބަބުން މުޅި އެތީގެ ނުބައި މަންޒަރެއް ފެންނަނީ."\nއޭނާ ބުނި ގޮތުގައި ކާ އެއްޗެހި ވަކި ގޮތަކަށް އަޅައި، ޕެކްކޮށް، ފޯރުކޮށްދޭ އިރު އޮޅިގެން، އެ ހުންނަން ޖެހޭ ގޮތް ނޫން ގޮތަކަށް ހުރެދާނެ އެވެ. އަދި އެނޫން މައްސަލަތައް ވެސް ދިމާވެދާނެ އެވެ. އެކަމަކު ޝޯޝަލް މީޑިއާއާ ހަމައަށް ގެންގޮސް މުޅި އޮޕަރޭޝަން ކަމުނުދާކަން ދެއްކުމަށް ވުރެ، "އަހަރެމެން ކައިރީގައި ބުނެލުމުން" ވެސް އެކަންކަން ބަލައި، ރަނގަޅުކޮށްދޭނެ އެވެ.\nއޭނާ ބުނި ގޮތުގައި ރިސޯޓަކަށް ވުމާ އެކު ބައެއް މީހުން ދެކޭ ގޮތް ވެސް އެބަ ތަފާތުވެ އެވެ. ބޭނުންހާ އެއްޗެއް ލިބެން ހުންނާނެ ކަމާއި ބޭނުން އިރަކު އެ އެއްޗެހި ފޯރުކޮށްދޭން ޖެހޭނެ ކަމަށް ވެސް، މަދު ބަޔަކު ދެކޭ ކަމަށް އޭނާ ބުންޏެވެ.\nއޮޅުވެލި ކަރަންޓީން ފެސިލިޓީގެ ރޯދަވީއްލުން: މި މެނޫއާ މެދު ވެސް ހިތްހަމަނުޖެހޭ ބަޔަކު ތިބި.\n"އެކަމަކު އަޅުގަނޑުމެން މި ތިބީ ވަރަށް ލިމިޓެޑް އެތި ކޮޅަކާ އެކު ވަރަށް ލިމިޓެޑް ބައެއް ގޮވައިގެން. އަސްލު ރިސޯޓެއް ނޫން މި ހިންގަނީ. އެކަމަކު ބައެއް މީހުންނަށް ހީވަނީ ރިސޯޓަކަށް އައިމާ ދެން ކޮންމެ އެއްޗެއް ވެސް ލިބެން ޖެހޭނޭ،" އޭނާ ބުންޏެވެ.\nއެކަމަކު ކަރަންޓީންގައި ތިބޭ މީހުންނަށް ކެވޭ ގޮތަށް އެއްޗެހި ތައްޔާރުކޮށްދެ އެވެ. މިސާލަކަށް އެ ރިސޯޓްގެ ފަންސާހަކަށް ކޮޓަރީގައި ތިބި މީހުންނަށް ފޯރުކޮށްދެނީ ހާއްސަ ކެއުންތަކެވެ. އޭގެ ތެރޭގައި އާޓާ ފުށުގެ ރޮއްޓާއި ކުޅި މަޑުކޮށް ހުންނަ އެއްޗިއްސެވެ. އެ ނޫން ވެސް، ބައެއް ކަންކަން، މިވަގުތު ކޮށްދެވެން ހުރި ވަރަކުން ކޮށްދޭނެ ކަމަށް އޭނާ ބުންޏެވެ.\n"ހަގީގަތުގައި ވެސް މިއީ ގައުމަށް ކޮށްދޭ ކަމެއް. ދިވެހިން ވީމާ ދިވެހިންނަށް ވީހާ ވެސް ރަނގަޅަށް ކޮންމެ ކަމެއް ވެސް ކޮށްދެވޭތޯ މި ބަލަނީ،" އޭނާ ބުންޏެވެ.\n"މިތާ ތިބި މީހުންނަކަށް ނޭނގޭނެ މެނޭޖަރުން މަހަށް ގޮސްގެން މަސް ހޯދި ކަމެއް. މެނޭޖަރުން މަސް ކަނޑާ ކަމެއް. މިއީ އެމީހުންނަށްޓަކައި އަޅުގަނޑުމެން ކޮށްދޭ ކަންތައް."\nސަރުކާރުގެ ވަރަށް ރަނގަޅު ނިންމުމެއް\nދެން އޮތީ ކަރަންޓީންގައި ތިބޭ މީހުންނަށް ސަރުކާރުން ދައްކާ އަގެވެ. ބޮލަކަށް 750ރ ރިސޯޓަށް ދޭ ގޮތަށް ވަނީ ހަމަޖައްސައިފަ އެވެ. އެކަމަކު މިއީ، އޭނާ ބުނި ގޮތުގައި، އެ ރިސޯޓްގެ ފެންވަރަށް ބަލާއިރު ވަރަށް ކުޑަ އެއްޗެކެވެ. އޭގެ ސަބަބުތައް ވެސް ދެއްކި އެވެ. މިސާލަކަށް ރަށުގެ އިންޖީނުގެ ގެ އާއި ފެން ޕްލާންޓް ހިންގުމާއި ރަށުތެރެ ސާފުކޮށް ބެލެހެއްޓުމާއި ރިސޯޓްގެ އަސްލު އޮޕަރޭޝަން ނެތުމުން ފޮނުވާލަން ޖެހޭ އެތައް ބަޔަކު ފޮނުވާނުލެވި، ކަރަންޓީންގެ މަސައްކަތުގައި ބޭތިއްބުމަކީ ވެސް ބޮޑެތި ހަރަދުތަކެއް ކަމަށް އޭނާ ބުންޏެވެ.\nއެކަމަކު މިއީ ކޮވިޑް-19 އިން ރައްކާތެރިވާން ސަރުކާރުން އަޅަމުން އަންނަ ފިޔަވަޅުތަކުގައި، ސަރުކާރަކުން ޖުމްލަކޮށް ކުރާ ވަރަށް ބޮޑު ހޭދައެއް ކަމަށް އޭނާ އެއްބަސްވެ އެވެ. އޭނާ ދެކޭ ގޮތުގައި އާންމު ރައްޔިތުން ވެސް ގަބޫލުކުރަން ޖެހޭނީ، ސަރުކާރުން އެ ހޭދަކުރަނީ އެންމެންގެ ރައްކާތެރިކަމަށް ކަމެވެ.\n"ސަރުކާރުން މިގޮތަށް ކަރަންޓީން ކުރަން ފެށީމާ ބަލި މިވަރަށް ވެސް ކޮންޓްރޯލްވެފައި މި އޮތީ،" އޭނާ ބުންޏެވެ.\n"މިއީ ދުރާލާ ސަރުކާރުން ނިންމި ވަރަށް ރަނގަޅު ނިންމުމެއް. އެހެން ނޫން ނަމަ މި ބަލި ކޮންޓްރޯލްކުރަން ވަރަށް އުނދަގޫވީސް."\nމިހާރު ވެސް ކަރަންޓީންގެ އެކި ފެސިލިޓީޒްތަކުގައި 1،500 އަށް ވުރެ ގިނަ މީހުން އެބަ ތިއްބެވެ. އެ ރިސޯޓުން އަންނަނީ އޭގެ ތެރެއިން 200 އަށް ވުރެ ގިނަ މީހުންނަށް ހިދުމަތް ދެމުންނެވެ.\nކުޑަ ބަނޑޮހުގައި ކަރަންޓީނުކޮށްފައި ހުރި މީހަކު ކޮޓަރީގައި ލެޕްޓޮޕް ބޭނުންކުރަނީ.\nއޭނާ ބުނި ގޮތުގައި މިއީ މުޅި ގައުމަށް ވެސް ވަރަށް ހިތާމަވެރި ވަގުތެކެވެ. އިގުތިސާދީ ގޮތުން އެހާ ބޮޑު ވެއްޓުމެކެވެ. އެހެންކަމުން މިކަމުން އަރައިގަތުމަށް ކުރާ މަސައްކަތުގައި އާންމުންގެ ވިސްނުން ވެސް ގެންގުޅެން ޖެހޭނީ "އެ ހަމާގައި" ކަމަށް އޭނާ ދެކެ އެވެ.\n"ކިތައްމެހާ ވެސް އުނދަގޫ މި ކަން. ފުރަތަމަ ކޮޅު މި ރަށުގެ މުވައްޒަފުން ބިރުގަނޭ މަގަކުން ދާން ވެސް މާސްކް ނާޅާ. ކޮންމެ ދުވަހަކު ވެސް ބަލާނެ ކިތައް މީހުންނަށްތޯ ބަލި ޖެހުނީ،" އޭނާ ކިޔައިދިނެވެ.\n"އެކަމަކު މިހާރު ކޮޓަރިތަކާ ދުރު ހިސާބުތަކުގައި މާސްކް ނާޅާ ވެސް އުޅޭ. ކޮންމެ ދުވަހަކު ނުބަލަ ކިތައް މީހުންނަށް ބަލި ޖެހިއްޖެތޯ. މިހާރު އެ ބިރު މިދަނީ ފިލަމުން."\nއޭނާ ބުނީ ކަރަންޓީންގައި ތިބޭ މީހުންނަށް ވީހާވެސް ރަނގަޅަށް ހިދުމަތް ފޯރުކޮށްދޭން ކޮންމެ ފެސިލިޓީއަކުން ވެސް މަސައްކަތްކުރާނެ ކަމަށެވެ. ނަމަވެސް އާންމުން އުއްމީދުކުރާ ވަރަށް ނުވަތަ އެ ފެންވަރުގައި އެއްޗެއް ނުލިބޭ ކޮންމެ ފަހަރަކު އެކަން ސޯޝަލް މީޑިއާގައި، ޝަކުވާއެއްގެ ގޮތުގައި އާންމުކުރުމުން، އަސްލު އެ މަސައްކަތުގެ އަގު ވެއްޓޭ ކަމަށް އޭނާ ގަބޫލުކުރެ އެވެ.\n"ހަގީގަތުގައި ވެސް މިއީ ހަމަ ގައުމީ ހިދުމަތެއް. ގައުމީ ކަމެއްގެ ގޮތުގައި މިކަން ކުރަނީ. އަނެއްކާ ހަމަ ގިނަ މީހުން އެކަން ގަބޫލު ވެސް ކުރޭ. ވަރަށް މަދު ބަޔަކު މި އުޅެނީ."\nއެޗްއައިއެޗްގައި ކަރަންޓީނުކޮށްފައި ތިބޭ މީހުންގެ މެންދުރު ކެއުން\nޝަކުވާތައް ހުންނާނެ އެވެ. ފަހަރެއްގައި ބައެއް މީހުންނަށް ބައެއް ފެސިލިޓީޒްތަކުން ތަކުރާރުކޮށް މައްސަލަތައް ދިމާވީ އެވެ. ރަނގަޅު ކުރަން އެދުމުން ވެސް، ނުކެވޭ ފަދަ އެއްޗެހި ފޯރުކޮށްދިނީ އެވެ. މިއީ ވެސް ވެދާނެ ގޮތެކެވެ. އެކަމަކު އެ ހުރިހާ ކަމަކާ އެކު ވެސް، ކަރަންޓީންކުރުމަކީ ބަލި ފެތުރުން ހުއްޓުވުމުގެ މުހިންމު ފިޔަވަޅަކަށް ވާތީ ކޮންމެވެސް ގޮތަކުން އެ ބައި ކުރިއަށް ގެންދަން ޖެހެ އެވެ.\nރާއްޖޭގެ ރީތި މަންޒަރުތައް ފެންނަ ގޮތަށް، ރިސޯޓެއްގެ ކޮޓަރިއެއްގައި ދެ ހަފުތާ މަޑުކޮށްލުމަކީ، ވެރިރަށް މާލެ ލޮކްޑައުންގައި އޮތް ދުވަސްވަރެއްގައި، އެބަޔަކަށް ލިބޭނެ ހިތްހަމަޖެހުމެކެވެ. އުނދަގޫތަކެއް ހުއްޓަސް މެ އެވެ. ހީކުރާ ވަރަށް ވުރެ ކެއުންތައް "ގޯސްވިޔަސް" މެ އެވެ.\nއޭނާގެ ބަހުން ނަމަ "މިއީ ހަމަ ކޮންމެ މީހަކު ވެސް ގައުމަށް ކަމެއް ކޮށްދޭންވީ" ވަގުތެވެ.\nއިތުރު ލިޔުންތައް ދިވެހި ސަރުކާރު ރިސޯޓްތައް ސިއްހީ ކުއްލި ނުރައްކަލުގެ ހާލަތު ސިއްހަތު


ޯލްޑިވްސް ބްރޯޑްކާސްޓިން ކޮމިޝަންގެ މުވައްޒަފަކަށް ވެވަޑައިގަތުމުގެ ފުރުޞަތު އާންމުކޮށް ހުޅުވާލަމެވެ.\nއިތުރު އިނާޔަތްތައް: މަގާމުގެ މަސައްކަތާއި ގުޅިގެން ކަނޑައެޅިފައިވާ އެހެނިހެން އެލަވަންސްތައް ދެވޭނެއެވެ.\nމާސްޓަރސް ޑިގްރީ ޙާޞިލް ކޮށްފައި ވުން. (މީޑިޔާ/ބްރޯޑްކާސްޓް ދާއިރާއިން މަތީ ތަޢުލީމް ޙާޞިލް ކޮށްފައިވާ ފަރާތްތަކަށް އިސްކަން ދެވޭނެއެވެ.)\nހިންގުމުގެ ދާއިރާގައި މަދުވެގެން 05 (ފަހެއް) އަހަރު ދުވަހުގެ ތަޖުރިބާ ހުރުން.\nހިންގުމުގެ ދާއިރާގައި ސީނިއަރ މެނެޖްމެންޓް އާއި އެގްޒެކެޓިވް ލެވެލްގައި މުވައްޒަފުން ގޮވައިގެން މަސައްކަތް ކުރުމުގެ ތަޖުރިބާ ލިބިފައިވުން.\nޕްރޮފެޝަނަލް، އެޑްމިނިސްޓްރޭޓިވް އަދި ޓެކްނިކަލް މުވައްޒަފުންނާއި ގުޅިގެން މަސައްކަތް ކުރުމުގެ ޤާބިލްކަން ލިބިފައިވުން.\nދިވެހި ބަހުންނާއި އިނގިރޭސި ބަހުން ފަރިތަކަމާއިއެކު މުޢާމަލާތު ކުރުމުގެ ހުނަރު ލިބިފައިވުން.\nމަސައްކަތުގައި ގިނަ ވަގުތު ހޭދަ ކުރެވޭ މީހެއްކަމުގައި ވުން.\nބްރޯޑްކާސްޓް ކުރުމުގެ ދާއިރާގައި އެމީހެއްގެ އަމިއްލަ މަސްލަހަތެއް ނުހިމެނޭ މީހަކު ކަމުގައިވުން.\nމަޤާމަށް ޤާބިލް މީހެއްކަން ކޮމިޝަންގެ މެންބަރުންގެ އިންޓަރވިއު ޕެނަލްއަށް ސާބިތުކޮށްދިނުން.\nދިވެހިޖުމްހޫރިއްޔާގެ ޤާނޫނުއަސާސީއާއި ޤާނޫނުތަކާއި، މޯލްޑިވްސް ބްރޯޑްކާސްޓިންގ ކޮމިޝަންގެ ޤާނޫނާއި ކޮމިޝަނުން ހަދާ ޤަވާޢިދުތަކާއި އެއްގޮތްވާ ގޮތުގެ މަތިން ކޮމިޝަންގެ އިދާރާ ހިންގާ ބެލެހެއްޓުން.\nކޮމިޝަނުން ހަދާ ޤަވާޢިދުތަކާ އެއްގޮތްވާ ގޮތުގެމަތިން ކޮމިޝަންގެ ޖަލްސާތަކުގެ އިދާރީ ކަންތައްތައް ހިންގާ ބެލެހެއްޓުން.\nކޮމިޝަނަށް އެކަށައެޅިފައިވާ ބަޖެޓާއި އެއްގޮތްވާ ގޮތުގެ މަތިން، ކޮމިޝަނުގެ މަޤްޞަދު ޙާޞިލުކުރުމަށް ކުރަންޖެހޭ ކަންތައްތައް ކުރުމަށް އެކަށޭނަ މުވައްޒަފުން ހިމެނޭ އިދާރާއެއް ޤާއިމު ކުރުމުގައި ކޮމިޝަނަށް އެހީތެރިވުން.\nކޮމިޝަނުން ކަނޑައަޅާ ސިޔާސަތުތަކާއި މަޝްރޫޢުތައް އެކުލަވައި، އެކަށައަޅައި ހިންގުމުގައި ކޮމިޝަނަށް އެހީތެރިވެދިނުން.\nއިސްނެގުމާއި، އާ ގޮތްތަކާއި، އާ ޓެކްނޯލޮޖީއާއި ހުނަރަށް އިސްކަން ދީގެން މުވައްޒަފުންނަށް އެރޮނގުތަކުން ކުރިއެރުން ގެނެސް މަސައްކަތަށް އޭގެ އެދެވޭ ކުރިއެރުން ގެނައުން.\nކޮމިޝަންގެ އިދާރީ ހިންގުމަށް ބޭނުންވާނެ ޤަވާޢިދުތައް ހެދުން.\nފުރިހަމަ ކޮށްފައިވާ އެޕްލިކޭޝަން ފޯމް (އެޕްލިކޭޝަން ފޯމް މޯލްޑިވްސް ބްރޯޑްކާސްޓިންގ ކޮމިޝަންގެ ކައުންޓަރުންނާއި ކޮމިޝަނުގެ ވެބްސައިޓް: www.broadcom.org.mv އިން ލިބެން ހުންނާނެއެވެ.)\nތަޢުލީމީ ސެޓްފިކެޓްތަކުގެ ކޮޕީ (އެކްރެޑިޓް ކޮށްފައިވާ އަދި އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ އަސްލު ).\nސިވިލް ސަރވިސްއަށް ނުވަތަ ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، މޯލްޑިވްސް ބްރޯޑްކާސްޓިންގ ކޮމިޝަނުގެ ވަޒީފާއަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާ މެދު އިއުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\nސެކްރެޓަރީ ޖެނެރަލްކަމުގެ މަޤާމަށް ކުރިމަތިލާ ފަރާތުން ކުރިން ވަޒީފާ އަދާކުރި ދާއިރާގެ އިސް މުވައްޒަފަކު އެފަރާތެއްގެ މަސައްކަތާމެދު ދެކޭގޮތުގެ ލިޔުމެއް. (ރިކޮމެންޑޭޝަން ލެޓަރ).\nދިވެހި ރައްޔިތެއްކަން އަންގައިދޭ ކާޑުގެ ކޮޕީ (މުއްދަތު ހަމަނުވާ / އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ ސާފު ކޮޕީގެ އަސްލު).\n2020 އޮކްޓޫބަރު 05 ވާ ހޯމަ ދުވަހުގެ 13:00 ގެ ކުރިން\nމަސައްކަތުގެ ހުނަރާއި ފެންވަރާއި، ޤާބިލްކަމާއި ސިފަތައް\nމި އިޢުލާނާއި ގުޅިގެން މަޢުލޫމާތު ސާފުކުރެއްވުމަށް ގުޅުއްވާނީ 3334333/ 3334317 ނަންބަރު ފޯނާއެވެ. އިތުރު މަޢުލޫމާތު މި ކޮމިޝަންގެ ވެބްސައިޓުން ލިބިވަޑައިގަންނަވާނެއެވެ.\nނޯޓް: މައުލޫމާތު ފުރިހަމަނުވާ އެޕްލިކޭޝަންތައް ބާތިލް ކުރެވޭނެ ވާހަކަ ދެންނެވީމެވެ.\n04 ސަފަރު 1442\nނަންބަރު: (IUL) 427-OPR/1/2020/14\nސުންގަޑި: 05 އޮކްޓޫބަރު 2020 1400


"Aharemenge Maruge ZInamaa Nagan Jeheynee, Dharifulhaai, Lhee Dharifulhu" - Vaguthu\n"އަހަރެމެންގެ މަރުގެ ޒިންމާ ނަގަން ޖެހޭނީ، ދަރިފުޅާއި،ޅީދަރިފުޅު"\nއިންޑިއާގައި އުމުރުން ދުވަސްވީ ދެ މީހެއްގެ ކުއްލި މަރުވެގެން ދިޔައީ ގިނަ ބަޔަކަށް ޝޮކެއް ޖެހުނު ކަމަކަށެވެ. އުމުރުން 70 އަހަރުގެ ކްރިޝަނަމުރްތީ އާއި އޭނާގެ 68 އަހަރުގެ އަނބިމީހާ ސްރަރްނާގެ ކުއްލި މަރަކީ އާއިލާ ތެރޭގައި ޖެހުނު މައްސަލައެއް ކަން މި ވަނީ އެނގިގެން ގޮސްފައެވެ.\nބެންގަލޫރްގައި މިިދިޔަ ހުކުރު ދުވަހު މި ދެމަފިރިން އަމިއްލައަށް މަރުވިއިރު، ދެ މަފިރިން މަރުވީ އެ މީހުންގެ ފިރިހެން ދަރިފުޅާއި، ޅީދަރިފުޅުގެ ސަބަބުން ކަމަށް ފާރުގައި ތަތްކޮށްފައިވާ މަރުވި ސަބަބު ބަޔާންކޮށްފައިވާ ނޯޓުގައި ވެއެވެ.\nއެ މީހުން ބުނީ، ދަރިފުޅާއި، އޭނާގެ އަނބިމީހާ އެ މީހުންނާއި ދިމާލަށް ވަރަށް އެއްޗެހި ކިޔާ ކަމަށެވެ. އަދި އެ މީހުންގެ މަރުގެ ޒިންމާ އެ މީހުން ނަގަން ޖެހޭ ކަމަށް ބުނެފައި ވެއެވެ. ސްރަރްނާ މަރުވީ ޒަހަރް ބޮއެގެންނެވެ. ކްރިޝަނަމުރްތީ މަރުވީ ޒަހަރް ބުއިމަށްފަހު ދަން ޖެހިގެންނެވެ.\nމިކަން ހިނގި ކަން އެނގިފައި ވަނީ، ހުކުރު ދުވަހުގެ ރޭ ދަރިފުޅާއި އަނބިމީހާ މަސައްކަތް ނިންމާފައި އައިރު، ގޭގެ ދޮރު ތަޅުލާފައި ހުރުމުން ކުޑަދޮރުން ގޭތެރެ ބެލުމުންނެވެ.\nފުލުހުން ބުނީ، މިކަން ހިނގުމުގެ ކުރިން، އުމުރުން ދުވަސްވީ މި ދެމަފިރިންގެ ދަރިފުޅު އެ މީހުން ދޫކޮށްފައި ހިނގައިދޭނެތީ ޒުވާބެއް ކުރި ކަމަށެވެ. އަދި މިކަން ހިނގާފައި ވަނީ އެކަމުގެ ސަބަބުން ކަމަށް ވެދާނެ ކަމަށް ބުނެފައި ވެއެވެ.\nފުލުހުން ދަނީ މިކަން އިތުރަށް ބަަލަމުންނެވެ.


Anubhav Sinha Lucknow Ge Polihunnah 2000 Face Shield Hadhiyaa Koffi – adduLIVE\nއަނޫބަވް ސިންހާ ލަކްނޯގެ ޕޮލިހުންނަށް 2000 ފޭސް ޝީލްޑް ހަދިޔާ ކޮށްފި\n1 Apr 26, 2020, 01:32 ޝަބްނަމް ރަޝީދު\nފިލްމް ޑައިރެކްޓަރު އަދި ޕްރޮޑިއުސަރު އަނޫބަވް ސިންހާ\nއިންޑިއާގެ ފިލްމް ޑައިރެކްޓަރު އަދި ޕްރޮޑިއުސަރު އަނޫބަވް ސިންހާ ލަކްނޯގެ ޕްރޮންޓްލައިންގައި ހަރަކާތްތެރިވާ ފުލުހުންނަށް 2000 ފޭސް ޝީލްޑް ހަދިޔާކޮށްފިއެވެ.\nއަނޫބަވް މި ފޭސް ޝީލްޑްތައް ފުލުހުންނަށް ހަދިޔާ ކޮށްފައިވަނީ ކޮރޯނާ ވައިރަސް ފެތުރެމުންދާ މި ދުވަސްކޮޅުގައި ފްރަންޓްލައިންގައި ހަރަކާތްތެރިވާ ފުލުހުންގެ މަސައްކަތުގެ އަގު ވަޒަންކޮށް އެކަމަށް ޝުކުރު އަދާކުރުމުގެ ގޮތުން ކަމަށް އޭނާވަނީ ބުނެފައެވެ. މީހާގެ ކަރާއި ހަމަޔަށް ނިވާވާގޮތަށް ހަދާފައިވާ ޝީލްޑް ހަދާފައިވަނީ އަނޫބަވްގެ އެކުވެރިއެެއް ކަމަށްވާ މުހައްމަދު ފަހީމްގެ ފެކްޓްރީގައެވެ. މި އެހީ ދިނުމަށް ނިންމި ގޮތް ކިޔައިދެމުން އަނޫބަވް ބުނެފައިވަނީ އުނދަގޫ ވަގުތު ތަކުގައި މީހުން އަނެކުންނަށް އެހީވާ މަންޒަރު އަބަދުވެސް ފެންނަ ކަމަށެވެ. އެފަދަ ވަގުތުތަކުގައި އޭނާއަށް އަމިއްލަ އުފަން ފަސްގަނޑަށް ޓަކައި ކުރެވޭނީ ކޮންކަމެއްތޯ އަބަދުވެސް ސުވާލު ކުރެވޭ ކަމަށެވެ.\nފިލްމް "ތައްޕަޅް" އަދި "އާޓިކަލް 15" ފަދަ ފިލްމްތަކުގެ ޕްރޮޑިއުސަރު ބުނެފައިވާ ގޮތުން މީހުންނަށް އެހީވުމާއިބެހޭ ގޮތުން އޭނާގެ ކޮލެޖްގެ އެކުވެރިޔާ ފަހީމްއާއި ވާހަކަ ދެކެވުމުން ފަހީމްވަނީ ފޭސް ޝީލްޑްތަކެއް ތައްޔާރު ކުރެވިދާނެ ކަމަށް ބުނެފައެވެ. އެގޮތުން ދެމީހުން މަޝްވަރާކުރެވި ފްރަންޓް ލައިންގައި މަސައްކަތް ކުރާ ފުލުހުންނާއި ، ޑޮކްޓަރުން އަދި ނަރުހުންނަށް ވެސް ބޭނުންކުރެވޭނެ މި ފޭސް ޝީލްޑް ތައްޔާރު ކުރުމަށް ނިންމުނު ކަމަށް އަނޫބަވް ބުނެފައިވެއެވެ. އެގޮތުން އެންމެ ފުރަތަމަ ފުލުހުންނަށް ހަދިޔާ ކުރުމަށް ނިންމީ ކަމަށްވެސް އޭނާ ބުނެފައިވެއެވެ.\nލޮކްޑައުންގެ ހާލަތުގައި ކަމާއިބެހޭ ފަރާތްތަކުގެ ހުއްދަ ހޯދައިގެން ފަހީމްގެ ކުޑަ ފެކްޓްރީއެއްގައި ފޭސް ޝީލްޑް ހެދުމުގެ މަސައްކަތް އޭނާ ވަނީ ކޮށްފައެވެ. 2000 ޝީލްޑް ނިންމުމަށްފަހު މިހާރު އަނޫބަވް އާއި ހަވާލު ކުރެވިފައިވާ ކަމަށް އަނޫބަވް ބުނެއެވެ. އާދީއްތަ ދުވަހު ފުލުހުންނަށް އެ ހަދިޔާ ކުރުމުގެ މަސައްކަތް ފައްޓާނެ ކަމަށް ވެސް އޭނާ ހާމަކޮށްފައިވެއެވެ.\nއަނޫބަވް ބުނެފައިވަނީ 15000 އާއި 20000 އާއި ދެމެދުގެ އަދަދަކަށް ފޭސް ޝީލްޑް އެކި ފްރަންޓްލައިންގައި މަސައްކަތް ކުރައްވާ ފަރާތްތަކަށް ހަދިޔާ ކުރުމަށް ވިސްނާފައިވާ ކަމަށެވެ.


SunOnline: Italy ge fathuruverin aun manaa kurumun Jabir ge kanboduvun Italy bahun\nމުއާވިޔަތު އަންވަރު 09 Mar 2020, 10:28\nއަބްދުﷲ ޖާބިރު: ކޮވިޑް19 ރާއްޖެ އިން ފެނުމާއި އެކު އިގްތިސޯދަށް އަންނަ ލޮޅުމާއި ގުޅިގެން އޭނާ ވަނީ ކުއްލި މައްސަލަ އެއް ހުށަހަޅުއްވާފައި --- ފައިލް ފޮޓޯ/ މަޖިލިސް\nރާއްޖެ އިން ކޮވިޑް19 އިން ސަލާމަތް ވުމަށް އަޅާފައިވާ ފިޔަވަޅުތަކުގެ ސަބަބުން އިގްތިސާދު ހަލާކުވަމުން ދާކަން ފާހަގަކޮށް ކާށިދޫ ދާއިރާގެ މެންބަރު އަބްދުﷲ ޖާބިރު، ރައްޔިތުންގެ މަޖިލީހަށް މިއަދު ވަނީ ކުއްލި މައްސަލައެއް ހުށަހަޅުއްވާފަ އެވެ.\nއެ މައްސަލަ ބަލައިގަތުމަށް ހާޒިރުވެވަޑައިގަތް 44 މެންބަރުންގެ ތެރެއިން 41 މެންބަރަކު ވަނީ ވޯޓު ދެއްވާފަ އެވެ. ރާއްޖެއަށް އެންމެ ގިނައިން ފަތަރުވެރިން އަންނަމުން ދިޔައީ ޗައިނާ އާއި އިޓަލީކަން ފާހަގަކޮށް ޖާބިރު ހުށަހެޅުއްވި ކުއްލި މައްސަލާގައި ވިދާޅުވީ، އެ ދެ ގައުމުން ފަތުރުވެރިން އައުން "މުޅިން މަނާކުރުމުން" އެކަމުގެ ސަބަބުން ޓުއަރިޒަމްގެ އިންޑަސްޓްރީއަށް އިންވެސްޓް ކޮށްފައިވާ ވިޔަފާރިވެރިންނަށް ބޮޑެތި ގެއްލުން ތަކެއް ވަމުން އަންނަ ކަމަށެވެ.\nކޮވިޑް19 އިން ރައްކާތެރިވުމުގެ ގޮތުން ފިޔަވަޅު އެޅުން ގައުމީ ދިފާއީބާރު އެމްއެންޑީއެފްއާ ހަވާލު ކުރުމަށް ބާރު އެޅުމަށް އެ ގަރާރުގައި ވަނީ ފާހަގަކޮށްފަ އެވެ. ސަބަބެއްގެ ގޮތުގައި ޖާބިރު ފާހަގަކުރައްވާފައިވަނީ ދައުލަތުގެ ކަމާގުޅޭ އިދާރާތައް ފެއިލް ވެފައިވާ ކަމެވެ.\nއެ މައްސަލައަށް ބަހުސް ކުރައްވަމުން ޖާބިރު ވިދާޅުވީ، ދިވެހި ރައްޔިތުންގެ ސަލާމަތާއި ރައްކާތެރިކަމަށް އަޅަން ޖެހޭ ފިޔަވަޅުތައް އަޅަން ޖެހޭނެ ކަމަށާއި ނަމަވެސް ގައުމުތަކުން މީހުން އައުން މުޅިން މަނާ ކުރުމަކީ ކޮށްގެން ވާނެ ކަމެއް ނޫން ކަމަށެވެ. އެއާ ހިލާފަށް ބޯޓުން މީހުން ފައިބާ ވަގުތު ރަނގަޅަށް ސްކްރީން ކުރެވިދާނެ ކަން ޖާބިރު ފާހަގަކުރެއްވި އެވެ.\n"އެންމެ އިސްކަމަކަށް ވާން ޖެހޭނީ ވެސް ރައްޔިތުން ސަލާމަތާއި ރައްކާތެރިކަންމަތީ ބެއިތިއްބުން،" ޖާބިރު ވިދާޅުވި އެވެ.\nރާއްޖެއިން ކޮވިޑް19 އެންމެ ފުރަތަމަ ފެނިފައިވަނީ އިޓަލީގެ ފަތުރުވެރިއެއްގެ ފަރާތުން ކަން ފާހަގަކޮށް ޖާބިރު ވަނީ އެކަމާ ދެރަވާކަން ފާހަގަކޮށްފަ އެވެ. އަދި އިޓަލީ ބަސް ދަންނަ ނަމަވެސް މިއީ އެ ބަހުން ވާހަކަ ދައްކާ ކަހަލަ ދުވަހެއް ނޫން ކަމަށް ޖާބުރު ވިދާޅުވި އެވެ.\nޖާބިރު އެހެން ވިދާޅުވުމުން، މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވީ، މަޖިލީހުގެ ގަވާއިދުގައި ވާހަކަ ނުދެއްކޭނެ ބަހެއް ނޯންނާނެ ކަމަށެވެ.\nއެއާއި އެކު ބާއްޖެވެރި ހެނދުނަކަށް އެދޭކަމަށް އިޓަލީ ބަހުން ވިދާޅުވެ ޖާބިރު ވާހަކަ ނިންމަވާލެއްވީ އިޓަލީ ބަހުންނެވެ.\nޖާބިރުގެ ވާހަކަ ނިންމަވާލެއްވުމާއި އެކު ތިނަދޫ ދެކުނު ދާއިރާގެ މެންބަރު އަބްދުﷲ ސަނީފް ނިޒާމީ ނުކުތާއެއް ނަންގަވައި ވިދާޅުވީ، އިޓަލީ ބަހުން ޖާބިރު ދެއްކެވި ވާހަކަ މެންބަރުންނަށް ނޭންގޭ ކަމަށާއި އެ ވާހަކަތައް ތަރުޖަމާ ކޮށްދެއްވަން ޖެހޭ ކަމަށެވެ.\nއެ ވާހަކަތަކަށް ރައްދު ދެއްވައި ރައީސް ނަޝީދު ވިދާޅުވީ، މަޖިލީހުގައި އެހެން ބައެއް ބަސްތަކުން ވެސް ވާހަކަދައްކަވާ ކަމަށާއި އަދި އެހެން ބަހަކުން ވާހަކަ ދެއްކި ނަމަވެސް ގޯސް ވާހަކަތަކެއް ދައްކަވާ ނަމަ އެކަން އިނގިދާނެ ކަމަށް ބަލައިގެން އިންނަވާ ކަމަށެވެ. އެފަދަ ހާލަތަލަށް ގޮސްފިނަމަ ހުއްޓުވާނެ ކަން ވެސް ނަޝީދު ފާހަގަކުރެއްވި އެވެ.


Eh Million Aharu Kurin Ulhunu Janavaarehgge DNA Hoadhaifi - Vaguthu\nކަރަންޓީނުގައި ތިބޭ މީހުން އުސޫލަށް ބޯނުލެނބުން، ބޮޑު ނުރައްކަލަކަށް! - 1 ދުވަސް ކުރިން\nއެއް މިލިއަން އަހަރު ކުރިން އުޅުނު ޖަނަވާރެއްގެ ޑީއެންއޭ ހޯދައިފި\n2 ހަފްތާ ކުރިން ( ފެބުރުއަރީ 18, 2021 )\nމީގެ އެއް މިލިއަން އަހަރު ކުރީން ދުނިޔޭގައި އުޅުނު ޖަނަވާރެއްގެ ޑީއެންއޭ ސީކުއެންސް ހޯދައިފި އެވެ.\nދުނިޔޭގެ ސައިންސްވެރިން ހޯދާފައިވާ މި ޑީއެންއޭ ސީކުއެންސް ފެނިފައި ވަނީ މަމޮތް(އެތުގެ ވައްތަރެއް) އެއްގެ ދަތަކުންނެވެ. މި ދަތް ފެނިފައި ވަނީ އީސްޓަން ސިބޭރިއަން ޕާމަފްރޮސްޓް(ގަނޑުފެން) އިންނެވެ.\nސައިންޓިފިކް މަޖައްލާއެއް ކަމަށްވާ ނޭޗަރ އިން ނެރެފައިވާ ރިޕޯޓެއްގައި ބުނީ ސައިންސުވެރިން ހޯދާފައިވާ މި ޑީއެންއޭ ފެނުނީ އެތުގެ އަނގައިގެ ބޭރަށް ނިކުމެފައި ހުންނަ ދަތުން ކަމަށެވެ. މިއީ 1970 ގައި ކޮނެގެން ފެނުނު ދެ އެތުގެ ދަތް ކަމަށް އެ މަޖައްލާގައި ބުނެ އެވެ.\nއެންމެ ގިނަ ދުވަސްވީ ކަމަށް ބެލެވޭ މި އެތަކީ 1.3 ނުވަތަ 1.6 މިލިއަން އަހަރު ކުރީގައި އުޅުނު އެތެކެވެ. މި ޖަނަވާރުގެ ޑީއެންއޭ ހޯދުމުގެ ކުރިން އެންމެ ކުރީގައި އުޅުނު ކަމަށް ބެލެވުނު ޖަނަވާރުގެ ޑީއެންއޭ އަކީ 560،000 ނުވަތަ 780،000 ވަރަކަށް އަހަރު ކުރިން އުޅުނު އަހެއްގެ ޑީއެންއޭ އެވެ.\nސްޓޮކޯމްގެ ސެންޓަރ ފޯ ޕަލެއޮޖެނެޓިކްސް ޕްރޮފެސަރެއް ކަމަށްވާ ޑަލެން ބުނީ އަލަށް ހޯދުނު މި ޑީއެންއޭ އަކީ ވަރަށް އިހުގެ އެއްޗެއް ކަމަށެވެ. މީގެ ސާމްޕަލް ތަކަކީ ވައިކިންގްސް ގެ މިހާރު ފެންނަން ހުރި ސާމްޕަލް ތަކަށްވުރެ ހާސްއަހަރު ކުރީގެ އެއްޗިސް ކަމަށް އޭނާ ވަނީ ބުނެފަ އެވެ.\nފެންގަނޑުން އުހަށް ފުންމައިގެން ޒުވާނަކު ދުނިޔޭގެ ރެކޯޑު ފޮތުން ޖާގަ ހޯދައިފި\nއެސިޑްގެ ހަމަލާ ލިބުނު ޒުވާނަކު ކައިވެނި ކުރީ ހޮސްޕިޓަލުން ދިމާވި މީހަކާއި!\nފެނުން މަތީގައި މަނަވަރުތަކެއް ފެންނަ ފޮޓޯތަކެއް!\nފެބުރުއަރީ 18, 2021 15:54\nވައިކިންގ މީހުން އުޅުނީ މީގެ ހާހެއްހާ އަހަރު ކުރިން. މިލިއަނަކާ ހާހަކާ ހުންނަނީ ހާހެއްގެ ތަފާތެއްނޫންކަންނެ.\nފެބުރުއަރީ 19, 2021 08:43


Gaazeen'ge Audiothakuge Thahugeeguge Habareh Nethumun Idhikolhu Leadership Fuluhah - Vaguthu\n1 މަސް ކުރިން ( އޮކްޓޯބަރ 14, 2021 )\nޕީޕީއެމް އިން މިއަދު ބޭއްވި ނޫސްވެރިންގެ ބައްދަލުވުން؛- ވަގުތު އިމޭޖަސް-މުހައްމަދު އަފްޒަލް\nއިދިކޮޅު ޕީޕީއެމް އާއި ޕީއެންސީގެ ލީޑަރު އަދި ކުރީގެ ރައީސް އަބްދުﷲ ޔާމީންގެ މައްޗަށް ފަސް އަހަރުގެ ޖަލު ހުކުމެއް އިއްވި ކްރިމިނަލް ކޯޓުގެ ފަސް ގާޒީންގެ ތެރެއިން ތިން ގާޒީންގެ ލީކުވި އޯޑިއޯތަކުގެ ތަހުގީގާ ގުޅޭ އެއްވެސް ކަމެއް ސާފު ނުވާތީ އިދިކޮޅު ލީޑާޝިޕް ފުލުހުންގެ އިދާރާއަށް ދާން ނިންމައިފިއެވެ.\nޕީޕީއެމްގެ ސެކްރެޓަރީ ޖެނެރަލް މުހައްމަދު ތޮލާލް ވިދާޅުވީ އިދިކޮޅު ޕީޕީއެމްއާއި ޕީއެންސީގެ ލީޑާޝިޕް ފުލުހުންގެ މައި އިދާރާ، ޝަހީދު ހުސައިން އާދަމް ބިލްޑިންއަށް ވަޑައިގަންނަވާނީ މިއަދު މެންދުރުފަހު 1:30 ހާއިރުއެވެ.\nމި ގާޒީންގެ އޯޑިއޯ މައްސަލަ ޖުޑިޝަލް ސާވިސް ކޮމިޝަން (ޖޭއެސްސީ) އިން ތަހުގީގު ކުރަން ފަށައި ގާޒީންގެ އަޑުގެ ސާމްޕަލް ނަގައިގެން އެ ތަކެތި ފުލުހުންނާ ޚިއްސާކުރިއެވެ. އެ ތަކެތި ތަހުލީލު ކުރަން ފުލުހުން ވަނީ އޭގެ ތަޖުރިބާ ހުރި އަމިއްލަ ފަރާތަކާ ހަވާލުކޮށްފައެވެ.\nމި ހުކުމުގެ އިސްތިއުނާފް ޝަރީއަތް ސުޕްރީމް ކޯޓުގައި ނިންމާލިއިރު، ދެން އޮންނާނީ އިސްތިއުނާފް ޝަރީއަތުގެ ހުކުމް އިއްވާ އަޑުއެހުމެވެ. އެ އަޑުއެހުން އޮންނާނެ ތާރީޚެއް އަދި ސުޕްރީމް ކޯޓުން ހާމައެއް ނުކުރެއެވެ. ސުޕްރީމް ކޯޓުން ވަނީ ޔާމީންގެ މައްޗަށް އިއްވާފައިވާ ފަސް މިލިއަން ޑޮލަރުގެ ޖޫރިމަނާގެ ހުކުމް ތަންފީޒު ކުރަން ފަސްކުރަން އަމުރެއް ނެރެފައެވެ.\nމި ވަގުތު ގޭބަންދުގައި ހުންނެވި ޔާމީންގެ މައްޗަށް އުފުލަމުންދާ ދައުވާތަކާއި އިއްވާފައިވާ ހުކުމަކީ އިންސާފުން ބޭރުން ހިންގާފައިވާ ކަންކަން ކަމުގައި ޕީޕީއެމްއާއި ޕީއެންސީ އަދި އެމަނިކުފާނުގެ އެތައް ހާސް ސަޕޯޓަރުން ދެކެއެވެ.\nއޮކްޓޯބަރ 14, 2021 13:29\nތިޔަ ހުރިހާ ސާމްޕަލެއްވެސް ވާނީ ނައްސި، ވ.ސާފު އިނގޭތޯ. މީ ތޯތޯ ސަތުކާރެއްނޫނޭ\nއޮކްޓޯބަރ 14, 2021 14:29\nސްޕްރީމް ކޯޓުން ޔާމީނަށް ކަފާލާތު ނުދިނީ ވަރަށް އަވަހަށް މައްސަލަ ނިންމާތީ ކަމަށްބުނެ. ޔާމީނުގެ މައްސަލަ ސްޕްރީމް ކޯޓުން އިންސާފުވެރިކަމާއެކު ނިންމާފިނަމަ ސްޕްރީމްކޯޓްގެ ފަނޑިޔާރު އަލީ ރަޝީދު މަގާމުން ވަކިކުރަން ޖެހޭނެ. އެހެންކަމުން ތިޔަމައްސަލަ އަވަހަކަށް ނުނިންމާނެ. ސްޕްރީމްކޯޓްގެ އަގު ރައްޔިތުން ކުރިމަތީ ވެއްޓޭނެ. އެހެންކަމުން ހައިކޯޓްގެ ހުކުމަށްތާއީދުކޮށް މައްސަލަ ނިންމާނީ. ހަނދާނާ ތާރީޚަށްޓަކައި މިކޮމެންޓް ރައްކާކޮށްފާބާއްވާ. މިނޫންގޮތަކަށް ނުވާނެ. ސަރުކާރުގެ ނުފޫޒުމުޅި ޖުޑިޝަރީގައިއޮތީ.


Thin aharu Ijuthimaee heyo badhaleu ai!\nތިން އަހަރުން އިޖުތިމާއީ ހެޔޮ ބަދަލު އައި!\nރައީސް އިބްރާހިމް މުހައްމަދު ސޯލިހު ރަށެއްގެ ރައްޔިތުންނާ ބައްދަލުކުރައްވަނީ\nނޮވެމްބަރު 18، 2018 ގައި ރައީސް އިބްރާހިމް މުހައްމަދު ސޯލިހު ރާއްޖޭގެ ވެރިކަމާއި ހަވާލުވެވަޑައިގަތީ ރާއްޖޭގެ އިޖުތިމާއީ ދާއިރާއަށް ހެޔޮ ބަދަލުތަކެއް ގެނެސްދެއްވާނެ ކަމުގެ ވައުދުފުޅާ އެކު އެވެ. ރައްޔިތުންނަށް އިޖުތިމާއީ ރައްކާތެރިކަން ފޯރުކޮށްދެއްވާނެ ކަމުގެ ޔަގީންކަމާ އެކު އެވެ. ވަކިން ހާއްސަކޮށް ގައުމުގެ ތައުލީމާއި ސިއްހީ ނިޒާމަށް ބޮޑެތި ބަދަލުތަކެއް ގެނެސް، ރާއްޖޭގައި ނެތް އާ ހިދުމަތްތައް ތައާރަފް ކޮށްދެއްވާނެ ކަމުގެ ވައުދުފުޅާ އެކު އެވެ. އަތޮޅުތަކުގެ ތެރޭގައި ސިއްހީ ނިޒާމް ފުޅާކޮށް، ރައްޔިތުންނަށް ލުއި ފަސޭހަ ގޮތްތަކެއް ހޯއްދަވައި ދެއްވުމަކީ ރައީސްގެ ވަރަށް މުހިންމު ވައުދެކެވެ. ވަރަށް ފަހަތުގައި އޮތް ރާއްޖޭގެ އިޖުތިމާއީ ދާއިރާ މި ސަރުކާރު އައި ފަހުން އެތައް ހަރުފަތެއް ކުރިއަށް ޖެހިއްޖެ އެވެ.\nރައީސް ސޯލިހުގެ ސަރުކާރަށް ތިން އަހަރު ފުރިގެން ދިޔައިރު އެމަނިކުފާނު ވައުދުވެވަޑައިގެންނެވި ފަދައިން ސިއްހީ ނިޒާމަށް ރާއްޖޭގައި ކުރިން ނުދެކޭފަދަ ބޮޑެތި ބަދަލުތަކެއް ވަނީ ގެނެސްދެއްވާފަ އެވެ. އަތޮޅުތެރޭގެ ހޮސްޕިޓަލްތަކަށް އާ ހިދުމަތްތައް ތައާރަފްކޮށް، ރައްޔިތުންނަށް މާލެ ނޫން އިތުރު ގޮތްތަކެއް ވަނީ ހޯއްދަވައިދެއްވާފަ އެވެ. މީގެ ކުރިއަށް ބަލާލާއިރު، ކިތަންމެ ކުޑަ ކުޑަ ކަމަކު ވެސް އަންނަން ޖެހެނީ މާލެ އެވެ. ނޫނީ ދާން ޖެހެނީ ރާއްޖެއިން ބޭރަށެވެ. އެކަމަކު މިއަދު ރަށްރަށުން ވެސް ގިނަ ހިދުމަތްތައް ލިބޭނެ އެވެ. އަމިއްލަ ރަށުން ނުލިބޭނަމަ ބޮޑު ހަރަދު ކޮށްގެން މާލެ އައުމުގެ ބަދަލުގައި އެންމެ ކައިރީގައި އޮތް ރަށަށް ދެވޭނެ އެވެ.\nރައްޔިތުންނާ ވީހާވެސް ގާތަށް ސިއްހީ ހިދުމަތް ގެނެސްދިއުމަށް މި ސަރުކާރުން ވަނީ ބޮޑެތި މަސައްކަތްތަކެއް ކޮށްފަ އެވެ. މިހާރު ވެސް އަންނަނީ ކުރަމުންނެވެ. އެގޮތުން އާ ހިދުމަތްތައް ލާމަރުކަޒުކުރުމުގެ ގޮތުން މާލެއިން ބޭރުގައި ފުރަތަމަ ފަހަރަށް ނިއުރޯ ސާޖަރީގެ ހިދުމަތް ވަނީ ދޭން ފަށައިފަ އެވެ. އެއީ އައްޑޫ އިކުއިޓޯރިއަލް ހޮސްޕިޓަލުގަ އެވެ. ފުރަތަމަ ފަހަރަށް ކުޅުދުއްފުށި ރީޖަނަލް ހޮސްޕިޓަލުގައި ކަކުލު ހުޅު ބަދަލުކުރުމުގެ ސާޖަރީއެއް ހެދީ ވެސް ހަމަ ރައީސް ސޯލިހުގެ މި ސަރުކާރުގަ އެވެ. މި ހިދުމަތް މިހާރު އައްޑޫ އިކުއިޓޯރިއަލް ހޮސްޕިޓަލުން ވެސް ލިބެ އެވެ.\nސިއްހީ ހިދުމަތް ލާމަރުކަޒު ކުރުމުގެ ގޮތުން ފަސް ޓާޝަރީ ހޮސްޕިޓަލް ރައީސް ސޯލިހުގެ މި ވެރިކަމުގައި ވަނީ ތަރައްގީކޮށްދެއްވާފަ އެވެ. މި ހޮސްޕިޓަލްތަކަށް މުޅިން އާ ހިދުމަތްތައް ތައާރަފްކުރެވި ރައްޔިތުންނަށް އެތައް ގޮތަކުން ލުއިފަސޭހަ ކޮށްދެއްވި އެވެ.\nއަތޮޅުތެރޭގައި ތަރައްގީކުރި ޓާޝަރީ ފެންވަރުގެ ހޮސްޕިޓަލްތައް\nނަފްސާނީ ބައްޔަކީ ރާއްޖޭގައި ވަރަށް އާންމު ވެފައިވާ ބައްޔެކެވެ. މިކަމަށް ހައްލު ހޯއްދަވައިދެއްވުމަށް ރައީސް ވަނީ ރާއްޖޭގެ އެކި ކަންކޮޅުތަކުގައި މި ބައްޔަށް ފަރުވާ ހޯދުމަށް ސެންޓަރުތަކެއް ގާއިމުކޮށްދެއްވާފަ އެވެ. އެގޮތުން ނެޝަނަލް ސެންޓާ ފޯ މެންޓަލް ހެލްތު ގާއިމްކޮށްދެއްވި އެވެ. ފަސް އަތޮޅަކަށް ސައިކިއޭޓްރިސްޓުންގެ ހިދުމަތް ފައްޓަވައިދެއްވި އެވެ. އެއީ ހދ. ރ. ސ. ގދ އަދި ލ އަތޮޅެވެ. ރައްޔިތުން އެންމެ އުފާކުރި ކަމަކީ ނަފްސާނީ ބަލިތަކަށް ދޭ ފަރުވާ އާސަންދައިގެ ދަށަށް ބަދަލުކުރުމެވެ. މީގެ އިތުރުން މޯބައިލް ލެބޯޓަރީގެ ހިދުމަތް ހއ. ށ. ނ. ރ. މ. އަދި ލ. އަތޮޅުގައި ވަނީ ފަށައިފަ އެވެ. އަތޮޅު ހޮސްޕިޓަލްތަކުން ދަތުގެ ފަރުވާ އާއި އަތޮޅު ތެރެއަށް ޑައިލިސިސްގެ ހިދުމަތް ވެސް މި ސަރުކާރުން ވަނީ ފުޅާކޮށްފަ އެވެ. އަދި އެމަޖެންސީ މެޑިކަލް ސާވިސް (އީއެމްއެސް) ވަކި ހިދުމަތެއްގެ ގޮތުގައި ވަނީ ކަނޑައަޅައިފަ އެވެ.\nމާފުށި ސިއްހީ މަރުކަޒުގައި ހަދާފައިވާ ދަތުގެ ފަރުވާދޭ ކޮޓަރިއެއް -- ފޮޓޯ: ހެލްތު މިނިސްޓްރީ\nތެލަސީމިއާ ކުދިންނަށް ފަރުވާ އާއި ޓެސްޓްތައް ހެދުމުގައި ހުރި ގޮންޖެހުންތަކަށް ވެސް ރައީސް ސޯލިހުގެ ވަނީ ހައްލެއް ހޯއްދަވައިދެއްވާފަ އެވެ. އެގޮތުން ހުރިހާ އަތޮޅަކުން ފެރިޓިން ޓެސްޓް ހެދުމުގެ އިންތިޒާމް ވަނީ ހަމަޖައްސައިދެއްވާފަ އެވެ. އަދި ބޯންމެރޯ ޓްރާންސްޕްލާންޓް ހަދާ ކުދިންނަށް ބޭނުންވާ ބޭހާއި ވެކްސިން ވެސް މިހާރު ލިބެ އެވެ.\nރަށްރަށުގައި އެމްބިއުލާންސް ނެތި އަތް ގާޑިއަލާއި ޕިކަޕު ފަދަ ތަކެތީގައި ބަލިމީހުން އުފުލާ މައްސަލަ ދޭތެރެ ދޭތެރެއިން ފެންމަތިވެ އެވެ. އެކަމަށް މި ސަރުކާރުން ވަނީ ނިމުމެއް ގެނެސްފަ އެވެ. އެގޮތުން 117 އެމްބިއުލާންސް އަތޮޅުތެރެއަށް ފޮނުވުމުގެ މަސައްކަތް މިހާރު ވަނީ ފަށައިފަ އެވެ. އޭގެތެރެއިން 41 އެމްބިއުލާންސް ރަށްރަށަށް ފޮނުވާފައިވާއިރު، 76 އެމްބިއުލާންސް އޮތީ ރާއްޖެ އައުމުގެ މަގުމަތީގަ އެވެ.\nސިއްހީ ދާއިރާއަށް މިހާތަނަށް ކޮށްދީފައިވާ ބައެއް ހަރަދުތަކަށް ބަލާއިރު، ރާއްޖެއިން ބޭރުން ސިއްހީ ފަރުވާ ހޯދުމަށް ސަރުކާރުން މިހާތަނަށް 1.5 ބިލިއަން ރުފިޔާ ވަނީ ހަރަދުކޮށްފަ އެވެ. މީގެ ތެރޭގައި އާސަންދައިގެ ދަށުން އިންޑިއާ އަދި ސްރީލަންކާއިން ބޭސްފަރުވާ ހޯދައިދިނުމަށް ވަނީ ހަރަދުކޮށްފަ އެވެ. އަދި މެރަން ސްކީމްގެ ދަށުން އިންޑިއާ، ސްރީލަންކާ އަދި މެލޭޝިއާގައި ދިރިއުޅޭ ދިވެހިންނަށް ވަނީ ހަރަދުކޮށްފަ އެވެ.\nތައުލީމީ ޖީލެއް ބިނާކުރުން\nތައުލީމީ ދާއިރާއަކީ ރައީސް ވަރަށް ބޮޑަށް އިސްނަންގަވައިގެން ބަދަލެއް ގެނައުމަށް މަސައްކަތް ކުރައްވަމުން އަންނަ ދާއިރާއެކެވެ. ތައުލީމު ކުރިއަރުވައި، ތައުލީމީ ޖީލެއް ރާއްޖޭގައި ބިނާކުރުމަކީ ރައީސްގެ ވަރަށް މުހިންމު ވައުދުފުޅެކެވެ. ސްކޫލަށްދާ ކޮންމެ ދަރިވަރަކީ ހެނދުނުގެ ނާސްތާއަށް އިންސާފުކޮށްގެނދާ ދަރިވަރެއްކަން ކަށަވަރުކުރީ މި ސަރުކާރުންނެވެ. އެގޮތުން ދަރިވަރުންނަށް ނާސްތާ ޕްރޮގްރާމް ފަށައި، 49،000 ދަރިވަރުންނަށް މިހާރު އަންނަނީ ހެނދުނުގެ ނާސްތާ ފޯރުކޮށްދެމުންނެވެ.\nދެން އޮތީ ރައީސް ވެވަޑައިގަތް މުހިންމު އަނެއް ވައުދެވެ. އެއީ ހިލޭ ފުރަތަމަ ޑިގްރީއާ ހަމައަށް ކިޔެވުމެވެ. މިއަދު މި ޕްރޮގްރާމްގެ ދަށުން 11،000 އަށްވުރެ ގިނަ ދަރިވަރުން އަންނަނީ ހިލޭ ޑިގްރީ ހާސިލްކުރަމުންނެވެ. ސަރުކާރުން ދަރިވަރުންނަށް ދޫކުރާ ސްޑޫޑެންޓް ލޯނުގެ އިންޓްރެސްޓް ވެސް ފަސް ޕަސެންޓުން މިހާރު ވަނީ ތިން ޕަސެންޓަށް ދަށްކޮށްފަ އެވެ. މީގެ އިތުރުން ރާއްޖޭގެ ހުރިހާ އަތޮޅެއްގައި އޭ-ލެވެލްއަށް ކިޔަވައިދޭން ފަށާފައި ވަނީ ވެސް ހަމަ މި ތިން އަހަރު ދުވަހުގެ ތެރޭގަ އެވެ. އަދި ސްކޫލް ނެތް ރަށްރަށުގައި ސެޓެލައިޓް ސްކޫލް ގާއިމްކުރުމުގެ މަސައްކަތް ވެސް ވަރަށް ބާރު ސްޕީޑެއްގައި އަންނަނީ ކުރަމުންނެވެ.\nރައީސް އިބްރާޙިމް މުހައްމަދު ސޯލިހު އިއްޒުއްދީން ސްކޫލްގެ ދަރިވަރުންތަކަކާ އެކީ -- އަވަސް ފޮޓޯ\nމީގެ އިތުރުން، ތައުލީމީ ދާއިރާގެ އުމްރާނީ ތަރައްގީއަށް ވެސް ރައީސް ސޯލިހު ވަނީ މަޝްރޫއުތަކެއް ފައްޓަވައިދެއްވާފަ އެވެ. އެގޮތުން މިހާރު ވެސް ރާއްޖޭގެ އެކި ސްކޫލްތަކުގައި 1،068 ކްލާސްރޫމްގެ މަސައްކަތް އަންނަނީ ކުރަމުންނެވެ. އަދި 66 މަލްޓި-ޕާޕަސް ހޯލްގެ މަސައްކަތް ވެސް ކުރަމުން ދެއެވެ.\nރައްޔިތުންނަށް އިޖުތިމާއީ ރައްކާތެރިކަން ހޯދައިދިނުމަށް ސަރުކާރުން މިހާތަނަށް ވަރަށް ގިނަ މަސައްކަތްތައް ވަނީ ކޮށްދީފަ އެވެ. އެގޮތުން އެންމެ ފާހަގަކޮށްލެއްވޭ ކަމަކީ އެކަނިވެރިމައިންނަށް ދޭ އެލަވަންސް ބޮޑުކުރުމެ އެވެ. 10،000ރ. އަށް އެލަވަންސް ބޮޑުކޮށް އެކަނިވެރިމައިންގެ ހައްގުތައް ރައްކާތެރިކޮށްދިނުމަށް ރައީސް ސޯލިހު އަންނަނީ ގިނަ މަސައްކަތްތަކެއް ކޮށްދެއްވަމުންނެވެ.\nކުޑަކުދިންނަކީ އަންނަން އޮތް ޖީލެވެ. ރަގަޅު، ހަރުދަނާ ޖީލެއް ބިނާކުރުމަށް ކުޑަކުދިންގެ ރައްކާތެރިކަން ކަށަވަރުކުރުމަކީ ވަރަށް މުހިންމު ކަމެކެވެ. އެ ކުދިންގެ ހައްގުތަކާއި ރައްކާތެރިކަން ކަށަވަރުކުރުމަށް ހާއްސަ އަހަންމިއްޔަތު ކަމެއް ދީގެން ސަރުކާރުން ވަނީ "ކުޑަކުދިންގެ ހައްގުތައް ރައްކާތެރިކުރުމުގެ ގާނޫނު" އާއި "ކުޑަކުދިންގެ އަދުލުގެ ގާނޫނު" އެކުލަވައިލައި ތަސްދީގުކޮށްފަ އެވެ. ކުޑަކުދިންގެ ހައްގުތައް ރައްކާތެރިކުރުމުގެ ގާނޫނުގެ 25 ވަނަ މާއްދާގެ ދަށުން 18 އަހަރުން ދަށުގެ ކުޑަކުދިން ކައިވެނިކުރުމަށް ނިމުން ގެނެސްދެއްވީ ރައީސް ސޯލިހެވެ. މި ގާނޫނުގެ 29 ވަނަ މާއްދާގެ ދަށުން 18 އަހަރު ނުފުރޭ ކުދިންނަށް މަރުގެ އަދަބު ކަނޑައެޅުން ވެސް ވަނީ މަނާކޮށްފަ އެވެ.\nރައީސް އިބްރާހިމް މުހައްމަދު ސޯލިހު ކުޑަކުދިންތަކަކާއި ވާހަކަދައްކަވަނީ\nދެން އޮތީ ކުޑަކުދިން ހިތްއުފާކޮށްލައި އާއިލާތަކަށް ހަމެޖެހުން ގެނެސްދިނުމަށް މިވީ ތިން އަހަރު ދުވަހުގެ ތެރޭގައި ރައީސް ސޯލިހުގެ ކޮށްދެއްވި ކަންތައްތަކެވެ. އެގޮތުން 41 ރަށެއްގައި ކުޑަކުދިންގެ ޕާކު ވަނީ އަޅައިދީފަ އެވެ،. 2،295 މައިންނަށް މެޓާނިޓީ ލީވް ދިނެވެ. ހަމައެޔާއެކު 807 މީހަކަށް ޕެޓާނިޓީ ލީވް ދިނެވެ. މީގެ އިތުރުން މައްސަރު ޓެކްސް އިން ނަގަނީ "ޒީރޯ ޕަސެންޓް" ޓެކްސް އެވެ. އަންހެނުންގެ މައްސަރު ކަންތަކާ ގުޅިގެން ބޭނުންކުރާ ފެޑް އަދި ޓެމްޕޮން ފަދަ ތަކެތިން ޖީއެސްޓީ ނެގުން ހުއްޓައިލި އެވެ.\nގުރުއާނާ ދީނީ އިލްމު\nރައީސް ސޯލިހަކީ ދީނަށް ލޯބިކުރައްވާ ދީނީ ކަންކަމަށް ވަރަށް ބޮޑަށް ބާރުއަޅުއްވާ ލީޑަރެކެވެ. ގުރުއާނާއީ ދީނީ އިލްމު ރައްޔިތުންގެ ތެރޭގައި ވީހާވެސް ބޮޑަށް އަށަގެންނެވުމަށް ގިނަ މަސައްކަތްތަކެއް އަންނަނީ ކުރައްވަމުންނެވެ. މިއަދު އެމަނިކުފާނުގެ ސަރުކާރަށް ތިން އަހަރު ފުރިފައިވާއިރު މިހާތަނަށް 5،000 އަށްވުރެ ގިނަ މީހުންނަށް ގުރުއާން އުނގަންނައިދިނުމުގެ ޕްރޮގްރާމްތައް ވަނީ ހިންގައިފަ އެވެ. ރާއްޖޭގެ އެކި ކަންކޮޅުތަކުގައި ދީނީ އިލްމު އުނގަންނައިދިނުމަށް 400 އަށްވުރެ ގިނަ ޕްރޮގްރާމްތައް ވަނީ ހިންގައިފަ އެވެ. ދީން ފަތުރައި އެކި މައުލޫތަކާ ގުޅިގެން ދީނީ ނަސޭހަތް ދިނުމަށް 20،000 އަށް ވުރެ ގިނަ ޕްރޮގްރާމް މި ސަރުކާރުން އިންތިޒާމްކޮށްގެން ވަނީ ހިންގައިފަ އެވެ.\nގުރުއާނާއި ދީނީ އިލްމު ފެތުރުމުގެ ގޮތުން، ކީރިތި ގުރުއާނާ ބެހޭ މަރުކަޒުގެ ގޮފިތައް ވަނީ އުފައްދައިފަ އެވެ. އެގޮތުން ހއ. ކެލާ، ރ. ހުޅުދުއްފާރު، ފ. ފީއަލި، ތ. މަޑިފުށި، ލ. ކަލައިދޫ، ލ. މާބައިދޫ، ގއ. ދާންދޫ، ފ. ނިލަންދޫ، ގއ. ކޮލަމާފުށި އަދި ގދ. ގައްދޫގައި ވަނީ ގޮފިތައް ހުޅުވައިފަ އެވެ. ގުރުއާނާއި ދީނީ އިލްމު ފެތުރުމަށް ހާފިޒުންނާއި މުދިމުން ތަމްރީނުކޮށް، އަރަބި ބަހުގެ ކޯސްތަކާއި ގުރުއާން ހިތުދަސްކުރުމުގެ ޕްރޮގްރާމްތައް ދަނީ ހިންގަމުންނެވެ. މީގެ އިތުރުން އަތޮޅުތެރޭގައި ވެސް ދީނީ ހޭލުންތެރިކަން އިތުރުކުރުމަށް ހާއްސަ ޕްރޮގްރާމްތައް އަންނަނީ ބާއްވަމުންނެވެ.\nފަންނީ ޒުވާނުން ބިނާކުރުން\nޒުވާނުންނަށް ފަހި ފުރުސަތުތަކެއް ފޯރުކޮށްދިނުމަކީ ރައީސްގެ މުހިންމު ވައުދުފުޅެކެވެ. އެއްވެސް ޒުވާނަކު ބާކީ ނުކޮށް، ޒުވާން ޖީލަކީ ފަންނީ އަދި މަސައްކަތްތެރި ޖީލަކަށް ހެދުމަކީ ރައީސްގެ ވަރަށް ބޮޑު އަމާޒެކެވެ. މީހުން ބިނާކުރުމަށް ރައީސް ސޯލިހު ދެއްވާ އަހަންމިއްޔަތުކަމަކީ ރާއްޖޭގެ ކޮންމެ ޒުވާނަކު ވެސް ބަލައިގަންނަ ކަމެކެވެ. މީހުން ބިނާކުރުމަށް ސަރުކާރުން ކުރަމުން އަންނަ މަސައްކަތްތަކުގެ ތެރޭގައި މިހާތަނަށް މޯލްޑިވްސް ޕޮލިޓެކްނިކްގައި 3000 އަށްވުރެ ގިނަ ޒުވާނުން ވަނީ އެންރޯލްވެފަ އެވެ، ޒުވާނުންނަށް މުޅިން އަލަށް 15 ޕްރޮގްރާމެއް ތައާރަފްކޮށް އަދި އޭގެ ތެރެއިން ތިން ޕްރޮގްރާމް ހާއްސަ އެހީއަށް ބޭނުންވާ މީހުންނަށް ވަނީ ހާއްސަކޮށްފަ އެވެ.\nރައީސް އިބްރާހިމް މުހައްމަދު ސޯލިހު އަދި ޔޫތު މިނިސްޓަރު އަހުމަދު މަހުލޫފު\nޒުވާނުންނަށް ފަހި ފުރުސަތުތަކެއްް ހޯދައިދިނުމަށް ނެޝަނަލް އެޕްރެންޓިސްޝިޕް ޕްރޮގްރާމް ވަނީ ހިންގައިފަ އެވެ. މަދަނީ ޖަމިއްޔާތައް ބާރުވެރިކުރުމަށް ވެސް ވަނީ ގިނަ މަސައްކަތްތަކެއް ކޮށްފަ އެވެ. އަދި ރާއްޖޭގައި ކުޅިވަރު ކުރިއެރުވުމަށް، ކުޅިވަރު ކުޅޭ އެސޯސިއޭޝަންތަކަށް ވެސް ވަނީ އެހީތެރިކަން ފޯރުކޮށްދީފަ އެވެ. މީގެ އިތުރުން ކޮންމެ ރަށަކަށް ސްޕޯޓްސް ކައުންސިލަރަކު ކަނޑައަޅައި ރަށްރަށުގައި އެކިކަހަލަ ކުޅިވަރު ކުޅޭނެ ކޯޓުތައް ގާއިމްކުރި އެވެ. އަދި މިހާރު ވެސް އެ މަސައްކަތް އަންނަނީ ކުރަމުންނެވެ.\nސަގާފީ ތަރިކަ ރައްކާތެރިކުރުން\nރައީސް ސޯލިހަކީ ތާރީހާ ސަގާފަތަށް ވަރަށް ބޮޑަށް ލޯބިކުރައްވާ ލީޑަރެކެވެ. އެކަން ވަރަށް ރަގަޅަށް ފެންނަން އެބައޮތެވެ. އޭގެ އެންމެ ބޮޑު މިސާލަކީ އެކަމަށް ހާއްސަ މިނިސްޓްރީއެއް އުފައްދައި ތާރީހާ ސަގާފަތާ ބެހޭ މިނިސްޓަރެއް ފުރަތަމަ ފަހަރަށް ރާއްޖޭގައި އައްޔަނުކުރެވިގެން ދިޔުމެވެ. މިނިސްޓްރީ އޮފް އާޓްސް، ކަލްޗާ އެންޑް ހެރިޓޭޖް އަކީ ރާއްޖޭގެ ތާރީހާއި ސަގާފަތް ދިރުވާ އާލާކުރުމަށް ވަރަށް ބޮޑަށް މަސައްކަތްކުރާ މިނިސްޓަރީ އެކެވެ. ސަގާފީ ތަރިކަ ރައްކާތެރިކުރުމަށް ބާރުއެޅުމަށް ރައީސް ވަނީ ހާއްސަ ގާނޫނެއް ވެސް ތަސްދީގުކުރައްވާފަ އެވެ. އެއީ "ދިވެހިރާއްޖޭގެ ސަގާފީ ތަރިކައިގެ ގާނޫނު" އެވެ.\nމީގެ އިތުރުން ވެސް ސަގާފީ ތަރިކައިގެ ދާއިރާއިން ކުދި އަދި މެދު ފަންތީގެ ވިޔަފާރިތަކުގެ ދަފްތަރު އެކުލަވައިލައި، ގައުމީ ކުތުބުހާނާއަށް ގިނަ ބަދަލުތަކެއް ރައީސް ސޯލިހު ގެންނެވި އެވެ. އާސާރީ އަދި ދުވަސްވީ ތަންތަން ހިމާޔަތްކުރުމަށް ވެސް ވަރަށް ބޮޑަށް ބާރުއަޅުއްވަ އެވެ. އެގޮތުން މިހާތަނަށް 20 އަށްވުރެ ގިނަ އާސާރީ މިސްކިތާއި، މަގާމުފުޅު، ތަރާގަނޑު އަދި ހެރިޓޭޖް ސައިޓު ފަދަ ތަންތަން ވަނީ ހިމާޔަތްކޮށްފަ އެވެ.\nރައީސް ސޯލިހުގެ ވެރިކަމަށް ތިން އަހަރު ވެގެން ދިޔައިރު ރާއްޖޭގެ އިޖުތިމާއީ ދާއިރާއަށް ވަނީ ހެޔޮ ބަދަލުތަކެއް ގެނެސްދެއްވާފަ އެވެ. އަދިވެސް މަސައްކަތް ކުރައްވަމުން ދަނީ އެފަދަ ބަދަލުތައް ގެނެސް، މި މުޖުތަމައަކީ ރައްކާތެރި މުޖުތަމައުއެއްގެ ގޮތުގައި ދެމެހެއްޓުމަށެވެ. ރައީސް ސޯލިހަކީ ރައްޔިތުން އެދޭ ގޮތަށް، ރައްޔިތުންނާއި ގާތުން މަސައްކަތް ކުރައްވަމުން އަންނަ ލީޑަރެކެވެ.\nއިންޑިއާ އައުޓް ؛ ހަރަދު ކުރަނީ ކާކު؟\nޒީރޯ ޓޮލަރެންސް ފެއިލްވެ ދައުލަތަށް ގެއްލުން\nއާ ފޮޓޯ ގަނޑުން ކުރަހައިދޭ މަންޒަރު


SunOnline: Afghanistan in Taliban ge 400 gaidheen dhookollumaa behey gothun mashavaraa kurany\nއަފްގާނިސްތާނުން ތާލިބުނުގެ 400 ގައިދީން ދޫކޮށްލުމާ ބެހޭ ގޮތުން މަޝްވަރާ ކުރަނީ\nރުގިއްޔާ މުހައްމަދު މޫސާ 08 Aug 2020, 14:35\nލޯޔާ ޖިރުގާގެ އިއްޔެގެ ބައްދަލުވުމުގައި އަފްގާން ރައީސް އަޝްރަފް ގަނީ -- ފޮޓޯ: އަނަދަލޫ\nތާލިބާން (އޮގަސްޓް 8): އަފްގާނިސްތާނުގެ ޖަލުތަކުގައި ތިބި ތާލިބާނުގެ 400 ގައިދީން ދޫކޮށްލުމާ ބެހޭ ގޮތުން އެގައުމުގެ ލޯޔާ ޖިރުގާ މަޖިލީހުންގެ މަޝްވަރާ ކުރަން ފަށައިފި އެވެ.\nއަފްގާނިސްތާނުގެ ލޯޔާ ޖިރުގާއަކީ އެގައުމުގެ ގާނޫނު ހަދަ މަޖިލީހުގެ މެމްބަރުންނާއި ގަބީލާތަކުގެ ލީޑަރުންނާއި ތަފާތު ސަރަހައްދުތަކުގައި ދިރިއުޅޭ މީހުން ތަމްސީލުކޮށްދޭ އެހެނިހެން އިސް ފަރާތްތައް ހިމެނޭ މަޖިލީހެކެވެ. އަދި 3،500 މީހުންނަށް ދައުވަތު ދީގެން ބޭއްވި އެ ބައްދަލުވުމުގައި ގައުމުގެ ރައީސް އަޝްރަފް ގަނީ ވެސް ބައިވެރިވެވަޑައިގެންނެވި އެވެ.\nއަފްގާނިސްތާނުން އެގައުމުގެ ތާލިބާން ޖަމާއަތުގެ ގައިދީން ދޫކުރަނީ މިދިޔަ ފެބްރުއަރީ މަހު އެމެރިކާ އާއި ތާލިބާނުން ހެދި ސުލްހައިގެ އެއްބަސްވުމުގައި ކަނޑައަޅާފައިވާ ޝަރުތަކާ ގުޅިގެންނެވެ. އެ ޝަރުތުގައި ތާލިބާނުން ވަނީ އެ ޖަމާއަތުން ގަނީގެ ސަރުކާރާ އެކު ސުލްހައިގެ ވާހަކަތައް ފަށާނީ އެގައުމުގެ ޖަލުތަކުގައި ތިބި ތާލިބާނުގެ 5،000 މެމްބަރުން ދޫކޮށްލުމުން ކަމަށް ބުނެފަ އެވެ.\nއަފްގާނިސްތާނުން ވަނީ މިހާތަނަށް ތާލިބާނަށް ނިސްބަތްވާ 4،600 ގައިދީން މިނިވަންކޮށްފަ އެވެ. ނަމަވެސް ބާކީ 400 ގައިދީންނަކީ ސީރިއަސް ކުށްތައް ކޮށްފައިވާ މީހުން ކަމަށް ބުނެ ކަންބޮޑުވުން ފާޅުކޮށްފަ އެވެ. އޭގެ ތެރޭގައި މީހުން މަރާފައިވާ މީހުންނާއި މަސްތުވާތަކެތި ޓްރެފިކް ކޮށްފައިވާ މީހުން ހިމެނޭ ކަމަށް ރައީސްގެ ތަރުޖަމާނަކު ވިދާޅުވި އެވެ.\nއެ މައްސަލައާ ބެހޭ ގޮތުން ލޯޔާ ޖިރުގާއިން ތިން ދުވަހަށް މަޝްވަރާ ކުރުމަށް ސަރުކާރުން އަމަލު ކުރަންވީ ގޮތަކާ ބެހޭ ގޮތުން ލަފާ ދޭނެ އެވެ.\nއަފްގާނިސްތާނުގެ 19 އަހަރުވީ ހަނގުރާމައަށް ނިމުމެއް ގެނައުމުގެ ގޮތުން އެމެރިކާއިން ތާލިބާނާ އެކު ހެދި އެއްބަސްވުމުގައި ވަނީ އަފްގާނުގައި ތިބި އެގައުމުގެ ސިފައިން އަނބުރާ ގެންދާނެ ކަމަށް ބުނެފަ އެވެ.\nއެ އެއްބަސްވުމުގެ ދަށުން، ތާލިބާނުން ވަނީ އެޖަމާއަތުން ހިފަހައްޓާފައިވާ 1،000 މީހުން މިހާރު ދޫކޮށްލާފަ އެވެ. އަދި އަފްގާން ސަރުކާރުން 5،000 ގައިދީން ދޫކޮށްލުމުން ސުލްހައިގެ ވާހަކަތައް ބާއްވަން ތައްޔާރަށް އޮތް ކަމަށް ބުނެފަ އެވެ.\nއަފްގާނިސްތާނުން ލޯޔާ ޖިރުގާ ބާއްވަނީ އެގައުމުގައި ކޮވިޑް-19 ޖެހިފައިވާ މީހުންގެ އަދަދު މިހާރު 10 މިލިއަނަށް އަރާނެ ކަމަށް ކަމާ ބެހޭ ސާވޭއަކުން ދައްކާފައިވާ ކަމަށް އެގައުމުގެ ހެލްތު މިނިސްޓްރީން ބުނި ފަހުންނެވެ. ނަމަވެސް އަފްގާނިސްތާނުގެ ރަސްމީ ރެކޯޑުތަކުގައިވާ ގޮތުން އެގައުމުން ކޮރޯނާވައިރަހަށް ޕޮޒިޓިވްވެފައި ވަނީ ގާތްގަނޑަކަށް 37،000 މީހުންނެވެ.


މާފަރު އެއަރޕޯޓު ތަރައްގީ ކުރުން\nމިހާރު މާފަރު އެއަރޕޯޓް ހިންގުމުގެ މަސައްކަތް ކުރިއަށްގެންދަނީ އައިލެންޑް އޭވިއޭޝަނުން\nރާއްޖޭގެ ބޯޑަރު ބަންދުކޮށްފައި އޮތުމަށްފަހު އަލުން ހުޅުވާލުމާއިއެކު މާފަރު އެއަރޕޯޓް ވަނީ އިންޓަނޭޝަނަލް އެއަރޕޯޓެއްގެ ގޮތުގައި ހުޅުވާލާފައި\nފެބްރުއަރީ 28 ވަނަ ދުވަހު ޓެންޑަރިންނަށް ހުޅުވާލާފައި ވަނީ\n1 މާރޗް 2021 | ހޯމަ 04:57\nމާފަރު އެއާރޕޯޓަށް ޖައްސާފައިވާ ޕްރައިވެޓް ޖެޓް ތަކެއް\nމާފަރު އިންޓަނޭޝަނަލް އެއަރޕޯޓް ތަރައްގީކުރުމުގެ ބޮޑެތި މަޝްރޫއުތަކެއް ވަރަށް އަވަހަށް ފެށިގެންދާނެ ކަމަށް ރައީސް އިބްރާހިމް މުހައްމަދު ސޯލިހް އިއުލާން ކުރައްވައިފިއެވެ.\nރައީސް ސޯލިގް ވިދާޅުވީ މާފަރު އެއަރޕޯޓްގެ ދެވަނަ ފިޔަވަހީގެ މަސައްކަތްތައް ކުރިއަށް ގެންދިއުމަށް އަބޫދާބީ ފަންޑުން އެޕްރޫވަލް ލިބި، ފެބްރުއަރީ 28 ވަނަ ދުވަހު ޓެންޑަރިންނަށް ހުޅުވާލެވިފައިވާ ކަމަށެވެ. އަދި މިއާއިއެކު އެއަރޕޯޓް ތަރައްގީކުރުމުގެ މަސައްކަތް ވަރަށް އަވަހަށް ފެށިގެންދާނެ ކަމަށް ރައީސް ވިދާޅުވިއެވެ.\nމޯލްޑިވިއަން ޑިމޮކްރަޓިކް ޕާޓީ (އެމްޑީޕީ) ން ބާއްވަމުން އަންނަ ސިލްސިލާ ރަށްވެހި ފަތިސް ކެމްޕެއިން ބައްދަލުވުމުގެ ތެރެއިން ނ. އަތޮޅުން ލޯކަލް ކައުންސިލް އިންތިޚާބުގައި ވާދަކުރާ އެމްޑީޕީގެ ކެންޑިޑޭޓުންނާއި ބައްދަލުކުރައްވާ އެރަށްތަކަށް ބޭނުންވާ ތަރައްގީއާއި ގުޅޭ ގޮތުން ވާހަކަދައްކަވަމުން ރައީސް ސޯލިހް ވިދާޅުވީ މާފަރު އިންޓަނޭޝަނަލް އެއަރޕޯޓަކީ ރާއްޖޭގައި މިވަގުތު ހިންގަމުންދާ އެއަރޕޯޓްތަކުގެ ތެރެއިން އެންމެ މުހިންމު އެއް އެއަރޕޯޓްކަމަށެވެ.\nއެގޮތުން، 2019 ވަނަ އަހަރު އެކަނިވެސް އިންޓަރނޭޝަނަލް 229 ފްލައިޓް މާފަރު އެއަރޕޯޓަށް ޖައްސާފައިވާއިރު، 2021 ވަނަ އަހަރުގެ ފުރަތަމަ ދެމަސް ދުވަހުގެ ތެރޭހައި ގިނަ އަދަދެއްގެ ޕްރައިވެޓް ޖެޓް މާފަރު އެއަރޕޯޓަށް ޖައްސާފައިވާކަން ރައީސް ފާހަގަކުރެއްވިއެވެ.\nކޮވިޑް-19ގެ ސަބަބުން ރާއްޖޭގެ ބޯޑަރު ބަންދުކޮށްފައި އޮތުމަށްފަހު އަލުން ހުޅުވާލިފަހުން ފާއިތުވި އަހަރު ގިނަ އަދަދެއްގެ ޕްރައިވެޓް ޖެޓް މާފަރު އެއަރޕޯޓަށް ޖައްސާފައިވާކަން ތަފާސްހިސާބުތަކުން ދައްކައެވެ. ބޯޑަރު އަލުން ހުޅުވާލިއިރު، އިންޓަނޭޝަނަލް އެއާޕޯޓަކުން ލިބޭ ހިދުމަތްތަކާ އެކު މާފަރި އެއަރޕޯޓް ހުޅުވާފައިވާއިރު ޑޮމެސްޓިކް އެއަރޕޯޓެއްގެ ގޮތުގައި ހިދުމަތްދޭން ފަށާފައި ވަނީ 2019 ވަނަ އަހަރުގެ ޑިސެމްބަރ މަހުއެވެ. އަދި މިހާރު މާފަރު އެއަރޕޯޓް ހިންގަނީ އައިލެންޑް އޭވިއޭޝަނުންނެވެ.\nމާފަރު އިންޓަނޭޝަނަލް އެއަރޕޯޓް


Faresmaathodaa airport ninmaidheynee idhikolhu verikamuga: Ibu | Mihaaru\nއިބޫ މިއަދު ފަރެސްމާތޮޑާއަށް ވަޑައިގަތުމުން، އަންހެނަކު، މާފައްޗެއް އިބޫގެ ކަރުގައި އަޅުވަނީ. - ފޮޓޯ: އެމްޑީޕީ\nފަރެސްމާތޮޑާ އެއާޕޯޓު ނިންމައިދޭނީ އިދިކޮޅު ވެރިކަމުގައި: އިބޫ\nގދ. ފަރެސްމާތޮޑާ މުހައްމަދު ޔާމީން\n31 އޯގަސްޓް 2018 - 16:01 23 comments\nއިދިކޮޅު ވެރިކަމެއްގައި ގދ، ފަރެސްމާތޮޑާގައި އެއާޕޯޓު އަޅައި ނިންމައި ވަރަށް އަވަހަށް ހިދުމަތަށް ހުޅުވައިލާނެ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓު އިބްރާހިމް މުހައްމަދު ސޯލިހް (އިބޫ) މިއަދު ވިދާޅުވެއްޖެ އެވެ.\nގއ. އަދި ގދ. އަތޮޅަށް ފެއްޓެވި ދަތުރުފުޅުގައި ގދ. ފަރެސްމާތޮޑާ ރައްޔިތުންނާ ބައްދަލު ކުރައްވައި ވާހަކަ ދައްކަވަމުން އިބޫ ވިދާޅުވީ ގައުމެއް ތަރައްގީވުމަށް އެންމެ ބޮޑަށް ބޭނުންވަނީ ދަތުރުފަތުރުގެ ނިޒާމު ކަމަށެވެ. ދަތުރުފަތުރުގެ ނިޒާމާ ނުލައި ރާއްޖެ ތަރައްގީ ނުވާނެ ކަމަށް އިބޫ ވިދާޅުވި އެވެ.\nއިބޫ މިއަދު ފަރެސްމާތޮޑާގައި. އޭނާ އަށް މަރުހަބާ ދަންނަވަން ގިނަ އަދަދެއްގެ ބަޔަކު ނުކުތް. - ފޮޓޯ: އެމްޑީޕީ\nފަރެސްމާތޮޑާގައި އެއާޕޯޓު އެޅުމަކީ ރައީސް އަބްދުﷲ ޔާމީންގެ ވައުދެކެވެ. ފަރެސްމާތޮޑާގައި އެއާޕޯޓު އަޅާ ބިން ހިއްކަން 2.5 މިލިއަން ޑޮލަރު (38 މިލިއަން ރުފިޔާ) އަށް ގަލްފް ކޮބްލާ ޓެންސާ ކުންފުންޏާ ހަވާލު ކުރީ މިދިޔަ ޖޫން މަހުގެ ތެރޭގަ އެވެ. އެ މަސައްކަތުގެ ދަށުން، މިހާރު ކުރިއަށް ދަނީ ބިން ހިއްކުމުގެ މަސައްކަތެވެ.\nރައީސް ޔާމީންގެ ވާހަކަފުޅަކުން މިސާލު ނަންގަވައި އިބޫ ވިދާޅުވީ ފަރެސްމާތޮޑާގެ އެއާޕޯޓު ނިންމާފައި ނޫނީ 2018ގެ ރިޔާސީ އިންތިހާބުގެ ވޯޓު ހޯދަން ވަޑައިނުގަންނަވާނެ ކަމަށް ރައީސް ޔާމީން ވައުދުވެވަޑައިގެންފައިވާ ކަމަށެވެ. އެކަމަކު، އެ ވައުދު ފުރިހަމަ ނުވާ ކަމަށް އޭނާ ވިދާޅުވި އެވެ.\n"އެކަމަކު، އަދި ކިރިޔާ މި އަހަރުގެ ވޯޓާ އެކީގައި އެ ތަނަށް ކޮންނަ ބޯޓެއް ގެނެސް، މަސައްކަތް ފަށައިގެން ކުރި އަށް ދާ ތަން ފެނިގެން ދަނީ،" ގިނަ ބަޔަކު ބައިވެރިވި ޖަލްސާގައި އިބޫ ވިދާޅުވި އެވެ.\nއިބޫ ވިދާޅުވި ގޮތުގައި، އިދިކޮޅު ވެރިކަމެއްގައި އެއާޕޯޓުގެ މަސައްކަތް ހުއްޓާނުލައި ކުރިއަށް ގެންގޮސް، ވަރަށް އަވަހަށް އެއާޕޯޓުގެ ހިދުމަތް ލިބޭނެ ގޮތް ހައްދަވައި ދެއްވާނެ އެވެ.\nއިބޫ މިއަދު ގދ. ފަރެސްމާތޮޑާ އަށް ވަޑައިގަތުމުން، އެ ރަށު އަންހެނަކު މަރުހަބާ ދަންނަވަނީ. އިބޫ އަށް މަރުހަބާ ދަންނަވަން ގިނަ ބަޔަކު ނުކުތް. - ފޮޓޯ: އެމްޑީޕީ\nފަރެސްމާތޮޑާގެ އެއާޕޯޓު ހަދަނީ، ވިޔަފާރިވެރިޔާ ޗަމްޕާ މުހައްމަދު މޫސާ (އުއްޗު)ގެ އަތުން ސަރުކާރަށް ނެގި ހަތަރު މިިލިއަން ޑޮލަރު (61 މިލިއަން ރުފިޔާ)ގެ ލޯނަކުންނެވެ. އިންޓްރެސްޓަކާ ނުލައި ދިން އެ ލޯނު ދައްކަން ސަރުކާރަކަށް ވަކި މުއްދަތެއް ނެތެވެ.\nއިބޫ ވިދާޅުވި ގޮތުގައި ސަރުކާރެއްގެ އެންމެ ބޮޑު ބޭނުމަކީ އަސާސީ ހިދުމަތްތައް ފޯރުކޮށްދީ، އާއިލާއާ އެކު އުޅެވޭނެ ގޮތް ފަހި ކޮށްދިނުމެވެ. އަދި ރައްޔިތުން ޓެކުހާއި އިމްޕޯޓު ޑިއުޓީ ދައްކަނީ އަސާސީ ހިދުމަތްތައް ބޭނުންވެގެން ކަމަށާއި މިއަދު އެކަން ނުފެންނަ ކަމަށް ވެސް އޭނާ ވިދާޅުވި އެވެ.\nއިބޫ ވިދާޅުވީ ދައުލަތަށް ލިބޭ އާމްދަނީ 18 ބިލިއަނަށް އަރައިގެން ދިޔަ އިރު، ރަނގަޅު ތައުލީމީ ނިޒާމަކާއި ސިއްހީ ނިޒާމެއް ގާއިމުކޮށް ނުދެވުނު ކަމަށެވެ. އަދި ދައުލަތަށް ލިބޭ ފައިސާ ހަރަދު ކުރަނީ ސިޔާސީ ބޭފުޅުންނަށް މުސާރަ ދިނުމަށާއި ދަރަނި އަދާ ކުރުމަށް ކަމަށް ވެސް އިބޫ ވިދާޅުވި އެވެ.\nއިބޫ ވަނީ ދައުލަތުގެ ބަޖެޓުން ފޭދިގެންދާ ފައިސާތައް އިދިކޮޅު ވެރިކަމެއްގައި މަދުކޮށް، ކޮރަޕްޝަނާއި ވައްކަމުގެ ދޮރުތަން ބަންދުކޮށް، ރައްޔިތުން ބޭނުންވާ ހިދުމަތްތައް ހޯދައިދިނުމަށް ވައުދުވެވަޑައިގެންފަ އެވެ.\nއިބޫ ފަރެސްމާތޮޑާ އަށް ކުރެއްވި ދަތުރުގައި އިދިކޮޅު ވެރިކަމެއްގައި ގެންގުޅޭނެ ބައެއް ސިޔާސަތުތައް ހާމަކުރެއްވި އެވެ. އެގޮތުން، ފަރެސްމާތޮޑާ ސްކޫލް ޒަމާނީ ފެންވަރަކަށް ހަދައި، މަސްވެރިން ބާނާ މަހަށް ވަގުތުން އަގު ލިބޭނެ ގޮތް ހަދައިދޭނެ ކަމަށް ވެސް އޭނާ ވިދާޅުވި އެވެ. އަދި މަސްވެރިންނަށް ބޭންކް މެދުވެރިކޮށް ލޯނު ލިބޭނެ ގޮތް ފަހިކޮށް ދެއްވުމަށް ވެސް އިބޫ ވައުދުވެވަޑައިގެންނެވި އެވެ.\nއިބޫ ގއ. އަދި ގދ. އަތޮޅަށް ކުރައްވާ ދަތުރުގައި މިއަދު ފަރެސްމާތޮޑާ އަށް ވަޑައިގަތުމުން، އެ ރަށު ގިނަ ބަޔަކު ނުކުމެ، އޭނާ އަށް ހޫނު މަރުހަބާއެއް ދެންނެވި އެވެ. އިބޫގެ މި ދަތުރުގައި އެންމެ ފުރަތަމަ ވަޑައިގަތީ ގދ. ވާދު އަށެވެ. އިބޫގެ ތިން ވަނަ މަންޒިލަކީ ގދ. ފިޔޯރީ އެވެ. އެ އަށް ފަހު، ގދ. ތިނަދު އަށް ވަޑައިގެން، އެ ރަށުގައި މި ރޭ ބޮޑު ޖަލްސާއެއް ބޭއްވުމަށް ވަނީ ހަމަޖެހިފަ އެވެ.\nއިތުރު ލިޔުންތައް އެމްޑީޕީ ގދ. އަތޮޅު އިދިކޮޅު ފަރާތްތައް ގދ. ފަރެސްމާތޮޑާ ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ސަރަހައްދީ އެއާޕޯޓްތައް\nތިނަދޫގައި އިބޫއާ ސަލާމް ކުރަން ދިގު ސަފެއް!


Aharemen mi thibee enme bodu peak ge thereygai, miee fiyavalhuthah harukashi kuranvee vaguthu! - One Online\n22 މެއި 2021، ހުޅުމާލެ: ހުޅުމާލެ ސަހަރާގައި ކޯވިޑް-19ގެ ސަބަބުން މަރުވި މީހުން ވަޅުލައިފައި -- ވަން ފޮޓޯ: އަހުމަދު އައިހަމް\n"ތިން ޕީކަކާ ކުރިމަތިލައިފި. މިހާރު ހަތަރު ވަނަ ވޭވެއް މި އައީ. ކުރިއަށް ލަފާކުރާގޮތުން ދައްކަނީ މިއީ ކުރީ ފަހަރުތަކަށްވުރެ މާބޮޑަށް ނުރައްކާ ވޭވަކަށް ވާނެކަމަށް. އެންމެ ފަހުގެ ޕީކްގައި އެއްމަހަށް ދެމިގެންދިޔަ. ނަމަވެސް މިފަހަރު ކުރިއަށްވުރެ ބަލި ޖެހޭ މީހުން އިތުރުވާނެކަމަށް ލަފާކުރެވޭތީ މި ވޭވް މަހަކަށްވުރެ ދިގު މުއްދަތަކަށް ދެމިގެންދާނެކަމަށް ލަފާކުރެވެނީ،" ހަތަރު ވަނަ ވޭވްގެ ބިރުވެރިކަން ސިފަކޮށްދެއްވައި ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ އެޕިޑެމިލޮޖިސްޓް ޑރ. އިބްރާހީމް އަފްޒަލް ވިދާޅުވެފައިވެއެވެ.\nމީގެ މަހެއްހާ ދުވަސް ކުރިން ރާއްޖޭގެ ކޮވިޑް ކޭސްތަކުގެ އަދަދު އުޅުނީ 100 ގައެވެ. ހާއްސަކޮށް މާލެ ސަރަހައްދުގެ ކޭސްތަކުގެ އަދަދުތައް އުޅުނީ ނިސްބަތުން ވަރަށްވެސް ދަށުގައެވެ. ނަމަވެސް ކޮވިޑްގެ އާ ވޭރިއެންޓް، އޮމިކްރޯން މުޅި ދުނިޔެއަށް "މޫލަމުން" އެންމެ ފަހުން ރާއްޖެއަށްވެސް އެރީއެވެ. އެއާއެކު ކޮވިޑްގެ އަދަދުތައް ދުވަހެއް ދުވަހަކަށް ދިޔައީ "ޖަމްޕް" ޖަހަމުންނެވެ. މިހާރު ދުވާލެއްގެ މައްޗަށް 2،000 އަށް ވުރެ ގިނަ މީހުން ދަނީ ޕޮޒިޓިވްވަމުންނެވެ. އަނެއްކާވެސް ބިރުވެރި ދުވަސްތައް އިއާދަވެދާނެ ކަމުގެ ބިރު މިވަނީ މާ ބޮޑަށްވެސް ހީވެފައެވެ.\nރާއްޖޭގައި ކޮވިޑަށް ޕޮޒިޓިވްވާ އަދަދު އިންތިހާއަށް އިތުރުވެފައިވާއިރު، އިއްޔެއަކީ އަނެއްކާވެސް ކޮވިޑުން އާ ރެކޯޑެއް ހެދި ދުވަހެކެވެ. މިހާތަނަށް ރާއްޖޭގައި އެއް ދުވަހަކު އެންމެ ގިނަ މީހުން ޕޮޒިޓިވް ވީ އިއްޔެއެވެ. އިއްޔެ އެކަނި 2،199 މީހުން ވަނީ ޕޮޒިޓިވްވެފައެވެ. އެއާއެކު ކޮވިޑް ޖެހުނު މީހުންގެ އަދަދު 110،931 އަށް އަރާފައިވާއިރު، އެކްޓިވް ކޭސްތަކުގެ އަދަދު މިވަނީ 10،000 އިން މައްޗަށް އަރައިފައެވެ.\nކޮވިޑުގެ އާ ރެކޯޑެއް އިއްޔެ ހަދާފައިވާއިރު، އިއްޔެ އަކީ މި ފަހުގެ ތާރީހުގައި އެންމެ ގިނަ ބަޔަކު މި ބަލީގައި މަރުވި ދުވަހެވެ. އިއްޔެ އެކަނިވެސް ވަނީ ހަތަރު މީހަކު މަރުވެފައެވެ. އެންމެންނަކީވެސް އުމުރުން ދުވަސްވީ މީހުންނެވެ. އެއާއެކު މި ބަލީގައި މަރުވި މީހުންގެ އަދަދު މިވަނީ 269 އަށް އަރައިފައެވެ. ހަމައެހެންމެ މި ބަލީގައި ބޮޑުވަރުވެ، ހޮސްޕިޓަލުގައި ފަރުވާދޭ މީހުންގެ އަދަދުވެސް މިވަނީ އެތައް ގުނައަކުން އިތުރުވެފައެވެ. ހޮސްޕިޓަލްތަކުގައި އެޑްމިޓް ކޮށްގެން ފަރުވާދޭ މީހުންގެ އަދަދު މިވަނީ 43 އަށް އަރައިފައެވެ.\n12 ޖެނުއަރީ 2022: މާލެ، ރާއްޖޭގައި ކޮވިޑުގެ އަދަދުތައް އިތުރުވަމުން ދިއުމާ ގުޅިގެން މާލެއިން ރަށްރަށަށް ދެވޭނީ ނެގަޓިވް ޕީސީއާރު ނަތީޖާއާއެކު ކަމަށް އެޗްޕީއޭ އިން ނިންމުމާ ގުޅިގެން ގިނަ ބަޔަކު ސާމްޕަލް ކަލެކްޝަން ސެންޓަރުތަކު ކައިރީ ކިޔު ހަދާފައި --- ވަން ފޮޓޯ: ޔޫސުފް ސޮފްވާން\nމާލޭގެ ހާލަތު ވަރަށް ގޯސް:\nމަދު ދުވަސްކޮޅެއްގެ ތެރޭގައި މާލެ ސަރަހައްދުގެ ކޭސްތަކުގެ އަދަދު މިވަނީ ވަރަށް ބޮޑަށް އުފުލިގެން ގޮސްފައެވެ. މާލެ ސަރަހައްދުގެ ކޭސްތަކުގެ އަދަދު އެއް ދުވަހުން އަނެއް ދުވަހަކަށް މިދަނީ ވަރަށްވެސް ބޮޑަށް އިތުރުވަމުންނެވެ. ހަމަ އެކަނި މި މަހުގެ 20 ދުވަހަކަށް ބަލައިލުމުންވެސް މާލެ ސަރަހައްދުގެ ހާލަތު ވަޒަންކޮށްލެވޭނެއެވެ. ރާއްޖޭގެ އެންމެ ގިނަ ބަޔަކު އުޅޭ، އަދި އެންމެ އާބާދީ ބޮޑު ސަރަހައްދަކީ މާލެ ސަރަހައްދުކަމަށް ވުމުން، ކޮވިޑް ފެތުރޭ ސްޕީޑްވެސް ވަރަށް ބާރެވެ.\nމިމަހުގެ ފުރަތަމަ 20 ދުވަހު މާލެ ސަރަހައްދުން ޖުމުލަ 7،733 މީހުން ވަނީ ކޮވިޑަށް ޕޮޒިޓިވްވެފައެވެ. އިއްޔެ އާއި އޭގެ ކުރީ ދުވަހު މާލެ ސަރަހައްދުން ކޮވިޑަށް ޕޮޒިޓިވްވި މީހުން އަދަދު އުޅެނީ 1،000 އިން މަތީގައެވެ. އިއްޔެ އެކަނިންވެސް 1،348 މީހަކު ވަނީ މާލެ ސަރަހައްދުން ޕޮޒިޓިވްވެފައެވެ. މިއީ ފަހުގެ ތާރީހެއްގައި މާލެ ސަރަހައްދުން މިހާ ގިނަ އަދަދަކަށް ޕޮޒިޓިވްވި ފަހަރެވެ. މީގެ ކުރިން ތިން ވަނަ ރާޅުގައި މާލެ ސަރަހައްދުން 1،500 އަށްވުރެ ގިނަ މީހުން އެއް ދުވަސް މަތިން ޕޮޒިޓިވްވެފައިވެއެވެ.\nމި ނަންބަރުތަކުން މާލޭ ސަރަހައްދުގެ ހާލަތު ވަރަށް ބޮޑަށް ސާފެވެ. އެޗްޕީއޭއިން ދުވާލެއްގެ މައްޗަށް މާލެ ސަރަހައްދުން 4،000 އާ ގާތްކުރާ އަދަދަކަށް ސާމްޕަލް ޓެސްޓް ކުރަމުން އަންނައިރު، މާލެ ސަރަހައްދުގެ ޕޮޒިޓިވިޓީ ރޭޓް މިވަނީ 34 ޕަސެންޓަށް އަރައިފައެވެ. މިއީ ރާއްޖޭގައި މީގެ ކުރިން ކޮވިޑްގެ ހާލަތު އެންމެ ގޯސްވި ދުވަސްވަރުވެސް އަރައިފައި ނުވާ މިންވަރެކެވެ. މާލެ ސަރަހައްދުގެ ހާލަތު މިވަނީ ކަންބޮޑުވާ މިންވަރެއްގައެވެ.\nރާއްޖޭގެ ކޮވިޑް ހާލަތު ގޯސްވެ، އެލާޓް ލެވެލްވެސް މިވަނީ ރަތަށް ބަދަލުކޮށްފައެވެ. މިފަހަރު މާލެ ސަރަހައްދެކޭ އެއްވަރަށް މުޅި ރާއްޖޭގައިވެސް ދަނީ ކޮވިޑް ވަރަށް ބޮޑަށް ފެތުރެމުންނެވެ. އެގޮތުން މިމަހު އެކަނި ރާއްޖޭގެ އެކި ކަންކޮޅުތަކުން 4،374 މީހަކު ވަނީ ޕޮޒިޓިވްވެފައެވެ. އިއްޔެވެސް ވަނީ 531 މީހަކު ޕޮޒިޓިވްވެފައެވެ. މިއީ މަދު ދުވަސްކޮޅެއްގައި އަތޮޅު ތެރެއިން އެންމެ ގިނައިން ޕޮޒިޓިވްވި ފަހަރެވެ. އަތޮޅުތެރޭގެ ހާލަތުވެސް ހުރީ ކަންބޮޑުވާ ހިސާބުގައެވެ.\nމީގެ އިތުރުން ރާއްޖޭގެ ރިސޯޓްތަކުގައިވެސް ކޮވިޑް ދަނީ ވަރަށް ވެސް ބާރަށް ފެތުރެމުންނެވެ. އިއްޔެގެ ނިޔަލަށް މޮނިޓަރިންގައި 40 ރިސޯޓެއް އެބައޮތެވެ. މިއީ މިހާ ގިނަ އަދަދެއްގެ ރިސޯޓް މޮނީޓަރިންއަށް ލީ ފުރަތަމަ ފަހަރެވެ. ރިސޯޓްތަކުގެ ކޮވިޑް ނަންބަރުތައްވެސް މިފަހަރު އުޅެނީ ރެކޯޑް އަދަދަކަށް މަތީގައެވެ. އެގޮތުން އިއްޔެ އެކަނި 83 މީހަކު ޕޮޒިޓިވްވެފައިވާއިރު، މިއަހަރުގެ މިހާތަނަށް ރިސޯޓްތަކުން 1،790 އަށްވުރެ ގިނަ މީހުން ވަނީ ޕޮޒިޓިވް ވެފައެވެ.\n12 ޖެނުއަރީ 2022: މާލެ، ގިނައަދަދެއްގެބަޔަކު ރަށްރަށަށް ފުރައިގެން ދިއުމަށް ޕީސީއާރް ހަދަމުންދަނީ --- ވަން ފޮޓޯ: ޔޫސުފް ސޮފްވާން\nދުވާލަކު 9،000 އާ ގާތްކުރާ އަދަދަކަށް މީހުން ޕޮޒިޓިވްވާނެ ކަމުގެ ބިރު!\nކޮވިޑްގެ އާ ވޭރިއަންޓް ކަމަށްވާ، އޮމިކްރޮންގެ ރާޅު ރާއްޖެއަށް މިވަނީ ވަރަށް ބޮޑަށް އަރައިފައެވެ. ސިއްހީ މާހިރުން އަންނަނީ މިފަހަރުގެ ރާޅުގެ ބިރުވެރިކަން ވަރަށްވެސް ބޮޑުވާނެ ކަމުގެ އިންޒާރު ދެމުންނެވެ. ކުރިން ތަޖުރިބާ ކޮށްފައި ނުވާ ހާލަތަކަށް ގައުމުގެ ކަންކަން ހިނގައިދާނެ ކަމަށް އެބޭފުޅުން ގެންދަވަނީ ވިދާޅުވަމުންނެވެ.\nއޮމިކްރޯންގެ ފުރަތަމަ ޕީކް ނުވަތަ ކޮވިޑްގެ ހަތަރު ވަނަ ޕީކުގައި މާލެއެކޭ އެއްގޮތަށް އަތޮޅުތަކުން ފެންނަ ކޭސްތައް އިތުރު ވަމުންދާނެ ކަމަށް ޑރ. އަފްޒަލް ވަނީ ވިދާޅުވެފައެވެ. ކޮވިޑުގެ މިވަގުތުގެ ހާލަތު ވަރަށް ގޯސް ކަމަށާއި މި މަސް ނިމިގެންދާއިރު ކޭސްތައް ވަރަށް ބޮޑަށް މަތިވެގެންދާނެ ކަމަށް ލަފާކުރެވޭ ކަމަށް ވެސް ވަނީ ވިދާޅުވެފައެވެ.\nޑެލްޓާ ވޭރިއެންޓާ އަޅައިބަލާއިރު، އޮމިކްރޮން ވޭރިއަންޓް ފާހަގަކޮށްފައިވަނީ މާ ނުރައްކާތެރި ވޭރިއެންޓެއްގެ ގޮތުގައެވެ. އެއީ މި ބަލި ފެތުރޭ މިންވަރު އެތައް ގުނައަކަށް އަވަސްވުމުގެ ސަބަބުންނެވެ. ބަލި ޖެހޭ މީހުންގެ އަދަދު އެތައް ގުނައެއް އިތުރުވެގެން ދާއިރު، އޭގެ ތެރެއިން ބަލީގައި ހާލުބޮޑުވާ މީހުންގެ އަދަދަދުތައް ވެސް މައްޗަށް އަރައިގެން ދާނެ ކަމަށް ސިއްހީ މާހިރުން ގެންދަވަނީ ވިދާޅުވަމުންނެވެ. އެހެންކަމުން މިފަހަރުގެ ނުރައްކާ ވަރަށްވެސް ބޮޑު ކަމަށް އެބޭފުޅުން ވިދާޅުވެއެވެ.\n"އޮމިކްރޯން ވޭރިއަންޓުގެ ސަބަބުން، ކޮވިޑު އަވަހަށް ފެތުރޭތީ އެއީ ނުރައްކާތެރި ވޭރިއަންޓެއް ކަމަށް ބަލާނެ. ހާއްސަކޮށް މިބައްޔަށް ޕޮޒިޓިވްވާ މީހުންގެ އަދަދު އިތުރުވާނަމަ ބަލީގައި ހާލު ސީރިއަސްވާ މީހުން ގިނަވާނެ،" ޑރ. އަފްޒަލް ވިދާޅުވެފައިވެއެވެ.\nއޮމިކްރޮން ވޭރިއަންޓަކީ އަވަހަށް ފެތުރޭ ވޭރިއަންޓަކަށް ވުމުން، އެވްރެޖުކޮށް ތިން ދުވަހުގެ ތެރޭގައި ކޭސްތައް ދެގުނު ވާނެ ކަމަށާއި މިހާރުގެ އަންދާޒާތަކަށް ބަލާއިރު، ބަލީގެ ބޮޑު ޕީޕަކަށް ދާނެ ކަމަށް ބެލެވޭ ކަމަށް ސިއްހީ މާހިރުން ލަފާ ކުރެއެވެ.\n"6،000 ނޫނީ 9،000 އެހާ ހިސާބަށްވެސް ހިނގައިދާނެ. އެއީ ޕްރޮޖެކްޝަންއެއް. ޕްރޮޖެކްޝަނަކީ އަންކޮންޓްރޯލްޑް އިވެންޓެއް. އެ ކޮންޓްރޯލް ކުރެވޭނީ ކޭސްލޯޑް ދަށްކޮށް އެންމެން ގުޅިގެން މަސައްކަތްކޮށްގެން،" ޑރ. އަފްޒަލް ވިދާޅުވެފައިވެއެވެ.\n26 މެއި 2021، މާލެ: ދުއްވުން މަނާވަގުތު ދުއްވާ ވެހިކަލްތައް ޗެކްކުރުމަށް ފުލުހުންނާއި ސިފައިން ހަރަކާތްތެރިވަނީ -- ވަން ފޮޓޯ: އަހުމަދު އައިހަމް\nފިޔަވަޅުތައް އެޅުން މާ ލަސްވެއްޖެ!\nމީގެ ކުރިން ރާއްޖޭގައި ކޮވިޑްގެ ހާލަތު އެންމެ ގޯސްވެގެން ދިޔަ އިރުވެސް ފެނިގެން ދިޔައީ ވަރަށްވެސް ހަރުކަށި ފިޔަވަޅުތަކެއް އަޅާފައިވާ މަންޒަރެވެ. ހާއްސަކޮށް މާލެ ސަރަހައްދުގެ ފިޔަވަޅުތައް ވަރަށްވެސް ހަރުކައްޓެވެ. އެގޮތުން ކާފިއު ހިންގައި މާލެއިން ރަށްރަށަށް ދިއުން އޮތީ ހުއްޓުވާލައިފައެވެ. އަދި އެއްވެ އުޅުން މަނާ ކުރެވި، ހަރަކާތްތައް ހުއްޓުވައި، ވަރުގަދަ ފިޔަވަޅުތަކެއް އެޅިގެން ދިޔަ މަންޒަރު ފެނިގެން ދިޔައެވެ.\nއެންމެ ފަހުންވެސް އެޗްޕީއޭއިން ފިޔަވަޅުތައް ހަރުކަށިކޮށްފައިވަނީ މިމަހުގެ ނުވަ ވަނަ ދުވަހުއެވެ. އެދުވަހުވެސް އަޅާފައިވަނީ ވަރަށް "ފިނި" ފިޔަވަޅުތަކެކެވެ. އެ ފިޔަވަޅުތަކަކީ 50 މީހުންނަށްވުރެ ގިނަ މީހުން ޖަމާވާ ގޮތަށް ހަފުލާތަކާއި އިވެންޓްތަކާއި އެއްވުންތައް ނުބޭއްވުމާއި 50 މީހުންނަށްވުރެ މަދުން މީހުން ހިމަނައިގެން ބާއްވާ ހަރަކާތްތައް އެޗްޕީއޭއިން ކަނޑައަޅާފައިވާ ރައްކާތެރިކަމުގެ މިންގަނޑުތަކާއި ގައިޑްލައިންތަކާ އެއްގޮތަށް ބޭއްވުމެވެ. އަދި މަގުމަތީ ބާޒާރުތައް ނުބޭއްވުމާއި ކުޅިވަރު މުބާރާތްތައް، ކުޅިބަލާ މީހުންނަށް ވަދެވޭ ގޮތަށް ނުބޭއްވުމެވެ.\nރާއްޖޭގައި އެންމެ ގިނަ ބަޔަކު އެއްދުވަހަކު ޕޮޒިޓިވްވެ ރެކޯޑެއް މުގުރާލާފައިވާއިރު، އެޗްޕީއޭއިން އިތުރު ފިޔަވަޅެއް ނުވަތަ ފިޔަވަޅުތައް ހަރުކަށި ކުރަން އުޅޭ މަންޒަރު ފެނިގެނެއް ނުދެއެވެ. މިހާރުގެ ނަންބަރުތަކުން ކޮވިޑް ބިރުވެރިކަން މުޅި ރާއްޖެއަށް، ހާއްސަކޮށް މާލެ ސަރަހައްދަށް އޮތް މިންވަރު ފެނިގެންދެއެވެ. ނަމަވެސް އެޗްޕީއޭއިން "ވާނެ އެއްޗެއް ވާން" އަދި އޮތީ ދޫކޮށްލައިފައެވެ.\n"މިހާ ބޮޑަށް މާލެ ސަރަހައްދުގައި ފެތުރެމުންދާއިރު، ކުޑަކުޑަ ފިޔަވަޅުތަކެއް އަޅައިގެން މިކަން ވާކަށް ނެތް. ވެކްސިން ކިޔުތަކާއި ޕީސީއާރް ކިޔުތަކުން މުޅި މާލެ ސަރަހައްދު މިވަނީ ފުރާލާފައި. މިހާ ހަލުއި މިނުގައި ފެތުރޭއިރު، އެކަންކަން އެބަ ޖެހޭ ބަދަލު ކުރަން. ފިޔަވަޅުތައް ހަރުކަށި ނުކޮށް ކިހިނެއް މިކަން މައިތިރި ކުރާނީ؟،" ޒުވާނަކު ސޯޝަލް މީޑިއާގައި ލިޔެފައިވާ ޕޯސްޓެއްގައިވެއެވެ.\nސިއްހީ މާހިރުން އަންދާޒާ ކުރާ ގޮތުގައި ކޭސްތަކުގެ އަދަދު ވަރަށް ބޮޑަށް އަރައިގެންދާނެއެވެ. އެހެންކަމުން މިވަގުތު ފިޔަވަޅު ނާޅައިފިނަމަ ކޮންޓްރޯލް ނުވެ، ބޮއްސުން ލައިގެން ހިނގައިދާނެއެވެ. އެކަށީގެންވާ މަސައްކަތްތަކެއް މިހާރު ކުރެވިއްޖެނަމަ ބަލި ކޮންޓްރޯލް ކުރެވިދާނެއެވެ. ނަމަވެސް ޕީކަށް އެރުމުން ބަލި ކޮންޓްރޯލް ކުރަން އުނދަގޫވާނެ ކަމަށްވެސް ސިއްހީ މާހިރުން ވިދާޅުވެއެވެ.\n"ކޮވިޑަށް މިހާރު މީހުން ޕޮޒިޓިވްވާ ރޭޓަށް ބަލާއިރު ލޮކްޑައުނަކަށްވެސް ދާން ޖެހިދާނެ، ޕީކަށް އެރުމުން ބަލި ކޮންޓްރޯލް ކުރަން އުނދަގޫވާނެ، ނަމަވެސް ހަރުކަށި ފިޔަވަޅުތައް އެޅުމަކީ އެއްވެސް މީހަކު ބޭނުންވާނެ ކަމެއް ނޫން،" ޑރ. އަފްޒަލް ވިދާޅުވެފައިވެއެވެ.\nއަޅާފައިވާ ފިޔަވަޅުތަކަށް ދޭ ސަމާލުކަންވެސް ކުޑަ\nއެންމެންވެސް ދައްކަމުން ދަނީ އެއް ވާހަކައެކެވެ. މުޅި ރާއްޖޭގައި "ހެސްކިޔާފަ" ކޮވިޑް ފެތުރެމުންދާ ވާހަކައެވެ. އެކަމުގެ ބިރުވެރިކަން މިހާރު އޮތް މިންވަރެވެ. ނަމަވެސް މިކަންކަމަށް ފަރުވާލެއް ނުބަހައްޓައި އެތައް ބަޔަކު އުޅޭކަމީ މިއަދުވެސް ފެންނަ މަންޒަރެކެވެ.\nމާލެ ސަރަހައްދުގެ ކޭސްތައް ދެގުނައަށް އިތުރުވެގެންދިޔަ އިރުވެސް، މާސްކު ނާޅައި އެތައް ބަޔަކު މަގުމަތީގައި އުޅެމުންދާ މަންޒަރު ފެނެއެވެ. ކޮންމެ މީހެއްގެ ފަހަތުގައި ފުލުހަކު ނުބެހެއްޓި ނަމަވެސް މިއީ ފަރުދީ ޒިންމާ އަދާ ކުރަންވީ ވަގުތުކަން ނަންބަރުތަކަށް ބަލައިލުމުންވެސް އެނގެއެވެ. ނަމަވެސް އެއްވެސް ފިކުރެއްނެތި، އެތައް ބަޔަކު މާސްކު ނާޅައި، މަގުމަތީގައި އުޅެމުންދެއެވެ. އޭގެން ނުކުންނާނެ ނަތީޖާއާ މެދު ވިސްނައިލުމެއް ނެތެވެ. ނުރައްކަލުގެ ތެރެއަށް މި ވައްޓައިލެވެނީ ތިމާއާއި ތިމާގެ މުޖުތަމައު އަދި ލޯބިވާ އާއިލާކަން ވިސްނުމެއް ނެތެވެ.\nއެޗްޕީއޭއިން ގައިޑްލައިނާ އެއްގޮތަށް އިވެންޓްތަކާއި ހަފުލާތައް ބޭއްވުމަށް ވަނީ ހުއްދަ ދީފައެވެ. ނަމަވެސް ފެނިގެންދަނީ ހިތާނީ ޝޯތަކާއި ކައިވެނި ޕާޓީތަކުގައި އެއްވެސް ގައިދުކުރުކަމެއް ނެތި އެތައް ބަޔަކު އުޅޭ މަންޒަރެވެ. މާސްކު އެޅުމެއްނެތި، އެއްތަން ވެގެން ބޮޑުބެރަށާއި މިއުޒިކަށް ނަށަމުންދާ މަންޒަރަކީވެސް ކޭސްތަކުގެ އަދަދު ބޮޑުތަނުން އިތުރުވެގެންދާއިރުވެސް، ހުއްޓުމެއްނެތި ފެންނަމުންދާ މަންޒަރަކަށް މިވަނީ ވެފައެވެ.\nމީގެ އިތުރުން ސިޔާސީ އާ ފޯރިއަކާ އެކު، މަޖިލީހުގެ ކޮމަންޑޫ ދާއިރާގެ ބައި އިލެކްޝަން ވެގެން ގޮސްފައި މިވަނީ، ސިޔާސީ ހަރަކާތްތައް އިތުރުވެގެންދިޔަ ކަމަކަށެވެ. އެއާ އެކު މާލެ ސަރަހައްދުގައި ބޮޑު ޕީކެއްގެ ބިރު އޮތްއިރު ކެމްޕެއިނަށް ފުރަ ފުރައިގެން އެތައް ބަޔަކު އަތޮޅު ތެރެއަށް ދަތުރުކުރަމުންދެއެވެ. ސިޔާސީ ވެރީންގެ ފަރާތުން ފެނިގެންދަނީ އަޅާފައިވާ ފިޔަވަޅުތަކަށް މާބޮޑު ސަމާލުކަމެއް ނުދީ، ކެމްޕެއިނާ ވެގެން އުޅޭ މަންޒަރެވެ.\nކޮވިޑްގެ ހަތަރު ވަނަ ރާޅުގެ ބިރުވެރިކަމުގެ ވާހަކަ ދައްކަމުންދާއިރު، މިއީ އެންމެންވެސް ގުޅިގެން މަސައްކަތް ކުރަންވީ ވަގުތެވެ. ހާއްސަކޮށް މި ދުވަސްވަރު ސިއްހީ މާހިރުން ދޭ ލަފަ އާއި އިރުޝާދުތައް އަޑުއެހުން ވަރަށްވެސް މުހިންމެވެ. މީގެ ކުރިން ރާއްޖެއިން ދެކެފައިނުވާ ވަރުގެ ބޮޑު ޕީކެއް އައިސްދާނެކަމުގެ ބިރުވެރި މަންޒަރު ސިއްހީ މާހިރުން ކުރަހައިދެމުން އަންނައިރު، ފަރުދީ ޒިންމާ އަދާ ކުރަންވީ ވަގުތު އައިސް އަނެއްކާވެސް މިއޮތީ ޖެހިފައެވެ. އެހެން ނޫން ނަމަ ރާއްޖެ މީގެ ކުރިން ނުދެކޭފަދަ ބިރުވެރި ހާލަތަށް ދިއުމަކީ މާ ދުރުގައި އޮތް ކަމެއް ނޫނެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ހެލްތް ޕްރޮޓެކްޝަން އެޖެންސީ ކޮވިޑް 19 ސިއްހަތު


ޢަދުލުއިންސާފުގެ ދާއިރާ އިސްލާޙުކުރުމަށް ރައްޔިތުން ބާރު އަޅުއްވައިދެއްވާ - Mahfooz's Blog\nadmin 06/01/2018\tޚިޔާލު اضف تعليق 591 ފަހަރު ކިޔާފައި\nއަޅުގަނޑުގެ އަޑު ފޯރާނީ ކިހާ ބަޔަކަށް ކަމެއް ނޭނގެއެވެ. އަދި އަޅުގަނޑު މިވާހަކަ ބުނީމާ ޤަބޫލުކުރާނީ ކިހާ ބައެއް ކަމެއްވެސް ނޭނގެއެވެ. މިވާހަކަ މި ދައްކަނީ ނުވަތަ ދެއްކެނީ މިކަމާމެދު ކަންބޮޑުވާތީއެވެ. އަޅުގަނޑުގެ އަމިއްލަ ނަފްސާމެދުގައިއާއި، މުޅި ޤައުމާމެދުގައެވެ. ކޮންމެ ދެބަސްވުމަކާއި، ނުތަނަވަސްކަމަކަށް ޙައްލު ހޯދައިދޭނޭ އާޚިރު މަންޒިލަކީ ކޯޓުތައް ކަމަށްވާއިރު، އެ ކޯޓުތައް ޤާނޫނަށް ބޯލަނބަނީ ކިހާ ވަރަކަށްތޯ އަޅުގަނޑުމެން އަމިއްލައަށް ވަޒަންކުރަންޖެހެއެވެ. ކޯޓުތަކަށް ސިޔާސީ ނުފޫޒު ފޯރާފައިއޮތުމަކީ ބިރުވެރިކަމެކެވެ. ފަނޑިޔާރުންނަކީ ޤާނޫނަށްވުރެ ސިޔާސީ މީހުންނަށް ބޯލަނބާ ބަޔަކަށްވުމަކީ ކޮންމެ ރައްޔިތަކަށްވެސް އޮތް ނުރައްކަލެކެވެ. އަޅުގަނޑުމެންގެ ޙައްޤުތަކާމެދު ގޮތް ނިންމަން ތިބި މީހުންނަކީ އިންސާފުވެރި ބައެއްކަން އަޅުގަނޑުމެން އަމިއްލައަށް ކަށަވަރުކުރަންޖެހެއެވެ.\nދިވެހިރާއްޖޭގެ ސުޕްރީމް ކޯޓުގެ ގިނަ ނިންމުންތައް ހުރީ ސަރުކާރުގެ ސިޔާސީ އެޖެންޑާއަށް ޝަރުއީ ޙުކުމެއްގެ ބާރު ދިނުމުގެ މިސްރާބުގައެވެ. މި މަންޒަރު ބޮޑަށް ފެނިގެންދަނީ ސިޔާސީ މައްސަލަތަކުގައި ކަމަށް ވީނަމަވެސް، ދޭދޭ ފަރުދުންގެ މައްސަލަތަކަށްވެސް އެ ނުފޫޒު ފޯރާތަން މިހާރު އެދަނީ ފެންނަމުންނެވެ. ރައްޔިތުން ކިޔަމަންތެރިކަމާއެކު ޖުޑީޝަރީގެ އެންގުންތަކަށް ބޯލެނބުމުގެ ނާޖާއިޒް ފައިދާ ބަޔަކު މީހުން ނަގަމުންދާއިރު އެކަމާމެދު ހިމޭނުންތިބުމަކީ ރައްޔިތުންނަށް އޮތް އިޚްތިޔާރެއް ނޫނެވެ.\nޖުޑީޝަރީގައި ހުރި މައްސަލަތަކާމެދު އަޅުގަނޑު ދައްކާފައިހުރި އެއްވެސް ވާހަކައަކީ ޙަޤީޤަތެއް ނެތް ވާހަކައެއް ނޫނެވެ. އެއީ ޖުޑީޝަރީގެ ތެރޭގައި ކަން އޮތްގޮތެވެ. އެފަދަ ކަންކަން ހުއްޓުވުމަށް ބަސް ބުނަންޖެހެނީ ހަމައެކަނި ވަކީލުންނެއް ނޫނެވެ. އެކަމުން އެންމެ އަސަރުކުރާނީ ޢާންމު ރައްޔިތުންނަށް ކަމަށްވާއިރު އެކަމުގައި ޢާންމު ރައްޔިތުން ފުޅާ ދާއިރާއެއްގައި ވާހަކަ ދައްކަންޖެހެއެވެ.\n56 ވަކީލުން އެވަނީ ޖުޑީޝަރީގައި ހުރި ބޮޑެތި މައްސަލަތައް ފާހަގަކޮށްދީފައެވެ. އޭގެ ފަހުން 35 ވަކީލަކު ވަނީ އެ މައްސަލަތައް ހުރިކަމަށް ބުނުމަކީ ގޯހެއް ނޫންކަމަށްވެސް ބުނެފައެވެ. ޖުޑީޝަރީ އޮތީ އިސްލާޙްކުރަންޖެހިފައިކަން ސާބިތުކުރުމަށް އިތުރަށް ބޭނުންވާނޭ ހެއްކެއް ދަލީލެއް ނެތެވެ. ދެން އޮތީ އެއް އަޑަކުން ރައްޔިތުން ބަސްބުނުމެވެ. އަޅުގަނޑުގެ އަޑު ފޯރާނީ ކިހާ ބަޔަކަށް ކަމެއް ނޭނގެއެވެ. އަދި އަޅުގަނޑު މިވާހަކަ ބުނީމާ ޤަބޫލުކުރާނީ ކިހާ ބައެއް ކަމެއްވެސް ނޭނގެއެވެ.\nބިރު ނުގަންނާށެވެ. ސުޕްރީމް ކޯޓަށް ކުރެވޭނޭކަމަކީ މަދު ބަޔަކާމެދު ފިޔަވަޅު އެޅުމެވެ. އިޙްތިރާމްކުރުމަށް އާދޭސްކޮށް، އަދި މަޖުބޫރުކޮށް އަމުރުތައް ނެރުމެވެ. ކިތަންމެ އަމުރެއް ކުރިނަމަވެސް، އެ އިޙްތިރާމް ސުޕްރީމް ކޯޓަށް ޙައްޤުތޯ ނިންމާނީ ޢާންމު ރައްޔިތުންނެވެ. ރައްޔިތުންނަށް އިންސާފު ލިބެނީ ކިހާ މިންވަރަކަށްތޯއާއި، ކޯޓުތަކަށް ސިޔާސީ ނުފޫޒު ވަދެފައިވަނީ ކިހާވަރަކަށްކަން ކޯޓުތަކުގެ ނިންމުންތަކުން ރައްޔިތުން ވަޒަން ކުރާނެއެވެ. ޢަދުލު އިންސާފު ޤާއިމުރުކުރުމުގައި ކޯޓުތައް ފެއިލްވެއްޖެކަން ދެނެގަތުމަކީ ޙިއްސު ސަލާމަތުންހުރި މީހަކަށް އުނދަނގޫކަމެއް ނޫނެވެ. ޙަޤީޤަތް ސާފުވެއްޖެއެވެ. ދެން އޮތީ ބަސްބުނުމެވެ. ޖުޑީޝަރީގެ ކަންކަމާ ޙަވާލުވެ ތިބި މީހުންނަށް އަޑުއިވޭވަރަށް ބާރަށް ބަސް ބުނާށެވެ. ޢަދުލުއިންސާފަކީ ފަނޑިޔާރަށް ފެނިވަޑައިގެންނެވީމާ ފެނިވަޑައިގެންނެވި މީހަކަށް ދޭން އޮތް އެއްޗެއް ނޫންކަމަށް ބުނަންވީ ޢާންމު ރައްޔިތުންނެވެ. އަޅުގަނޑުގެ އަޑު ފޯރާނީ ކިހާ ބަޔަކަށް ކަމެއް ނޭނގެއެވެ. އަދި އަޅުގަނޑު މިވާހަކަ ބުނީމާ ޤަބޫލުކުރާނީ ކިހާ ބައެއް ކަމެއްވެސް ނޭނގެއެވެ.\nޖުޑީޝަރީ އިސްލާޙްކުރުމުގެ ވާހަކަ ދެއްކުމުގައި ރާގު ހަރުކަށިކުރާށެވެ. ރައްޔިތުން އެކަށައަޅާފައިވާ ޤާނޫނީ އިންތިޒާމުތަކުގެ އިމުން ބޭރަށް ފިޔަވަޅެއްވެސް އެޅުމަކީ ފަނޑިޔާރަކަށް ކުރެވޭނޭކަމެއް ނޫންކަން ހަނދާންކޮށްދޭށެވެ. ފަނޑިޔާރުންނަށާއި، ފަނޑިޔާރުގެއަށް އިޙުތިރާމު ކުރުމަކީ އެއީއެވެ. ހެއްދެވިހާ ގޮތަކަށް ރުހިގެން ތިބުމަކީ އަމިއްލަ ނަފްސަށް ޤަދަރުކުރާ ރައްޔިތަކު ޢަމަލު ކުރާނޭ ގޮތެއް ނޫނެވެ. ލިބޭންޖެހޭ ޙައްޤުތައް ލިބިދިނުމަށް ގަދައަޑުން އަމުރުކުރާށެވެ. ޢާންމު މަސްލަޙަތާއި، ފަރުދުންގެ ޙައްޤުތަކަށް އިޙްތިރާމު ކުރުމާއި، އެ ޙައްޤުތައް ނެގެހެއްޓުމަކީ ފަނޑިޔާރުންގެ މައިގަނޑު ވާޖިބުކަން ފަޑިޔާރުންނަށް ހަނދާންކޮށްދޭށެވެ. ސޯޝަލް މީޑިއާގެ ވަޞީލަތްތައް ބޭނުންކުރާށެވެ. ފަނޑިޔާރުންނާއި، ފަނޑިޔާރުންގެ މަސައްކަތަށް ފާރަވެރިވާންތިބި މީހުންގެ ކަންފަތަށް އަޑުއިވޭވަރަށް މި އަޑު ގުގުމާލިޔަދޭށެވެ. މިވާހަކަ މިތަނުގައި ދެންނެވިޔަސް، އަޅުގަނޑުގެ އަޑު ފޯރާނީ ކިހާ ބަޔަކަށް ކަމެއް ނޭނގެއެވެ. އަދި އަޅުގަނޑު މިވާހަކަ ބުނީމާ ޤަބޫލުކުރާނީ ކިހާ ބައެއް ކަމެއްވެސް ނޭނގެއެވެ.\nކުރިއަށް ޙަސީނާ މުޙައްމަދުއާއި، މުޙައްމަދު ނިމާލުގެ ވާހަކަ\nފަހަތަށް ޝަރުއީ ޙުކުމްތަކުގެ ބަސްމަގު


Addu Fisheries complex ah muvazzafun hoadhanee | Mihaaru\nމިފްކޯގެ އައްޑޫ ފިޝަރީޒް ކޮމްޕްލެކްސް: އެތަން ހުޅުވަން އަންނަނީ ތައްޔާރުވަމުން.\nއައްޑޫ ފިޝަރީޒް ކޮމްޕްލެކްސް އަށް މުވައްޒަފުން ހޯދަނީ\n20 ޖޫން 2018 - 13:003comments\nމިފްކޯ އިން އައްޑޫގައި ހަދާފައިވާ ފިޝަރީޒް ކޮމްޕްލެކްސް އަށް ބޭނުންވާ މުވައްޒަފުން ހޯދަން ބާއްވާ އޯޕަން ޑޭ މިއަދު އައްޑޫގައި ފަށާ ގޮތަށް ނިންމައިފި އެވެ.\nތިން ދުވަހަށް ކުރިއަށް ގެންދާ އޯޕަން ޑޭގެ ފުރަތަމަ ބުރު މިއަދު ބާއްވާނީ ފިޝަރީޒް ކޮމްޕްލެސް ގާއިމުކޮށްފައިވާ ހުޅުމީދޫގަ އެވެ. އެގޮތުން މިއަދު ހަވީރު 4:00 އިން ފެށިގެން އޯޕަން ޑޭ ފިޝަރީޒް ކޮމްޕްލެކްސްގައި ކުރިއަށް ދާނެ އެވެ.\nމިފްކޯ އިން ބުނި ގޮތުގައި ހަވީރު 4:00-6:00 އަށް އަދި ރޭގަނޑު 8:00-11:00: އަށް އޯޕަން ޑޭ ކުރިއަށް ދާނެ އެވެ. އެތަނަށް ޒިޔާރަތް ކުރާ އިރު، ވަޒީފާ ބޭނުންވާ މީހުން ސީވީތައް ގެންދަން މިފްކޯ އިން އެދެ އެވެ.\nއޯޕަންޑޭ މާދަމާ ހިތަދޫގައި ކުރިއަށް ގެންދަން ނިންމާފައިވާ އިރު، ފުވައްމުލަކުގައި ހުކުރު ދުވަހު ކުރިއަށް ގެންދާނެ އެވެ.\nފިޝަރީޒް ކޮމްޕްލެކްސް ހުޅުވުމުގެ އެންމެ ފަހުގެ ތައްޔާރީތައް ވަމުން އަންނަ އިރު، އެތަނުން 80 އެއްހާ ވަޒީފާގެ ފުރުސަތު އެބަ އޮތް ކަމަށް މިފްކޯ އިން ބުންޏެވެ. އޭގެ ތެރޭގައި އެކައުންޓްސް، އެޑްމިނިސްޓްރޭޓިވް، ކޮލިޓީ ކޮންޓްރޯލް އަދި ޓެކްނިކަލް ގިނަ ދާއިރާތައް ހިމެނެ އެވެ.\nއައްޑޫ ފިޝަރީޒް ކޮމްޕްލެކްސްއަކީ ސަރުކާރުން 2014 ގައި އިފުތިތާހު ކުރި މަޝްރޫއެކެވެ. އެކަމަކު އެތަނުގެ އަމަލީ މަސައްކަތް ފެށުނީ 2016 ގަ އެވެ.\nމިފްކޯ އިން ބުނީ ހަތް މިލިއަން ޑޮލަރު ހަރަދު ކޮށްގެން ގާއިމުކޮށްފައިވާ އައްޑޫ ފިޝަރީޒް ކޮމްޕްލެކްސްއަކީ 1،500 ޓަނުގެ ކޯލްޑް ސްޓޯރޭޖް ފެސިލިޓިއަކާ އެކު ދުވާލަކު 100 ޓަނުގެ މަސް ގަނޑުކުރެވޭ ގޮތަށް ހަދާފައިވާ ތަނެއް ކަމަށެވެ. އަދި އެ ތަނުގައި 50 ޓަނުގެ އައިސް ޕްލާންޓަކާއި 200 ޓަނުގެ ތެލާއި 250 ޓަނުގެ ފެން އެއްފަހަރާ ރައްކާ ކުރެވޭނެ ކަމަށް މިފްކޯ އިން ބުންޏެވެ.\nއިތުރު ލިޔުންތައް ފުވައްމުލައް ސ. ހިތަދޫ އައްޑޫ މިފްކޯ ސ. ހުޅުމީދޫ


Hospital gai beyvvumaa eku filee! Dhen fethurunee shigella! | Mihaaru\nގަލޮޅު ދަނޑުގައި 1978 ގެ ކުރީކޮޅު ކޮލެރާ ވެކްސިން ދިނުމުގެ ޕްރޮގްރާމެއް ކުރިއަށް ގެންދަނީ\nހޮސްޕިޓަލްގައި ބޭއްވުމާ އެކު ފިލީ! ދެން ފެތުރުނީ ޝިގެއްލާ!\n29 އެޕްރީލް 2020 - 08:58 23 comments\nރާއްޖެ އާއި އިންޑިއާއާ ދެމެދު ދަތުރުކުރި ބޯޓެއްގެ ފަޅުވެރިއެކެވެ. ދަތުރަކަށް ފަހު މާލެ އައި އިރު އޭނާ ބޭރަށް ހިންގަ އެވެ. ސެންޓްރަލް ހޮސްޕިޓަލްގައި އެޑްމިޓްކުރި އެވެ. ރޭގަނޑު އޭނާ އެތަނުން ފިލަ އެވެ. ހެންވޭރުކޮޅު ގެއެއްގައި މަޑުކުރެ އެވެ. އެގޭގެ ބައެއް މީހުން ބޭރަށް ހިންގަން ފެށި އެވެ. އެންމެ ދެކުނުގެ ރަށަކަށް ނިސްބަތްވާ މީހަކަށް ވާތީ، އޭރު އަތޮޅަށް ފުރަން އޮތް ބޯޓަކަށް އެރި އެވެ. އެ ބޯޓު ޖެއްސި ކޮންމެ ރަށެއް ކަހަލަ ގޮތަކަށް، ބޭރަށް ހިންގުމުގެ ރޯގާއާ ކުރިމަތިވި އެވެ.\nމިއީ 1982 ގައި މާލެއިން ފުރަތަމަ ފެނި، އޭގެ ފަހުން މުޅި ރާއްޖެއަށް އޭގެ ނުރައްކާ ބޮޑުވި ޝިގެއްލާ ބޭރަށް ހިންގުން ފެށު ގޮތް ކަމަށް، ރާއްޖޭގެ ސިއްހީ ދާއިރާގެ ތަޖުރިބާކާރެއް ކަމަށްވާ މުހައްމަދު އިސްމާއިލްފުޅު (މަޝްހޫރު ނަމުން ނަމަ ފުޅު) ގަބޫލުކުރައްވާ ގޮތެވެ. އެ ބޭރަށް ހިންގުން މައިތިރިވެ، ރާއްޖެ ހަމަޔަކަށް އެޅުނު އިރު ގާތްގަނޑަކަށް 200 މީހުން މަރުވި އެވެ.\nމިއަދު މުޅި ދުނިޔެ ކޮރޯނާވައިރަސްގެ ބިރުވެރިކަމުގައި ހުއްޓި، އެއިން ސަލާމަތްވާން އެތައް ބިލިއަން ބަޔަކު ތިބީ ގެއިން ބޭރަށް ނުނިކުމެ ބަންދުވެގެންނެވެ. ރާއްޖެ ވެސް މި ވަނީ އޭގެ ކުރިން ނުދެކޭ ވަރުގެ ނިކަމެތި ހާލަތަކަށް ވެއްޓިފަ އެވެ. މިއީ މީގެ 40 ހަކަށް އަހަރު ކުރިން ރާއްޖެ ތަޖުރިބާކުރި ބޭރަށް ހިންގުމުގެ ދެ ރޯގާއާ ވެސް ނުބައްދަލު، އެހާމެ ގެއްލުން ބޮޑު އަދި މީހުންގެ އިޖުތިމާއީ ގުޅުންތަކަށް ވެސް ލޮޅުންއެރުވި ބިރެކެވެ.\nސިއްހީ ދާއިރާގައި 46 އަހަރު ހިދުމަތްކުރެއްވި މުހައްމަދު އިސްމާއިލް ފުޅު "މިހާރު"އަށް އިންޓަވިއު ދެއްވަނީ --ފޮޓޯ: އަހުމަދު އަވްޝަން /މިހާރު\nއެކަމަކު 78-1977 ގެ ކޮލެރާ ބޭރަށް ހިންގުމާއި އޭގެ ހަތަރު އަހަރު ފަހުން ދިމާވި ޝިގެއްލާ އަކީ ވެސް، އޭރުގެ ނިސްބަތުން ރާއްޖެއަށް ކުރިމަތިވި ސިއްހީ ކާރިސާތަކެކެވެ. އޭރު ރާއްޖެއަކީ ދުނިޔެއަށް އެހާ ބޮޑަށް ހުޅުވިފައި އޮތް ގައުމެއް ނޫނެވެ. ހިމެނެނީ ތިން ވަނަ ދުނިޔޭގެ އެންމެ ފަގީރު ގައުމުތަކުގެ ތެރޭގަ އެވެ. ސާފު ބޯފެނަކީ ނެތް އެއްޗެކެވެ. ފާހާނާކޮށް އުޅުނީ އަތިރި މައްޗަށް ނުވަތަ ގޭގެ ގިފިލި ތެރޭގައި އޮންނަ ހަނޑަސްބުރީގައި ވަޅު ޖަހައިގެންނެވެ.\nއެ ދެ ކަމަކީ ވެސް، ފެނުގެ ޒަރީއާ އިން ފެތުރޭ އަދި އެކަށީގެންވާ އަވަހަށް ފަރުވާ ނުލިބިއްޖެ ނަމަ މީހާގެ ފުރާނަ ގެއްލޭ ފަދަ ނުރައްކާތެރި ކޮލެރާ އާއި ޝިގެއްލާ އުފަންވުމުގެ ސަބަބުތަކެވެ. މާލެ އާއި އެހެން ރަށްރަށުގައި ވެސް އޭރު އާންމުކޮށް ބޮއި އުޅުނީ ވަޅު ފެނެވެ. އަތް ދޮވުން ފަދަ ކަންކަމާ މެދު އޭރުގެ ހޭލުންތެރިކަން އަދި މާ ކުޑަ އެވެ. އެހެންކަމުން ބޭރަށް ހިންގުމުގެ ރޯގާތައް ދޭތެރެ ދޭތެރެ އިން ރާއްޖޭގެ އެކި ކަންކޮޅުތަކުން ދައްކާލަ އެވެ. އެކަމަކު މުޅި ގައުމަށް ފެތުރުނީ މަދު ފަހަރަކު އެވެ.\nލ. މާމެންދޫގައި ބިރުވެރިކަން\nލ. މާމެންދޫގައި ދިރިއުޅެމުން އައި އެ އަތޮޅު ފޮނަދޫ މީހަކު މަހަށް ގޮސް އުޅެނިކޮށް، ހޮޑުލައި ބޭރަށް ހިންގަން ފެށި އެވެ. ދޯނި ރަށަށް އައި އިރު އޭނާގެ ހާލު ވަރަށް ސީރިއަސް އެވެ. އެހެންކަމުން ރަށު މީހުން ނިންމީ އާއިލާ ކައިރިއަށް ފޮނަދުއަށް ގެންދާށެވެ. އެކަމަކު އެ ނަސީބު އޭނާއަށް ނުލިބި، ކަނޑު މަތީގައި މަރުވި އެވެ.\nމިއީ ޑިސެމްބަރު 1977 ގައި ފެތުރެން ފެށި ކޮލެރާގައި މަރުވި ފުރަތަމަ މީހާ އެވެ.\nއެހާ ހިސާބުން "މާމެންދޫގައި ވެސް ބޭރަށް ހިންގުން ފެށިއްޖެ އެވެ. އަދި ރޯގާއެއްގެ ސިފައިގައި ވަރަށް އަވަހަށް ބޭރަށް ހިންގުން ރަށުތެރޭގައި ފެތުރިގެން ދިޔަ އެވެ. މަރުވަމުން ދިޔަ މީހުންގެ އަދަދު ވެސް ދިޔައީ އިތުރުވަމުންނެވެ،" ރާއްޖޭގެ ސިއްހީ ދާއިރާއާ ބެހޭ ގޮތުން ފުޅު ލިއުއްވި "ސިއްހީ ޚިދުމަތުގައި ދިވެހިރާއްޖޭގެ އިއްޔެ އާއި އިހަށް ދުވަސް" ފޮތަށް އޭރު ލ. އަތޮޅު ހެލްތު ސެންޓަރާ ހަވާލުވެ ހުންނެވި، ހެލްތު ވޯކަރު ހަސަން މޫސާ ދެއްވި އިންޓަވިއުގައި ވިދާޅުވި އެވެ.\nފުޅު ލިއުއްވި ފޮތުން ނަގާފައިވާ ބައެއް ހިސާބުތައް\n11،303: މުޅި ރާއްޖެއިން ކޮލެރާ ޖެހުނު މީހުން\n252: ކޮލެރާގައި މަރުވި މީހުން\n3،235: މާލެ އިން ކޮލެރާ ޖެހުނު މީހުން\n7: މާލެއިން މަރުވި އަދަދު\n"ވަރަށް ނުރައްކާތެރި ރޯގާއެއް ފެތުރޭ" ކަން ސަރުކާރުގެ ކަމާ ބެހޭ އިދާރާއަށް އޭނާ އެންގެވި ނަމަވެސް، މާލެއިން ހާއްސަ ޓީމެއް މާމެންދުއަށް ދެވުނީ އޭގެ ދެ ހަފުތާ ފަހުން، ޖެނުއަރީ 15، 1978 ގަ އެވެ.\nސަރުކާރުގެ ރަސްމީ ލޯންޗު "ގޯލްޑަން ރޭ" ބަނދަރުކުރުމުން އެ ޓީމު ރަށަށް ފައިބައިގެން ފުރަތަމަ ވެސް ދިޔައީ ރަށު މައުލޫދު ހަރުގެއަށެވެ. ކޮލެރާގެ ސަބަބުން ހާލު ދެރަވި ބޮޑެތި މީހުންނާއި ކުޑަކުދިން އެތަނުގައި އޭރު ތިއްބެވެ.\nރާއްޖޭގައި 1982 ގައި ޝިގެއްލާ ފެތުރުނު ދުވަސްވަރު ރަށްރަށަށް ބޭސް ފޮނުވަން ބޭސް ނެގުމުގެ މަސައްކަތް މުހައްމަދު އިސްމާއިލް ފުޅު (ވ) ކުރައްވަނީ: އޭނާ ވަނީ ކޮލެރާ އާއި ޝިގެއްލާ ކޮންޓްރޯލްކުރަން އެކި ރަށްރަށަށް ވަޑައިގެންފައި\n"ރަށަށް އޮތީ ކޮލެރާ ފެތުރިފައި. ދެން އަޅުގަނޑުމެން އެންގީ ގޭގޭގައި ތިބި ހުރިހާ ބަލިމީހުން ވެސް އެތަނަށް ގެންނަން،" ދުނިޔޭގެ ސިއްހަތު ޖަމިއްޔާ ޑަބްލިޔުއެޗުއޯ އިން 1972 ގައި ރާއްޖޭގައި ހިންގި ހެލްތު ވޯކަރުން ތަމްރީންކުރުމުގެ ފުރަތަމަ ބުރުގައި ބައިވެރިވެވަޑައިގެންނެވި ފުޅު، 72، ވިދާޅުވި އެވެ.\nގެއަކުން ނެރެގެން އެ ހަރުގެއަށް ފުރަތަމަ ގެނައީ، ވަރުދެރަކަމުން ހޭ ވެސް ނެތް ފިރިހެނެކެވެ.\n"އޭނާގެ ހަތަރެސް ފަޔަށް އަޅުގަނޑުމެންނަށް ޖެހުނު އައިވީ ގުޅަން. އެހާ ވެސް ހާލު ދެރަކޮށް އޮތީ،" ފުޅު ކިޔައިދެއްވި އެވެ.\nހާއްސަ ޓީމު އެ ރަށަށް ދިޔަ އިރު ގާތްގަނޑަކަށް 12 މީހުން ވަނީ ކޮލެރާގައި މަރުވެފަ އެވެ. އެއް އާއިލައަކުން، ބައްޕަ އާއި މަންމަ އަދި ކުޑަ ކުއްޖަކު މަރުވުން ފަދަ ހިތާމަވެރި ނިމުންތައް ވެސް، މާމެންދޫ ރައްޔިތުންނަށް ކުރިމަތިވި އެވެ.\nސިއްހީ ހޭލުންތެރިކަން ކުޑަކަމުން، ކޮލެރާ ސިފަވެފައި އޮތީ ބައްޔަކަށް ވުރެ ބޮޑަށް "ރޫހާނީ" ކަމެއްގެ ގޮތަށެވެ. ހަށިގަނޑަށް ދިޔާ އެއްޗެހި ނޭޅިއްޖެ ނަމަ، ކޮލެރާގައި ހައެއްކަ ގަޑިއިރު ތެރޭ މީހާގެ ގައިން ފެން ހުސްކޮށްލަ އެވެ. ދެން މަރުވާ އިރު އެ މީހުންގެ ހަތަރެސް ފައި އޮންނަނީ ހަރު ދަގަނޑަށް ވެފަ އެވެ. ހިނަވާ ގަޑީގައި ބައެއް ފަހަރަށް ފަޔާއި އިނގިލިތަކަށް ކޮންމެވެސް ވަރެއްގެ ހަރަކާތެއް އާދެ އެވެ. އެހެންވެ ރަށު މީހުންގެ ތެރޭގައި ބިރުވެރިކަން އަދި މާ ބޮޑުވި އެވެ. ހިނަވަން ނުދާންވެގެން މުދިންމީހާ އުޒުރު ދައްކާ ހިސާބަށް ބިރު އޮތީ ފެތުރިފަ އެވެ.\n"ހިނަވާ އިރު ގުނަވަންތަކަށް ކުއްލިއަކަށް ހަރަކާތެއް މި އަންނަނީ. ހިނަވާ މީހުން ހަޅޭއްފަޅޭއްލަވައި ދުވެ ރައްކާވަނީ. މުދިން މީހާ ނުދާންވެގެން މި ބުނަނީ ތިމަންނަ ހުންއައިސްފައޭ ހުރީ،" ފުޅު ވިދާޅުވި އެވެ.\nއެ ބިރުގައި މާމެންދޫ މީހުން އުޅެނިކޮށް ލ. ގާދޫގައި ކޮލެރާ ޖެހިގެން ހާލު ބޮޑުވި މީހަކު، ސިއްހީ ޓީމަށް ދައްކަން ވެގެން ގެނައި މަގުމަތީގައި، ރަށަށް ލައްވާލުމުގެ ކުރިން، ދޯނީގައި މަރުވި އެވެ. އެކަމަކު މާމެންދުއަށް ގަބުރު އަރުވަން ރަށު މީހުން ދެކޮޅު ހެދުމުން، ދޯނީގެ މީހުންނަށް ޖެހުނީ ގަބުރު ހިފައިގެން އަނބުރާ ގާދުއަށް ދާށެވެ.\n"އެއީ އެ ރަށް އޭރު އޮތް ހާލަތަކީ. އިރު އޮއްސުނީމާ ހުރިހާ ގެއެއްގެ ދޮރު ލައްޕާފައި އެންމެން ތިބެނީ ގޭގައި. އެހާ ވެސް ބިރުން ތިބީ،" ފުޅު ކިޔައިދެއްވި އެވެ.\nއެއީ ރޫހާނީ ވަބާއެއް ކަމަށް ބަލައި، ރަށުތެރޭގައި އެކި ކަހަލަ ފަންޑިތަ ހެދުމާއި ކިޔެވެލި ކިޔެވުން ފަދަ އެތައް ކަމެއް އޭރު އޮތީ ކޮށްފަ އެވެ. އެކަމަކު ސިއްހީ ޓީމު ގޮސް، ބަލިމީހުން މުޅިން ވަކިކޮށް، އައިވީ ގުޅުމާއި ބޭސް ދިނުން ފަދަ ފަރުވާތަކަށް ފަހު، ގާތްގަނޑަކަށް 25 ދުވަހުގެ ތެރޭގައި، މާމެންދޫ ހަމަޔަކަށް އެޅުނެވެ.\nއެއީ މިހާރު ލިބެން ހުންނަ ލޮނު ޕެކެޓް ރާއްޖެ އެތެރެކުރި ޒަމާނެއް ނޫނެވެ. ބަލިމީހުންގެ ހަށިގަނޑުން ބޭރުވާ ލޮނުގެ ބައި ހަމަޖައްސަން، ފެނަން ލޮނާއި ލުބޯ ހުތް ފަދަ އެއްޗެހި އަޅައިގެން ދެނީ އެވެ.\nމާމެންދޫން ކޮލެރާ ފެށުނު ސަބަބާ މެދު ތަފާތު ގޮތްގޮތަށް ވާހަކަ ދެކެވުނެވެ. އެއް ބަޔަކު ބުނީ، އެ ދުވަސްވަރު މަރުވެގެން ރަށަށް ލައްގަމުން ދިޔަ ގިނަ އަދަދެއްގެ ގެރިބަކަރީގެ ސަބަބުން ކުރިމަތިވި ކަމެއް ކަމަށެވެ. އަނެއް ބަޔަކު ދުށީ، އޭރު ރާއްޖޭގެ އެކި ހިސާބުތަކުން ފަރުމަސް ގަތުމުގެ މަސައްކަތްކުރި ބޭރު ކުންފުންޏެއްގެ ބޯޓެއްގެ ފަޅުވެރިންގެ ސަބަބުން ދިމާވި ކަމެއް ކަމަށެވެ. އޭރު މަސް ގަންނަ ބައެއް ބޯޓުފަހަރު ބަނދަރުކޮށްފައި އޮންނަނީ މާމެންދޫގަ އެވެ. އެ ބޯޓުފަހަރަށް ރަށުގެ ޒުވާނުން އަރައި ކައިބޮއި ހެދުމާއި، ބޯޓުގެ މީހުން ރަށަށް ފައިބައިގެން އުޅުން ފަދަ ކަންކަން ހިނގަ އެވެ.\n"ސީދާ މިވެނި ސަބަބެކޭ ބުނަން ދަތި،" ފުޅު ވިދާޅުވި އެވެ.\nމާމެންދޫގައި ފެތުރެން ފެށި ކޮލެރާ ނައްތާލެވުނީ މުޅި ރާއްޖެއަށް އޭގެ ނުރައްކާ ދިޔަ ފަހުން، އަދި 250 އަށް ވުރެ ގިނަ މީހުންގެ މަރާ އެކު، ގައުމީ ވަރަށް ބޮޑު މަސައްކަތެއްގެ ތެރެއިންނެވެ. ފުޅު ހިމެނުނު ޓީމު ނޫނަސް، ހާލަތު ގޯސް އެތައް ރަށަކަށް އެކި ޓީމުތައް މާލެ އިން ފޮނުވި އެވެ.\nދެ ވަނަ ބޮޑު ބޭރަށް ހިންގުން، ޝިގެއްލާ\nރާއްޖޭގެ ވެރިރަށް ކަމަށް ވިޔަސް މާލެއަކީ ވެސް ބޭރަށް ހިންގުން ފަދަ ބަލިތަކުގެ އުނދަގޫ ތަހައްމަލް ކުރަމުން ދިޔަ ރަށެކެވެ. ސާފުތާހިރުކަމުގެ ގޮތުން ވެސް މާލެ ދަށެވެ. މިސާލަކަށް، މާލޭގެ އެކި ގޭގޭގައި ގެރިބަކަރި ގެންގުޅުމާއި، އެންދެރި ކަހަލަ އެއްޗެހި ރަށަށް އަރުވައި، އެ ހިއްކަން ބެހެއްޓުމުން މުޅި ރަށް "ކުނިވުން" ފަދަ ކަންކަން ހިނގަމުން ދިޔަ އެވެ. ފާހާނާ ކުރެވޭނެ ރަނގަޅު ނިޒާމެއް ނެތެވެ.\nއިންޑިއާ އާއި މާލެ ދަތުރުކުރާ ބޯޓުގެ ފަޅުވެރިޔާގެ ފަރާތުން އައި ކަމަށް ފުޅު ގަބޫލުކުރައްވާ ޝިގެއްލާ ފެތުރެން ފެށީ މާލޭގަ އެވެ. އޭގެ ފަހުން ރާއްޖޭގެ އެކި ހިސާބުތަކަށް ފޯރީ އެވެ.\n"އޭނާ ދިޔަ ބޯޓު ބަނދަރުކުރި ކޮންމެ ރަށެއް ވީ ޝިގެއްލާގެ މަރުކަޒަކަށް. ފާހާނާކޮށްފައި އޭނާ އަތް ކާއްތާ ތަންތަނުގައި އެހެން މީހުން އަތް ލީމާ، ވަރަށް ކައިރި ބެލި ޖެހުން. އޭނާ ފައިބައި ރަށްރަށުގައި މަޑުކޮށް ހަދަންޏާ ހަމަ ފެތުރޭނީ،" ފުޅު، އޭނާގެ ތަޖުރިބާ ކިޔައިދެއްވި އެވެ.\nރާއްޖޭގެ ރަށެއްގައި ވެކްސިން ދިނުމުގެ ޕްރޮގްރާމެއް ކުރިއަށް ދަނީ: 1970 ގެ އަހަރުތަކުން ފެށިގެން ވެކްސިން ޕްރޮގްރާމްތައް ގަވާއިދުން ކުރިއަށް ގެންދިޔަ\nނުރައްކާތެރިކަން ބޮޑުވާން ފެށުމުން، އޭރުގެ ރައީސް މައުމޫން އަބްދުލްގައްޔޫމް އިސްކޮށް ހުންނަވައި، ޓާސްކް ފޯހެއް އެކުލަވާލެއްވި އެވެ. މިހާރު ގައުމީ މިޔުޒިއަމް ހުންނަ ބިމުގައި އޭރު ހުރި މާލޭ އިންޑޯ ސްޓޭޑިއަމަކީ، ޓާސްކް ފޯސްގެ މައި މަރުކަޒެވެ. ރަށްރަށަށް ޓީމުތަކާއި ބޭހާއި ބޭނުންވާ އެހެން އެއްޗެހި ފޮނުވުމުގެ ރޭވުންތަކާއި އަޅަން ޖެހޭ ފިޔަވަޅުތައް ވިލަރެސް ވެގެން އައީ، އެ ޓާސްކް ފޯސް ތެރެއިންނެވެ.\n"ބޭރަށް ހިންގާ މީހުން މާލޭގައި ގިނަވަމުން ގޮސް ސެންޓްރަލް ހޮސްޕިޓަލް ފުރޭ ހިސާބަށް ދިޔަ،" ބަލި ކޮންޓްރޯލްކުރުމުގެ މަސައްކަތުގައި އެފަހަރު ވެސް އިސްކޮށް އުޅުއްވި ފުޅު ވިދާޅުވި އެވެ.\n13،752: މުޅި ރާއްޖެއިން ޝިގެއްލާ ޖެހުނު އަދަދު\n197: މުޅި ރާއްޖެއިން މަރުވި މީހުން\n3،950: މާލޭގައި ބަލި ޖެހުނު މީހުން\n33: މާލެއިން މަރުވި އަދަދު\nރާއްޖެ އިން ޝިގެއްލާ ކޮންޓްރޯލް ކުރި އެވެ. އެކަމަކު ރ. ކަނދޮޅުދޫގައި ދިމާވީ އެހެން މައްސަލައެކެވެ. ހަތަރު ވަރަކަށް ޓީމު ގޮސްގެން ވެސް މުޅިން ކޮންޓްރޯލް ނުވެ، ދޭތެރެ ދޭތެރެއިން ބަލި ޖެހޭ މީހުން ގިނަވަނީ އެވެ. އެންމެ ފަހުން ސަރުކާރުން ޓީމެއް ފޮނުވީ، ފުޅު އިސްކޮށް ބަހައްޓައިގެންނެވެ.\nކަނދޮޅުދުއަކީ ރާއްޖޭގެ އެންމެ ތޮއްޖެހުން ބޮޑު އެއް ރަށެވެ. ފުޅު ސިފަކުރެއްވި ގޮތުގައި ބަލިމީހުން ބައިތިއްބާނެ އެކަށީގެންވާ ޖާގައެއް ހުރި ތަނެއް ވެސް ނެތެވެ.\n"އަޅުގަނޑުމެން ރަށަށް ދިޔަ އިރު ކަމުދާކަށް ނެތް، ބަލިމީހުންތައް ތިބީ އެމީހުންގެ ގޭގައި. އެކަމަކު މިކަހަލަ ރޯގާތަކުގައި ބަލިމީހުން ތިބެން ޖެހޭނީ އެއް ތަނެއްގައި،" ފުޅު ވިދާޅުވި އެވެ.\nކަނދޮޅުދޫގައި އޭރު ހޮޑުލައި ބޭރަށް ހިންގަމުން ދިޔަ 50 އަށް ވުރެ ގިނަ މީހުން ތިއްބެވެ. އެ އެންމެންނަށް ފަރުވާ ދޭނެ ތަނެއް ޖެހުނީ ހަދާށެވެ. ފުޅު ވިދާޅުވި ގޮތުގައި ރަށުގެ ހުކުރު މިސްކިތު ފުރާޅު އާކުރަން ސަރުކާރުން ފޮނުވާފައި ހުރި ސިމެންތި ޓިނުތައް ބޭނުންކޮށްގެން ތަނެއް ހެދީ އެވެ. އަދި އެތަނާ ޖެހިގެން ދެ ފާހާނާ ވެސް ތައްޔާރުކުރީ އެވެ.\n"މި އޮތް ހާލަތު ބަދަލުވެއްޖެއްޔާ [މާލެ ތެރެއިން ބަލި ފެނިއްޖެއްޔާ] ވަރަށް ހިތްވަރާއި އަޒުމުގައި ދާންވާނީ. އިހުމާލުން ހުއްޓާލެވިއްޖެއްޔާ، ފަހަތަށް، ކައްޗަށް ފިޔަވަޅެއް އެޅިއްޖެއްޔާ ވަރަށް ދެރަވާނެ."\nއެކަމަކު ރަށުގެ ވެރިން ބުނި ކަމަށް ވަނީ އެތަނަށް އެއްވެސް މީހަކު ނާންނާނެ ވާހަކަ އެވެ. އޭގެ ސަބަބު ބެލިއިރު، ގޭގައި ކާނެ ބޭސް ކޮންމެވެސް ގޮތަކުން ބަލިމީހުންނަށް ލިބެމުން ދިޔަ އެވެ. އެކަމަކު އެއީ ހަމައެކަނި ބޭސް ކައިގެން ރަނގަޅުވާން އޮތް ކަމެއް ނޫނެވެ. އެހެންކަމުން ސިއްހީ ޓީމުން ރަށުގެ ވެރިންނަށް އެންގީ، ފުޅު ވިދާޅުވި ގޮތުގައި، އެގޮތަށް ބޭސް ދެންޏާ އެ ދޭ ބަޔަކު މާލެ ފޮނުވާލާނެ ކަމެވެ. އެގޮތަށް މާލެ ފޮނުވުމަކީ އޭރު ހައްޔަރުވުމެވެ.\nވަގަށް ބޭސް ދެމުން ދިޔަ މީހުން، އެ ބިރުގައި، އެކަން ހުއްޓާލި އެވެ. ބަލިމީހުން އެންމެ ފަހުން ވަގުތީ މަރުކަޒަށް ގޮސް އެޑްމިޓް ވާން ފެށި އެވެ.\n"ގާތްގަނޑަކަށް ފަސްދޮޅަހަކަށް މީހުން ބާއްވަން ޖެހުނު. އޭގެ ތެރޭގައި ވަރަށް ހާލު ދެރަ މީހުން ވެސް ތިބި،" ފުޅު ވިދާޅުވި އެވެ.\n"ނަސީބަކުން އަޅުގަނޑުމެން ދިޔަ ފަހުން މީހަކު މަރެއް ނުވޭ. އެކަމަކު ޓީމު ދިއުމުގެ ކުރިން ބަލީގައި އެކަކު މަރުވި."\nމިވަގުތު ކުރިއަށް ދާން ޖެހޭނީ ވަރަށް އަޒުމުގައި\nއޭރު ހެލްތު ވޯކަރުންނަކީ ރާއްޖޭގެ އާންމު ސިއްހަތުގެ މުހިންމު އެއް ބަ އެވެ. އެއްވެސް ރަށެއްގައި ޑޮކްޓަރަކު ނުހުރެ އެވެ. ބޯދާ ވިސްނުންތަކުން ރައްޔިތުން ނެރެ، ޒަމާނީ ބޭސްވެރިކަން ތައާރަފުކުރުމުގައި ހެލްތު ވޯކަރުންގެ ދައުރު ވަރަށް ފުޅަ އެވެ. އަދި ބޭރަށް ހިންގުން ފަދަ ބަލިތައް ކޮންޓްރޯލްކުރަން، ޑަބްލިޔުއެޗުއޯ ފަދަ ޖަމާއަތްތަކުގެ އެހީ އާއި ރާއްޖޭގެ ޑޮކްޓަރުންގެ ލަފަޔާ އެކު، އެމީހުން ތިބެނީ ތަންދޮރު އޮޅުންފިލައި، ކަންކަން ކުރަން އެނގޭ ބަޔަކަށް ވެފަ އެވެ.\nޅ. ނައިފަރަށް އުފަން ފުޅު ވިދާޅުވި ގޮތުގައި ކޮލެރާ އާއި ޝިގެއްލާ ކޮންޓްރޯލްކުރަން އޭނާއަށް ކުރެއްވުނު ދަތުރުތަކުން ލިބިވަޑައިގަތް ތަޖުރިބާތައް ވަރަށް ބޮޑެވެ.\n"އެއީ ދަސްވި ފިލާވަޅުތަކެއް،" ރާއްޖޭގެ ސިއްހީ ދާއިރާގައި 46 އަހަރު ޚިދުމަތް ކުރެއްވި ފުޅު ވިދާޅުވި އެވެ.\nމިހާރު މި އޮތީ އަނެއްކާވެސް ބަލިމަޑުކަމެއް ކުރިމަތިވެފަ އެވެ. އެކަމަކު ރާއްޖެއަށް މީގެ ކުރިން ދިމާވެފައި ނުވާ ފަދަ ގެއްލުން ބޮޑު، ނުރައްކާތެރި ހާލަތެކެވެ. މި ކަހަލަ ވަގުތެއްގައި ފުޅުގެ ހަނދާނަށް ކުރީގެ ހާދިސާތައް އެނބުރި ނައިހެއް ނުދާނެ އެވެ. އެކަމަކު މިއީ، ފުޅު ވިދާޅުވި ގޮތުގައި، އަޅާނުކިރޭނެ ދެ ހާލަތެވެ. މިހާރު މި އޮތީ މުޅި ދުނިޔެ ހުއްޓިފަ އެވެ. މުޅި ގައުމު ހުއްޓިފަ އެވެ. އިގުތިސާދު ފުނޑުވެފަ އެވެ. ގެއިން ބޭރަށް ނުނިކުމެ ތިބުން ނޫން ފަރުވާއެއް ނެތިފަ އެވެ.\nކުރީގެ ދެ ހާދިސާގައި އެކަހަލަ ހުއްޓުމެއް ނާދެ އެވެ.\nއެކަމަކު ޝިގެއްލާ ފެތުރެން ދިމާވި ފަދަ މީހުން މިހާރު ވެސް އެބަ ފެނެ އެވެ. ގެއިން ބޭރަށް ނުނިކުންނަން އެންގުމުން ވެސް ނުކުންނަނީ އެވެ. ވައިރަސް ހުރިކަން ތިމާއަށް ނޭނގި ވެސް އެހެން މީހުންގެ ތެރެއަށް އެ ފަތުރާލެވިދާނެ އެވެ. މާލެ މިހާ ހިސާބަށް ގޮސް މި އޮތީ ވެސް، އެތައް ބަޔަކަށް ރޭކާނުލައި އުޅެވުނު ގޮތުންނެވެ.\n"މިހާރު"އަށް ފުޅު އިންޓަވިއު ދެއްވީ މާލެ ތެރޭގައި ކޮވިޑް-19 ފެތުރި، ލޮކްޑައުންއަށް ދިއުމުގެ ކުރިންނެވެ. އެކަމަކު އޭރު ވެސް އޭނާ ވިދާޅުވީ "އެއްވެސް މީހެއްގެ ފަރާތުން [މި ވައިރަސް] ގައުމު ތެރެއަށް ފެތުރެން ފަށައިފިއްޔާ ވަރަށް ސީރިއަސް މައްސަލަތަކެއް ނުކުތުން އޮންނާނީ ކައިރީގައި" ކަމަށެވެ.\nއޭނާގެ އިރުޝާދަކީ ވެސް، ކަމާ ބެހޭ ފަރާތްތަކުގެ އެންގުންތަކަށް ކިޔަމަންވުމާއި ގެއިން ބޭރަށް ނުނިކުތުމެވެ.\nބޭރަށް ހިންގުމުގެ ރޯގާތަކުގައި އޭނާގެ ކުރިމަތީގައި މީހުން މަރުވި އެވެ. އެ ހުންނަނީ ސިއްހީ އެހީތެރިންނަށް ހިތްދަތި ވަގުތުތަކެވެ. އެހެންކަމުން އޭނާ ނަސޭހަތް ވަރަށް ސާފެވެ.\n"މި އޮތް ހާލަތު ބަދަލުވެއްޖެއްޔާ [މާލެ ތެރެއިން ބަލި ފެނިއްޖެއްޔާ] ވަރަށް ހިތްވަރާއި އަޒުމުގައި ދާންވާނީ. އިހުމާލުން ހުއްޓާލެވިއްޖެއްޔާ، ފަހަތަށް، ކައްޗަށް ފިޔަވަޅެއް އެޅިއްޖެއްޔާ ވަރަށް ދެރަވާނެ،" އޭނާ ވިދާޅުވި އެވެ.\n"ކަންކަން ކުރަން ތިބި މީހުން ވެސް ފޫހިނުވެ، ރައްޔިތުން ވެސް ފޫހިވެގެން ނުވާނެ."\nއިތުރު ލިޔުންތައް ރައީސް މައުމޫން އަބްދުލްގައްޔޫމް ސިއްހަތު ތާރީހް މާލެ ލ. ގާދޫ ލ. ފޮނަދޫ ރޯދަމަސް 2020


ހިތް ހެޔޮކުރުމުގެ މާތްކަން – Ilm\nހިތް ހެޔޮކުރުމުގެ މާތްކަން\n* އަޅުގަނޑުގެ ނަފްސަށާއި ތިޔަބައިމީހުންނަށް ވަޞިއްޔަތްކުރަނީ ﷲ عزَّ وجل އަށް ތަޤުވާވެރިވުމަށެވެ. ފަހެ، އެއީ ކުރީގެ މީހުންނާއި ފަހުގެ މީހުންނަށްވެސް ﷲ ތަޢާލާ ކުރައްވާފައިވާ ވަޞިއްޔަތެވެ.\n﴿وَلَقَدْ وَصَّيْنَا الَّذِينَ أُوتُوا الْكِتَابَ مِنْ قَبْلِكُمْ وَإِيَّاكُمْ أَنِ اتَّقُوا اللَّهَ﴾ [النساء: 131]\nމާނައީ: “އަދިހަމަކަށަވަރުން ﷲއަށް ތަޤުވާވެރިވުމަށް ތިޔަބައިމީހުންގެ ކުރިން ފޮތް ލިބުނު މީހުންނަށާއި، ތިޔަބައިމީހުންނަށް، ތިމަންއިލާހު ވަޞިއްޔަތް ކުރައްވާ އެންގެވީމެވެ.”\n* ފަހެ، އެމީހެއްގެ ހިތުގައި ތައުޙީދާއެކު (އެބަހީ: ﷲގެ އެއްކައުވަންތަކަމާއެކު)، އަޅުތަކުންނަށް ހިތް ހެޔޮކޮށްފިމީހާ އެމީހެއްގެ ހިތަށް ރަޙްމަތާއި މަޣުފިރަތު ލިބޭނެއެވެ. ސަލާމަތްވެގެންވާ ހިތަކީ ﷲ ޚަބަރު ދެއްވާފައިވާ ކަންކަމާ ތަޢާރުޟުވާ އެންމެހާ ޝުބުހަތަކުން ސަލާމަތްވެގެންވާ ހިތެވެ. އަދި ﷲ އާ ދުރުކުރުވާ އެންމެހާ ޝަހުވަތްތަކުން ވެސް ސަލާމަތްވެގެންވާ ހިތެވެ.\nއިބްނުލް ޤައްޔިމު ވިދާޅުވިއެވެ. ‘ފަސް ކަމަކުން ސަލާމަތްވެއްޖައުމަށް ދާންދެން ސަލާމަތްވެގެންވާ ހިތަކަށް ނުވެއެވެ. އެއީ: ތައުޙީދާ ފުށުއަރާ ޝިރުކާއި، ސުންނަތާ ޚިލާފުވާ ބިދުޢައާއި، އަމުރުކުރައްވާފައިވާ ކަންކަމާ ޚިލާފުވާ ޝަހުވަތާއި، ޛިކުރާއި ފުށުއަރާ ޣާފިލުކަމާއި، އިޚްލާޞްތެރިކަމާއި ފުށުއަރާ ހަވާނަފްސެވެ.’ ސަލާމަތްވެގެންވާ ހިތްތަކަކީ ތަޤުވާވެރިކަމާއި އީމާންތެރިކަމުން ފުރިފައިވާ ހިތްތަކެކެވެ. އަދި އެހިތްތައް ފުރިގެންވަނީ ހެޔޮކަމާއި އިޙްސާންތެރިކަމުންނެވެ. އަދި އެފަދަ ހިތްތަކެއްގެ ވެރިންވަނީ އެންމެހާ ރިވެތި އަޚްލާޤުން ޒީނަތްތެރިވެގެންނެވެ. އަދި އެބައިމީހުންގެ ދިރިއުޅުމުގައިވާނީ ޠާހިރުކަމާއި އެހެން މީހުންނަށް ހެޔޮއެދުމެވެ.\nއެހެންކަމުން މީސްތަކުންގެ ތެރެއިން އެންމެ ޠާހިރު ހިތްތައް ލިބިގެންވަނީ ނަބީބޭކަލުންނާއި ރަސޫލުބޭކަލުންނެވެ. އެބޭކަލުންނީ އެބޭކަލުންގެ ޤައުމުގެ މީހުންނާއި އުންމަތުގެ މީސްތަކުންނަށް ހެޔޮކަން ލިބުމަށް އެންމެ ބޮޑަށް ލޯބިކުރެއްވި ބޭކަލުންނެވެ. އެބައިމީހުންނަށް ނަސޭހަތްތެރިވެލެއްވުމާއި އިރުޝާދުދެއްވުމާއި އުނގަންނައިދެއްވުމާއި ހެޔޮމަގު ދެއްކެވުމުގައި އެބޭކަލުންގެ ނަފްސުތައް ޤުރުބާންކުރެއްވިއެވެ.\nޔޫސުފުގެފާނާމެދު އެކަލޭގެފާނުގެ އަޚުން އެކުރެއްވި ކަންތަކަށް ފަހުގައިވެސް، އެއޯގާތެރި ކަލޭގެފާނު އެކަލޭގެފާނުގެ އަޚުންނަށް ވިދާޅުވި ބަސްފުޅުގެ ވާހަކަ ﷲ ތަޢާލާވަނީ ޤުރުއާނުގައި އަޅުގަނޑުމެންނަށް ކިޔައިދެއްވާފައެވެ.\n﴿قَالَ لَا تَثْرِيبَ عَلَيْكُمُ الْيَوْمَ يَغْفِرُ اللَّهُ لَكُمْ وَهُوَ أَرْحَمُ الرَّاحِمِينَ﴾ [يوسف: 92]\nމާނައީ: “މިއަދު ތިޔަބައިމީހުންގެ މައްޗަކަށް މަލާމާތެއް ދެރަބަހެއް ނެތެވެ. ތިޔަބައިމީހުންނަށް ﷲ ފާފަފުއްސަވާށިއެވެ! އަދި އެއިލާހީ ރަޙުމްކުރާ ފަރާތްތަކުގެ ތެރެއިން އެންމެ ރަޙްމަތްވަންތަ އިލާހެވެ.”\nއަޅުގަނޑުމެންގެ ނަބިއްޔާ صلى الله عليه وسلم އަށް ﷲ ތަޢާލާވަނީ އެކަލޭގެފާނުގެ މޭފުޅު ތަނަވަސް ކޮށްދެއްވާ، އެކަލޭގެފާނުގެ ހިތްޕުޅު ސަލާމަތްތެރިކޮށްދެއްވާ، އެކަލޭގެފާނުގެ ނަފްސު ޠާހިރު ކޮށްދެއްވާފައެވެ. އުނދަގޫކުރެވޭނެ އެންމެ ބޮޑަށް އެކަލޭގެފާނަށްވަނީ ދަޢުވަތުގެ މަގުގައި މީސްތަކުން އުނދަގޫކޮށްފައެވެ. އެއާއެކުވެސް އެކަލޭގެފާނު ވެވަޑައިގެންނެވީ މީސްތަކުންގެ ތެރެއިން ސަލާމަތްވެގެންވާ ހިތުގެ ވެރިޔާއަށެވެ. އަދި އެބައިމީހުންގެ ތެރެއިން އެންމެ ޢަފޫކުރައްވާ ފަރާތަށެވެ. އަދި ނަބީބޭކަލުންނަށްފަހު، މީސްތަކުންގެ ތެރެއިން އެންމެ ޠާހިރު ހިތްތަކުގެ ވެރިންނަކީ ޞަޙާބީންނެވެ. ފަހެ، އެބޭކަލުން ޞިފަކުރައްވާ ﷲ جلَّ وعلا ވަޙީކުރެއްވިއެވެ.\n﴿وَالَّذِينَ تَبَوَّءُوا الدَّارَ وَالْإِيمَانَ مِنْ قَبْلِهِمْ يُحِبُّونَ مَنْ هَاجَرَ إِلَيْهِمْ وَلَا يَجِدُونَ فِي صُدُورِهِمْ حَاجَةً مِمَّا أُوتُوا وَيُؤْثِرُونَ عَلَى أَنْفُسِهِمْ وَلَوْ كَانَ بِهِمْ خَصَاصَةٌ وَمَنْ يُوقَ شُحَّ نَفْسِهِ فَأُولَئِكَ هُمُ الْمُفْلِحُونَ﴾ [الحشر: 9]\nމާނައީ: “އަދި އެބައިމީހުންގެ ކުރީގައި، މަދީނާގައި ވަޒަންވެރިވެ، އީމާންކަމުގައި ޤާއިމުވެތިބި އަންޞާރުން، އެބައިމީހުންގެ ގާތަށް ހިޖުރަކުރި މުހާޖިރުންދެކެ ލޯބިވެއެވެ. އަދި އެބައިމީހުންނަށް (އެބަހީ: މުހާޖިރުންނަށް) ދެއްވި އެއްވެސް އެއްޗަކަށް އެއްވެސް ބޭނުމެއް (ނުވަތަ ދަހިވެތި ކަމެއް) އެބައިމީހުން (އެބަހީ: އަންޞާރުން)ގެ ހިތްތަކުގައި ނުވެއެވެ. އަދި އެބައިމީހުންގެ އަމިއްލަ ނަފްސުތަކުގެ މައްޗަށް، އެބައިމީހުންނަށް އިސްކަންދެއެވެ. އެބައިމީހުންނަށް ބޭނުންތެރިކަން ބޮޑުވެފައި ވީނަމަވެސްމެއެވެ. އެމީހެއްގެ އަމިއްލަ ނަފްސުގެ ދަހިވެތިކަމުން މިންޖުވެއްޖެ މީހާ (ދަންނާށެވެ!) ފަހެ، އެބައިމީހުންނީ ހަމަ ދިންނަވާނެ މީހުންނެވެ.”\nއަބޫ ދުޖާނާ رضي الله عنه މަރަށް ޙާޟިރުވިއިރު އެކަލޭގެފާނުގެ މޫނުފުޅު އަލިވެގެންވިއެވެ. އެކަމާ ބެހޭގޮތުން ސުވާލުކުރުމުން، ﷲ ތަޢާލާއާއި އެއިލާހުގެ ރަސޫލާއަށް ނަޞްރު ދެއްވި މަތިވެރި ވަގުތުގެ ވާހަކަ ޛިކުރު ނުކުރައްވައެވެ. އެހެންނަމަވެސް އެކަލޭގެފާނު ޛިކުރު ކުރެއްވީ މުޅިން އެހެން ވާހަކައެކެވެ. ފަހެ، އެކަލޭގެފާނު ވިދާޅުވިއެވެ.\n‘އަހުރެންގެ ޢަމަލުތަކުގެ ތެރެއިން އެންމެ އިތުބާރު އޮތީ ދެކަމަކަށެވެ. އެއްކަމަކީ، އަހުރެންނާ ނުބެހޭ ކަމެއްގައި އަހުރެން ވާހަކަ ނުދައްކަމެވެ. އަނެއްކަމަކީ، އެންމެހާ މުސްލިމުންނަށްޓަކައި އަހުރެންގެ ހިތް ހެޔޮވެގެން ވެއެވެ.’\n* ނަބިއްޔާ صلى الله عليه وسلم ގެ ޞަޙާބީން ޞިފަކުރައްވަމުން އިޔާސް ބުން މުއާވިޔާ ވިދާޅުވިއެވެ.\n‘އެބޭކަލުންގެ ތެރެއިން އެންމެ ހެޔޮމީހަކީ، އެބޭކަލުންގެ ތެރެއިން އެންމެ ހިތް ހެޔޮ މީހާއެވެ. އަދި ޣީބައާ އެންމެ ދުރު ބޭކަލުންނެވެ.’\nއިބްނުލްޤައްޔިމް ވިދާޅުވިއެވެ. އިބްނު ތައިމިއްޔާ ނޫން އެހެންމީހެއްގެ ކިބައިގައި، މާފުކުރުމާއި ޢަފޫކުރުމާއި ހިތް ސަލާމަތްވެގެންވުން ޖަމާވެގެންވަނިކޮށް ތިމަން ނުދެކެމެވެ. އެކަލޭގެފާނަށް އެންމެ އުނދަގޫކުރި، އެކަލޭގެފާނުގެ އެންމެ ބޮޑު ޢަދާވާތްތެރިޔާ މަރުވިކަމުގެ އުފާވެރި ޚަބަރު އެކަލޭގެފާނުގެ ދަރިވަރަކު އެކަލޭގެފާނަށް ދިނެވެ. ފަހެ، އެކަލޭގެފާނު އެކަން މަނާކޮށް އެދަރިވަރު ދެކެ ކޯފާއިސްކުރައްވާ ވިދާޅުވިއެވެ. “މުސްލިމަކު މަރުވުމުން ތިމަންކަލޭގެފާނަށް އެކަމުގެ އުފާވެރިކަމުގެ ޚަބަރު ދެނީ ހެއްޔެވެ!” ދެން އެކަލޭގެފާނު إِنَّا لِلّهِ وَإِنَّـا إِلَيْهِ رَاجِعونَ މިފަދައިން ވިދާޅުވެ ވަޤުތުން ތެދުވެވަޑައިގަތެވެ. އަދި މައްޔިތާގެ އަހުލުންނަށް ހިތްވަރުދެއްވާ ވިދާޅުވިއެވެ. “ހަމަކަށަވަރުން ތިމަންކަލޭގެފާނު ވަނީ ތިޔަބައިމީހުންގެ ބައްޕަގެ މަޤާމުގައެވެ.”\nޔޫނުސް އައްޞަދަފީ ވިދާޅުވިއެވެ. އިމާމު ޝާފިޢީއަށް ވުރެ ބުއްދިވެރިމީހަކާ ތިމަންނައާ ބައްދަލު ނުވެއެވެ. އެއްދުވަހަކު މައްސަލައެއްގައި އެކަލޭގެފާނާ ދެބަސްވެ މުނާޡަރާކުރީމެވެ. ދެން އެތަނުން ވަކިވެގެން ދިޔައީމެވެ. އެއަށްފަހު އެކަލޭގެފާނާ ބައްދަލުވުމުން ތިމަންގެ އަތުގައި ހިފާފައި ވިދާޅުވިއެވެ. “އޭ އަބޫ މޫސާއެވެ. މައްސަލައެއްގައި އެއްބަސް ނުވެވުނަސް، އަހަރެމެން ދެމީހުންނަކީ އަޚުވަންތަ ބަޔަކަށް ވުން ރަނގަޅުވާނެ ނޫން ހެއްޔެވެ؟”\n* މީހަކު އިބްނު އައްސައްމާކަށް ދެންނެވިއެވެ. – އޭރު އެދެބޭކަލުންގެ ދެމެދުގައިވަނީ ޚިލާފެއް ހިނގާފައެވެ. –\n“އަހަރެމެން ދެމީހުން އެކަކު އަނެކަކަށް ކުރެވުނު ގޯސްކަމުގެ ވާހަކަދެއްކުމަށް ކަނޑައެޅިގެންވާ ވަޤުތަކީ މާދަމާއެވެ.” ފަހެ، އިބްނު އައްސައްމާކު އޭނާއަށް ދެންނެވިއެވެ. “އަދި ކިއެއް ހެއްޔެވެ. މާދަމާވަނީ އަހަރެމެން ދެމީހުން އެކަކު އަނެކަކަށް މާފުކުރުމަށެވެ.”\nހިތް ރަނގަޅުވުމުގެ އެންމެ ބޮޑު އެއްސަބަބަކީ ﷲ ތަޢާލާގެ ފޮތް ކިޔަވާ، އެދަސްކޮށް، އޭގެ ޢިލްމު އުނގެނި އަދި އެއާމެދު ވިސްނާ ފިކުރުކުރުމެވެ. ﷲގެ ފޮތާ އޭނާ ގާތްވި ވަރަކަށް އޭނަގެ ހިތް ރަނގަޅުވެ ސަލާމަތްވެއެވެ.


Bidheyseenge massala hallu nuvejje nama isthiufaa dheynan: Fayyaz | Mihaaru\nބިދޭސީންގެ މައްސަލަ ހައްލު ނުވެއްޖެނަމަ އިސްތިއުފާ ދޭނަން: ފައްޔާޒު\nއިކޮނޮމިކް މިނިސްޓްރީން މިއަދު ބޭއްވި ނޫސްވެރންގެ ބައްދަލުވުމުގައި މިނިސްޓަރު ފައްޔާޒު މައުލޫމާތު ދެއްވަނީ-- ފޮޓޯ: މިހާރު\n18 ސެޕްޓެމްބަރ 2019 - 18:54\nގަވާއިދާ ހިލާފަށް އުޅޭ ބިދޭސީން ގަވާއިދަށް ފެއްތުމަށް އިކޮނޮމިކް މިނިސްޓްރީން ކުރިއަށްގެންދާ މަސައްކަތާ ގުޅޭގޮތުން މައުލޫމާތު ދެއްވަމުން ފައްޔާޒް ވިދާޅުވީ ގަވާއިދާ ހިލާފަށް ބިދޭސީން ރާއްޖެ އަންނަ މައްސަލައިގައި މިނިސްޓަރާ ދިމާލަށް ގިނަ ބަޔަކު އެއްޗެހި ކިޔާކަމަށެވެ. ނަމަވެސް އެކަމުގައި އިހުމާލެއް ނުވާނެ ކަމަށާއި އެ މައްސަލަ އަށް ހައްލެއް ނުލިބިއްޖެ ނަމަ މަގާމުގައި ނުހުންނާނެ ކަމަށެވެ.\n"އަޅުގަނޑު އަމިއްލަ އަށް ކޯޓާ ވިއްކާ ވާހަކަ އެކި މީހުން ދައްކާ. އެކަމަކު ވަރަށް ސާފުކޮށް މި ދަންނަވަނީ އަޅުގަނޑުގެ ފަރާތުން އެކަހަލަ އެއްވެސް ކަމެއް ނުހިނގާނެ. އަޅުގަނޑު މިކަން ހައްލު ކުރާނަން. ހައްލު ނުވެއްޖެ ނަމަ އަޅުގަނޑު މި މަގާމުގައި ނުހުންނާނަން،" މިނިސްޓަރު ވިދާޅުވި އެވެ.\nގަވާއިދާ ހިލާފަށް އުޅޭ ބިދޭސީންގެ މައްސަލަ ހައްލުކުރުމަށް ރައީސުލްޖުމްހުރިއްޔާ އުފައްދާފައިވާ ކޮމިޓީގެ ލަފާގެ މަތިން އިކޮނޮމިކް މިނިސްޓްރީން ވަނީ ގަވާއިދުތަކަށް އިތުރު ބަދަލުތަކެއް ގެނެސްފަ އެވެ. އެގޮތުން ކޯޓާ ދޫކުރުމުގެ އުސޫލަށާއި ބައެއް ފީތަކަށް ވެސް ވަނީ ބަދަލުތައް ގެނެސްފަ އެވެ.\nމީގެ އިތުރުން ކޮންމެ ގައުމަކުން ލޭބަރުންގެ ގޮތުގައި މީހުން ގެނެވޭ އަދަދެއް އިކޮނޮމިކް މިނިސްޓްރީން ވަނީ ކަނޑައަޅައިފަ އެވެ. ބަންގްލަދޭޝް އަށް ކަނޑައަޅާފައިވާ އަދަދު ހަމަވެފައިވާތީ އެއް އަހަރު ވަންދެން ބަންގްލަދޭޝް އިން މަސައްކަތްތެރިން ނުގެނެވޭ ގޮތަށް މިނިސްޓްރީން ވަނީ ހަމަޖައްސައިފަ އެވެ.\nއިކޮނޮމިކް މިނިސްޓްރީ ފައްޔާޒް އިސްމާއިލް، އިކޮނޮމިކް މިނިސްޓަރު އިކޮނޮމިކް މިނިސްޓަރު ބިދޭސީން ބަންގްލަދޭޝް ރާއްޖެ-ބަންގްލަދޭޝް\n74 ކޮމެންޓް, 109 ރިއެކްޝަންސް\nމޯލްޑިވިއަން އެއަރލައިންއިން ޑާކާ މާލެ ދަތުރު ތައް މަދެއްނުކުރޭ. އަދި ބަންގްލަދޭޝް އޯޑިނަރީ ޕާސްޕޯޓް ހޮލްޑަރުންނަށް މާލެއިން އޮންއެރައިވް ވީސާލިބުމުގައި އެއްވެސް ދައްޗެއް ހުރަހެއްނެތް! # އެހެންކަމަށްވާނަމަ ވަޒީރު މިކިޔާއެއްޗެއް ހަމައެއްގޮތަކަށްވެސް ނުވިސްނޭ. # ހެޔޮނިޔަތުގައި މިކަންކުރާން ބޭނުންނަމަ ފުރަތަމަކަމަކަށް ބަންގްލަދޭޝްގެ އޯޑިނަރީ ޕާސްޕޯޓް ހޮލްޑަރުންނަށް އެޑްވާންސް ވީސާނެތި ރާއްޖެނާދެވޭގޮތަށް އިމިޤްރޭޝަން ޤަވާއިދަށް ބަދަލުގެންނަވާ.\nފައްޔާޒު އިސްތިއުފާދިނުމުގެކުރިން ސާކްގެޤައުމުތަކުގެތެރެއިން ކޮންމެޤައުމަކުން ދޮޅުލައްކަމީހުނަށް ވޯރކްވީސާދޫކުރުމަށް ފައްޔާޒުނިންމަވާފާއިވާތީ “މިނިންމިނިންމުންހުއްޓުވަން އޭޖީއޮފީހާއި ޑިފެންސް، މަރުކަޒީބެންކް އަދި ފިނޭންސްމިނިސްޓްރީއިންފިޔަވަޅުއަޅާންޖެހޭ” ކަމަށްޤަބޫލުކުރަން. # ޤައުމީސަލާމަތާއި އަދި މިދައުލަތުގެއިޤްތިސޯދާއި ފޮރިންގްކަރެންސީއާއިގުޅުންހުރި ބޮޑުމައްސަލައެއްގައި މިފަދަބޮޑުނިންމުމެއްނިންމުމުގެބާރު ހަމައެކަނި ފައްޔާޒަކަށް ލިބިގެންނުވޭ.\nއިންޑިޔާ، ޕާކިސްތާން، ސްރީލަންކާ، އަފްގާނިސްތާން، ބޫޓާން އަދި ނޭޕާލް މިޤައުމުތަކުގައި ދިވެހިންނަށް މަސައްކަތް ކުރުމަށް ދޫކުރާން ކަޑައަޅާފައިވާ ވޯރކް ވީސާގެއަދަދާއި އެ ޤައުމުތަކުގައި މިހާރު ބާކީ ވޯކްވީސާގެ ފުރުސަތު ހުރިމިންވަރު މިނިސްޓަރު ބުނެދީފާނަންތޯ؟! # ސާކް ކޮންމެ ޤައުމަކަށް ދޮޅުލައްކަ މީހުނަށް ފުރުސަތުދޭނެކަމަށް ބުނާއިރު މިދައުލަތުގެ އިޤްތިސޯދީ ހާލަތަށް ބެލުމެއްނެތި ބިދޭސިން އެތެރެކުރުމަށް ނިންމީ ކިހިނެއް؟! ތިކަން ބަދަލުކުރޭ.\nކޮންމެ ބިދޭސީައުވެސް ރާއްޖެ އައް ގެންނަނީ ބޮޑު ޑިޕޮސިޓެއް ބަހައްޓައިގެން ކަމަށް ވާއިރު، އެފައިސާ ބޭނުންކޮށްގެން ޤަވާއިދާ ޚިލާފައް އުޅޭ މީހުން ފޮނުވާ ނުލެވެނީ ކީއްވެބާ.. ޑިޕޮސިޓް ފައިށާތައް ނަގާ އެހެން ކަމަކަށް ބޭނުންކުރީބާ...\n150000 ސާކުކިތައްގައުމުއޮވޭތޯ މިހުރިހާގައުމަކުން ލޭބަރުންގެނާމަ6މިލިއަން ލޭބަރުންއުޅޭނެ މިރާއްޖޭގަ ދިވެހިރައއޔަތުންނައްނެތް ޖާގައެއް މިކުޑަގައުމުގަ\nއެހެންވިިއްޔާ މިހާރުވެސް އިސްތިއުފާ ދީފަ ސިޓިންގ ރޫމްގަ ޓީވީ ބަލަން އިންނަންވީ. ބިދޭސީންނާ ދިވެހިންނާ ގުޅިގެން ހިންގާ ބޮޑެތި ޖަރީމާގެ ފަހަތުގަ ތިބެނީ ސިޔާސީ ވެރިން. ފުރަތަމަ ޤައުމަށް އިޚްލާސްތެރިވާން ދަސްކޮށްދޭންވީ. ރިވެތި އަޚްލާގާ ސުލޫކުގެ މައްސަލަ އާ ހުރެ މިފަދަ ކުޑަކުޑަ ޤައުމެއްގެ ކަންކަން ބޮއްސުން ލައިގެން މިދަނީ.\nގަވާއިދާ ހިލާފަށް އުޅޭ ބިދޭސީން ގަވާއިދަށް ފެއްތުމަށް. އަދިވެސް މަދީ ދޯ އެތެރެވަފަ ތިބި ވަރު. ދެން ގަވާއިދާ ޙިލާފަށް އުޅުނީމަ އަދަބެއްވެސް ނޯވޭތަ ހަމަ، ކޮންކަހަލަ ގައުމެއްތަ މިއީ އަޅެފަހެ\nމިނިސްޓްރީ އިން ގަވާއިދާ ހިލާފައް ކޯޓާ ދޫކުރި މީހުންގެ މައްސަލަ ތައް ނުބެލޭނަމަ އަވަހައް އިސްތިއުފާ ދޭން ވީއެވެ.\nސާބަސް، ފައްޔާޒް. ތިކަހަލަ ގަޓް ހުންނަ މިނިސްޓަރުން ބޭނުމީ. ދައުލަތުގެ އަދި ސަރުކާރުގެ މަތީ މަގާމްތަކުގަ ތިބޭ މީހުން އެމީހަކާ ހަވާލްކުރާ މަސައްކަތް ފުރިހަމަޔަށް ނުކުރެވޭނަމަ އިސްތިއުފާ ދީފަ އެހެން މީހަކާ ހަވާލުކުރަން ޖެހޭނެ. އެކަމަކު އަދި މިހާތަނަށް ފެނިގެންގޮއްސަހުރީ ކޮންމެ މިނިސްޓަރެއް ވެސް ބެލީ ސައްޕުޖަހާ ބޭރުކުރަންދެން މަގާމްގަ ބަގުޑިބައްދައިގެން އޮވެވޭތޯ.\nމިހާރު ތިތަދަނީ ގޯހުން ގޯހަށް. ވިސާފީ ބޮޑުކުރީމާ އަދަބު ލިބެނި ޤަވާޢިދާ އެއްގޮތަށް ބިދޭސީން ގެންގުޅޭ މީހުންނަށް. ޤަވާޢިދާ ޚިލާފަށް ބިދޭސީން ލައްވާ މަސްއްކަތްކުރުވާ ފަރާތްތަކަށް އެއްވެސް އަދަބެއްނެތް. ބަލަ ބިދޭސީން ޤަވާޢިދާ ޚިލާފަށް މަސައްކަތް ކުރެވެނީ ބަޔަކު އެމީހުން ލައްވާ މަސައްކަތް ކުރުވާތީ ނޫންތޯ. ޤަވާދާ ޚިލާފަށް ބިދޭސީން އުޅޭ ސަބަބަކީ ކިތައްމެ ޒަމާނެއް ވަންދެން އުޅެފާވެސް ޓިކެތެއް ހިފައިގެން އިމިގްރޭޝަނަށް ދިއުމުން ވިސާ ފީ ނެގުމެއް ނެތި ޖޫރިމަނާއެއްނެތި ކުށްވެރި ވުމެއް ނެތި ފުރުވާލާ.


Covid-19: Vaccine nethigen, 92,000 meehun2vana dose nujehifai | Mihaaru\nޚަބަރު / ކޮވިޝީލްޑް\nކޮވިޑް-19: ވެކްސިން ނެތިގެން، 92،000 މީހުން ދެވަނަ ޑޯޒް ނުޖެހިފައި\nރާއްޖޭގައި ކޮވިޝީލްޑްގެ ވެކްސިންގެ މިހާރު ބާކީ ހުރީ 1،200 ޑޯޒް. އެކަމަކު. ދެ ވަނަ ޑޯޒް ޖެހުމަށް ޝަރުތު ހަމަވާ ޖުމުލަ 92،000 މީހުން އެބަތިބި.\nކޮވިޑް ވެކްސިން ޖެހުމަށް ގިނަ ބަޔަކު ކިޔޫ ހަދާފައި. ވެކްސިން ހުސް ވެގެން ކޮވިޝީލްޑް ޖެހުން މި ވަގުތު ވަނީ މެދުކަނޑާލާފައި\n17 މެއި 2021 - 00:13\nއިންޑިއާގެ ކޮވިޝީލްޑް ވެކްސިންގެ ފުރަތަމަ ޑޯޒް ފުރިހަމަ ކުރުމަށް ފަހު، ދެ ވަނަ ޑޯޒް ޖަހަން ޖެހޭ އެކަމަކު ރާއްޖޭގައި ވެކްސިން ނެތިގެން އެ ނުޖެހިފައިވާ 92،000 މީހުން އެބަތިބި ކަމަށް ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ރޭ ބުނެފި އެވެ.\nއިންޑިއާ އިން ހަދިޔާ ކުރި އެ ވެކްސިންގެ ސްޓޮކް މަދުވެ، މިދިޔަ މެއި4އިން ފެށިގެން ވަނީ ވެކްސިން ޖެހުން މެދުކަނޑާލައިފަ އެވެ.\nއެޗްއީއޯސީން ރޭ ބޭއްވި ނޫސްވެރިންގެ ބައްދަލުވުމެއްގައި ރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވީ، ކޮވިޝީލްޑްގެ ވެކްސިންގެ މިހާރު ބާކީ ހުރީ 1،200 ޑޯޒް ކަމަށެވެ. އެކަމަކު ފުރަތަމަ ޑޯޒަށް ފަހު، ދެ ވަނަ ޑޯޒް ޖެހުމަށް ޝަރުތު ހަމަވާ ޖުމުލަ 92،000 މީހުން އެބަތިބި ކަމަށް އޭނާ ވިދާޅުވި އެވެ.\nއެއީ މާލޭން 55،000 މީހުންނާއި ރަށްރަށުން 37،000 މީހެކެވެ.\nމިހާރު ބާކީ ހުރި މަދު ވެކްސިންކޮޅު ޖަހަނީ ކޮވިޑްގެ ބަލި ހާލަތު ހުރި ގޮތުން އެކަމަށް މަޖުބޫރު މީހުންނަށެވެ. ރާއްޖޭން ވެކްސިން ހުސްވީ، އިންޑިއާގެ ކޮވިޑްގެ ހާލަތު ގޯސްވެ، އެ ގައުމުން، އެހެން ގައުމުތަކަށް ވެކްސިން އެތެރެކުރުން ހުއްޓާލުމާ އެކު އެވެ.\nރާއްޖޭން ވަނީ އެސްޓްރަޒެނެކާ ކުންފުނިން ވެކްސިންގެ 700،000 ޑޯޒް ގަންނަން އެއްބަސްވުމެއް ހަދައިފަ އެވެ.\nމަބްރޫކް ވިދާޅުވިގޮތުގައި، މިހާރު ލިބިފައިވާ މައުލޫމާތަށް ބަލާއިރު، އަންނަ ޖޫން މަހުގެ ތެރޭގައި އެ ވެކްސިންގެ ފުރަތަމަ ސްޓޮކް ލިބޭނެ އެވެ.\nރާއްޖޭގައި މިހާރު ކޮވިޝީލްޑްގެ އިތުރުން ޗައިނާގެ ސިނޮފާމް އާއި އެމެރިކާގެ ފައިޒާ ވެކްސިން ވެސް ދެ އެވެ.\nރާއްޖޭގައި މިހާތަނަށް 302،974 މީހުން ވެކްސިން ޖަހާފައިވާއިރު އޭގެ ތެރެއިން ދެ ޑޯޒް ފުރިހަމަ ކޮށްފައި ވަނީ 124،913 މީހުންނެވެ.\nހެލްތު ޕްރޮޓެކްޝަން އެޖެންސީ ކޮވިޝީލްޑް އެޗުއީއޯސީ މުހައްމަދު މަބްރޫކް އަޒީޒް (ރައީސް އޮފީސް) ސިއްހަތު ބަލިތައް ކޮވިޑް ވެކްސިން\n60 ކޮމެންޓް, 16 ރިއެކްޝަންސް\nދެން ތިބޭ ލައްގަޅޭ ވެކްސިން ލައްގަޅޭ ކިޔަކިޔާ! ޙަމަ ވެކްސިނޭ ބުނާއިރަށް ތަނެއް ދޮރެއް ދޮރާށްޓެއް ނުބަލާ މީނަ ގަޔަށް އޭނަ ގަޔަށް ޖަހަމުންގޮސް ރޭކާލިއިރު އަހަނ! މިއޮތީ ހުސްވެފަ!!\nކޮބާ ރަންވޭ ތާރުގަނޑު މަތީގަ ޝާޙިދުއާ ސަންޖޭ ސުދޯރު ކުޅުނު ޑްރާމާ. ނެތްތަ އެހެން އެޕިސޯޑެއް.\nއެއް ޑޯޒް ޖެހި މީހުން ދެވަނަ އެތި ޖަހަންޖެހޭ ކަން އެނގި ތިބެ ހާދަހާ މޮޅަކަށް ޕްލޭން ހަދާފަ ތިއޮތީ. ސަޅި އިންގޭ. ސައްހާފް ނުކުމެ ކޮންމެވެސް އެއްޗެކޭ ކިޔާބަލަ ދެން މިކަމަށް.\nދެންވެސް ހުރި އެއްޗެއް ގަވާއިދާ ޙިލާފަށް އުޅުއްވާ އޮނަރަބަލް ބަންގާޅު ބޭފުޅުން ގައިގަ ޖައްސަވާ. އެއީ މިގައުމުގެ ރޫހު. މިގައުމުގެ އުއްމީދ. މިގައުމުގެ ހުއްބުލްވަތަން.\nއެމީހުން މަދު ލާރިކޮޅަކަށް ފިހާރަ ތަކުގެ ސޭޓުކަން ކޮށް، ކެފޭގަ ވެއިޓަރުކަން ކުރާތީވެ ކަލެއަށް ސަހަލު އަގެއްގަ ކާބޯތަކެތި ލިބެނީ. އެމީހުން ލައްވާ އަޅު މަސައްކަތް ކުރުވައިން ގެދޮރު އަޅާތީ މިހާރު ހުރިވަރަށްވެސް ކުއްޔަށް ތަންތަން ލިބެނީ. އެހެންވީމަ ތިބުނީ ހެޔޮކޮށް. އެއީ މިގައުމުގެ ރޫހު. ވެކްސިން ދިނުން ކަންނޭނގެ އެމީހުނާމެދު ދިވެހި ސަރުކާރުން ކުރި ހަމައެކަނި ހެޔޮކަމަކީ. އެކަމާވެސް އެކަމު މޭ ކަރާތީ ތިއުޅެނީ.\nކަމަކަށް ވާކަހަލަ ގޮތަކަށް އެއްކަމެއްވެސް ކުރޭތަ. އެހެން ނޫން ދުނިޔޭގެ ފުރަތަމަ އަންޑަރވޯޓަރ އެއާޕޯޓް އެބައޮތް އަޅާފަ ހޯރަފުށީގަ.\nގަައިމު ރ ޓިވީއާ ރ ނޫހުން މުޅި ދުނިޔޭގަވެސް ވެކްސިން ދިނުމުގަ ނަަމޫނާއެކޭ ކިޔާ ރިޕޯޓް ނެރެ ބައި ރުފިޔާއަށް ޓްވީޓް ކޮށްދޭ ކުޑަރިކިލު ދަންނަނުދަންނަމެން (ބްރިޖް މަތީ އެކޮޅުކޮޅުން އޭނަ ހުރީ އަދިވެސް) އުޅުނުއިރު ހީވަނީ އެހެންފަދަ ކަމެއް ހެން. ހަގީގަތް އެނގުނުއިރު މިއޮތީ ރޯ ނުބައިކޮށް އެއްވެސް ޕްލޭނެއް ނެތި ފުރަތަމަ ޑޯޒް ޖެހި މީހުންވެސް އަލުންބަލުން އެކަން ކުރަން ޖެހިފަ. ޕަކާސް. ކަލޭމެންގެ ފެންވަރެއް ނޫނޭ ނުކިޔަވާތިބި ކޮހުންތަކާ ވެރިކަން ކުރުމަކީ\nމިހާރު ނޫހުން ވެއްޖެ ނޫންތޯ އިންޑިޔާ އާއި ޗައިނާ ގެ އިތުރުން ރާއްޖެއަށް ހިލޭ ވެކްސިން ދިން ފަރާތް ތަކުން ވެކްސިން ދީފާއިވާ ފުރިހަމަ އަދަދާއި އަދި ދައުލަތުން ޙަރަދުކޮށްގެން ގަނެފައިވާ ވެކްސިން ތަކުގެ އަދަދުހޯދަން. # އަދި ރާއްޖޭގައި މިދެންނެވި ވެކްސިން ޖަހާދީފައިވާގޮތުގެ ތަފްސީލުގެތެރެއިން ވެކްސިންޖަހާފައިވާ ސަރަހައްދުތަކާއި އެސަރަހައްދެއްގައި ވެކްސިން ޖެހިއަދަދާއި ދިވެހިންނަށް، އެކްސްޕަޓްރިއޭޓުންނަށް އަދި އިލީގަލް ބިދޭސިންނަށް ޖެހިގޮތުގެ ތަފްސީލް.\nދެއުޅި އެއްވާ ކަމެއް މިވެރިންނަށް އެބަކުރެވޭތަ!\nޑަބްލިއުއެޗްއޯ ޔޫނިސެފް ފަދަ ޖަމާއަތް ތަކާއި އިންޑިޔާގެ ހިލޭ ވެކްސިން އެއިޑް އަކީ ވެކްސިންޖަހާންޖެހޭ ދިވެހިންގެ ފުރިހަމަ އަދަދު އެގިތިބެ އެއަދަދަށް އެމީހުންދިން ވެކްސިންތަކެއް. # ސޯލިޙްގެ ސާރުކާރުގެ ހިންގުންތެރިކަމެއްނެތުމުން ބާރާއި ނުފޫޒު ހުރި ފަރާތްތަކުގެ ނުފޫޒުން އެމީހުންގެ ރިސޯޓްތަކުގައި ވަޒީފާގައިތިބި ބިދޭސިންނަށްވެސް ހިލޭ މިދެންނެވި ވެކްސިންޖަހާދީ އަދި އިމިޤްރޭޝަން ޤާނޫނާއިޙިލާފު ހުރިހާ ބިދޭސިންވެސް ވެކްސިންޖެހިއިރު ދިވެހިމީހާ ބާކީވެއްޖެ؟!\nއެއް ދުވަހު މިނިސްޓަރ ވިދާޅުވީ އެބަހުއްޓޭ އެންމެނަށް ދެ ޑޯޒް ޖެހޭވަރަށް. އަނެއް ދުވަހު ބުނީ މެދުކަނޑާލަނިއްޔޯ. ހުސްވިއްޔޭވެސް ނުބުނަންވެގެން. ގައިމު ފުރަތަމަ ޑޯޒް ޖެހި މީހުންނަށް ތަރުތީބުން ދެވަނަ ޑޯޒް ޖެހުނީސްނުންތޯ. އެބަ އިނގޭ ކޮވިޑްގެ ހާލަތުގަ ކޮންމެފަދަ އެއްޗަކަށްވެސް ޖެހިދާނެކަން. ދުރުރާސްތާ ވިސްނުން ހަމަ މޮޅީ.


Enburi India aadheveyne dhuvaheh adhi neygey: Irrfan Khan | Mihaaru\nއިރްފާން ހާން: އޭނާ ބުނީ އިންޑިއާ އަށް އެނބުރި ދެވޭނެ ދުވަހެއް އަދި ނޭނގޭ ކަމަށް.\nއެނބުރި އިންޑިއާ އަށް ދެވޭނެ ދުވަހެއް އަދި ނޭނގޭ: އިރްފާން ހާން\n01 ޖުލައި 2018 - 07:32\nއެނބުރި އަލުން އިންޑިއާ އަށް ގޮސް ފިލްމީ މަސައްކަތް ފެށޭނެ ދުވަހެއް ބުނަން ނޭނގޭ ކަމަށް، ކެންސަރުގެ ނާދިރު ވައްތަރެއް ކަމަށްވާ ނިއުރޯއެންޑޮކްރިން ޓިއުމާ (ނެޓްސް) އަށް ލަންޑަނުގައި ފަރުވާ ހޯދަމުން އަންނަ އެކްޓަރު އިރްފާން ހާން ބުނެފި އެވެ.\nމިދިޔަ މާޗް މަހުން ފެށިގެން ފަރުވާ ހޯދަމުން އަންނަ އިރުފާން ބޮލީވުޑް ހަންގާމާ އަށް ބުނީ ފަރުވާގެ ކަންކަން ވަރަށް ރަނގަޅަށް ކުރިއަށްދާ ކަމަށާއި ނަތީޖާ ވެސް ފެންނަމުން އަންނަ ކަމަށެވެ.\n"އެކަމަކު އެއްގޮތަކަށް ވެސް ބުނާކޮށް ނޭނގޭ އެނބުރި އިންޑިއާ އަށް ދެވޭނެއް ދުވަހެއް. އަދި އަހަރެން ބޭނުމެއް ވެސް ނޫން އަވަސް އަރުވާލައިގެން މި ދަނޑިވަޅުގައި އިތުރު އެއްވެސް އެހެން ނިންމުމެއް ނިންމާކަށް،" އިރްފާން، 51، ބުންޏެވެ. "ފަރުވާ އަށް ވަގުތު ދިނުން އަހަންނަށް މި ވަގުތު އެންމެ މުހިއްމު ކަމަކީ."\n"ޕަޒަލް" ގެ ޓްރެއިލާ އިރްފާން ޓްވީޓްކޮށްފައި.\nއިރްފާން ބޮޑު ބައްޔެއްގެ ޝިކާރަކަށްވީކަން އޭނާ މާޗް މަހުގެ 16 ގައި ޓްވިޓާގައި ހިއްސާ ކުރީ، އެޕްރީލް މަހުގެ6ގައި ފިލްމް "ބްލެކްމެއިލް" ރިލީޒް ކުރަން ތައްޔާރުވަމުން ދަނިކޮށެވެ. އަދި ފަރުވާ އަށް ގައުމުން ބޭރަށް ދިގު މުއްދަތަކަށް ދާން ޖެހުމުން، ފިލްމްގެ ފިލްމް ޕްރޮމޯޓް ކުރުމުގެ މަސައްކަތުން ވެސް އޭނާ މަހުރޫމުވި އެވެ.\nމިހާރު ވެސް އިރްފާންގެ އިތުރު ފިލްމްތަކެއް ރިލީޒްވާން އެބަ ހުއްޓެވެ. އެއީ އަންނަ މަހުގެ 27 ގައި ރިލީޒް ކުރާ ހޮލީވުޑް ފިލްމް "ޕަޒަލް" އާއި އޮގަސްޓް3ގައި ރިލީޒް ކުރާ ހިންދީ "ކަރްވާން" އެ އެވެ.\n"ކަރްވާން" ގެ ޑައިރެކްޓަރު އާކާޝް ކުރާނާ މެއި މަހު ބުނި ގޮތުގައި ފިލްމްގެ ޕްރޮމޯޝަނަށް ވަރަށް އަވަހަށް އިރްފާން އިންޑިއާ އަށް ދާނެ އެވެ. އެކަމަކު ބޮލީވުޑް ހަންގާމާ އަށް ދިން އިންޓަވިއު އިން އިރްފާން އިންޑިއާ އަށް ދާން ހަމަޖެހިފައި ނެތްކަން ވަނީ ކަށަވަރުވެފަ އެވެ.\nމަސައްކަތް ފަށަން އޮތް އިރްފާންގެ ފިލްމެއް ވަނީ ބައްޔާ ގުޅިގެން ފަސްކޮށްފަ އެވެ. އެއީ ދީޕިކާ ޕަދްކޯނާ އެކު ކުޅޭ ފިލްމެކެވެ.\nމީގެ އިތުރުން އިންޑިއާގެ މިނިވަން ކަމަށް މަސައްކަތްކުރި އުދަމް ސިންގެ ހަޔާތުގެ މައްޗަށް ބިނާކޮށް، ސުޖިތު ސިރްކާސް ހަދާ ފިލްމެއް ވަނީ އިރްފާނަށް ހުށަހަޅައިފަ އެވެ.\nމިދިޔަ ހަފުތާގައި ބޭއްވި 19 ވަނަ އައިފާ އެވޯޑްސްގައި އިފްރާނަށް ވަނީ "ހިންދީ މީޑިއަމް" އިން އެންމެ މޮޅު އެކްޓަރުގެ އެވޯޑް ވެސް ލިބިފަ އެވެ. އަދި އެކަމާ ގުޅިގެން އޭނާ ވަނީ ޓްވިޓާގައި ޝުކުރު ވެސް އަދާކޮށްފަ އެވެ.


United, Chelsea, Leicester ge enme foari gadha race\nމެން ޔޫ، ޗެލްސީ، ލެސްޓާގެ ޗެމްޕިއަންސްލީގް ފޯރިގަދަ ރޭސް\nމެންޗެސްޓާ ޔުނައިޓެޑް، ޗެލްސީ، ލެސްޓާ ސިޓީ ވާދަ ކުރަނީ، އިނގިރޭސި ވިލާތުން ޗެމްޕިއަންސް ލީގްގެ ފަހު ދެ ޖާގަ އަށެވެ. ފަހު ދެ ޖާގައަށް ވާދަ ކުރަނީ މި ތިން ޓީމެވެ. މިރޭ ކުޅޭ މެޗުތަކުން ޖާގަތަށް ކަށަވަރުވާއިރު، އެންމެ ފޯރިގަދަ މެޗަކަށް އޮތީ ލެސްޓާ އާއި ޔުނައިޓެޑް ބައްދަލު ކުރާ މެޗެވެ. މެޗު އެއްވަރު ކޮށްލިޔަސް ޔުނައިޓެޑަށް ޗެމްޕިއަންސް ލީގްގެ ޖާގަ ލިބިގެންދާނެ އެވެ. ލެސްޓާއަށް އޮތީ ޔުނައިޓެޑް ބަލި ކުރުމެވެ.\nޗެލްސީ ވާދަ ކުރާނީ، ވޯލްވާހެމްޓަން ވޮންޑާސް (ވޯލްވްސް) އާ ދެކޮޅަށެވެ. މެޗު އެއްވަރު ކޮށްލައިގެން ވެސް ޗެލްސީއަށް ޗެމްޕިއަންސް ލީގްގެ ޖާގަ ހޯދޭނެ އެވެ. އަނެއް ކޮޅުން ވޯލްވްސްގެ ފަހަތުގައި ޔޫރޮޕާ ލީގްގެ ޖާގަ ހޯދަން ވިއްދާފައި އޮތީ ހޯޒޭ މޮރީނިއޯގެ ޓޮޓެންހަމް ހޮޓްސްޕާސް އެވެ. ޓޮޓެންހަމްއަށް ވުރެ ކުރި އަރަން ބޭނުން ނަމަ މެޗުން މޮޅުވުން ނޫންގޮތެއް ވޯލްވްސް އަކަށް ނެތެވެ.\nޔުނައިޓެޑް ތިން ވަނައިގައި އޮތީ ޗެލްސީ އާ އެއްވަރަށް ޕޮއިންޓް ހޯދައިގެންނެވެ. ދެ ޓީމަށްވެސް 63 ޕޮއިންޓެވެ. ފަސް ވަނައިގައި އޮތް ލެސްޓާ އާއި އެ ދެ ޓީމާ ދެމެދު ހުރީ އެއް ޕޮއިންޓްގެ ކުޑަ ފަރަގެކެވެ. ކޮވިޑް-19 ގެ ބުރޭކަށް ފަހު ލެސްޓާގެ ކޯޗް ބުރެންޑެން ރޮޖާސް އެންމެ ގިނައިން ދެއްކި ވާހަކަ އަކީ ޗެމްޕިއަންސް ލީގުން ފުރުސަތު ހޯދާ ވާހަކައެވެ. ހުކުރު ދުވަހު އޮތް ޕްރެސްގައިވެސް އޭނާ ދެއްކީ އެ ވާހަކަ އެވެ.\nއޭނާ ބުނީ ޔުނައިޓެޑަކީ ބޮޑު ކުލަބެއް ކަމަށާއި އެ ކުލަބު ޗެމްޕިއަންސް ލީގް ޖާގަ ހޯދަން ގިނަ ސަބަބުތަކެއް ހުންނާނެ ކަމަށެވެ. އެހެންނަމަވެސް އޭނާގެ ޓީމުވެސް ހުރިހާ ހަކަތައެއް ބޭނުން ކުރާނީ އެ ޓާގެޓް ހާސިލު ކުރުމަށް ކަމަށެވެ.\n"އަހަރެމެން ބޭނުން ވަނީ ޗެމްޕިއަންސް ލީގްގައި ދެމިތިބެން އަހަރެމެން އެކަމަށްޓަކައި ގަޔާވެ ޝައުގުވެރިވަން،" ހުކުރު ދުވަހު ބޭއްވި ޕްރީ މެޗު ޕްރެސްގައި ވާހަކަ ދައްކަމުން ރޮޖާސް ބުންޏެވެ. "އެއީ ވަރަށް ސާފުކޮށް އެނގޭ ކަމެއް އަހަރެމެން ބޭނުން ވަނީ އެ މުބާރާތުގައި ތިބެން އެކަމަށްޓަކައި އަހަރެމެންގެ ހުރިހާ ހަކަތައެއް ބޭނުން ކުރާނަން."\nކުރިން ޔުނައިޓެޑްގެ ސްޓައިކަރަކަށް ކުޅުނު ޝޮލްޝަޔާއަށް އޮތް ޕްރެޝަރު ބޮޑެވެ. ޗެމްޕިއަންސް ލީގްގެ ޖާގަ ނުލިބިއްޖެނަމަ އޭނާގެ ވަޒީފާ ގެއްލުން ކައިރި އެވެ. މިދިޔަ އަހަރު ހޯޒޭ މޮރީނިއޯ ވަކިކޮށް ސޮލްޝަޔާ އާ ޔުނައިޓެޑް ހަވާލުވި ފަހުން ގިނަ ކަންކަމެއް ޕޮޒިޓިވް ކޮށް ފެނުނެވެ. އޭނާ އަށް ލިބުނު އެންމެ ބޮޑު ހިތްހަމަޖެހުމަކީ ޖަނަވަރީ ޓްރާންސްފާ ޕީރިއަޑްގައި ޕޯޗްގަލްގެ މިޑްފީްލޑަރު ބުރުނޯ ފެނާންޑޭޒް ޔުނައިޓެޑަށް ބަދަލުވެ އެ ޓީމުގެ މިޑްފީލްޑްގައި ދައްކަމުންދާ ކުޅުމެވެ.\nފެނާންޑޭޒް މިޑްފީލްޑްގައި މޮޅަށް ކުޅެން ފެށުމުން ފޯވަޑްލައިންގައި އެންތޮނީ މާޝިއަލް، މާކޯސް ރަޝްފާޑް އަދި މޭސަން ގްރީންވުޑަށްވެސް ހަމަލާ އުފެއްދުމުގައި ބޮޑު އެހީއަކަށްވި އެވެ. ފްރާންސްގެ ވޯލްޑް ކަޕް ވިނިން މިޑްފީލްޑަރު ޕައުލް ޕޮގްބާވެސް އަސްލު ފޯމަށް އެނބުރި ގެނެވުނެވެ. ސޮލްޝަޔާއަށް އޮތް އެންމެ ބޮޑު ގެންޖެހުމަކީ ޓީމުގެ ދިފާއު ބެލެންސް ނުވުމެވެ. ބައިކޮޅަށް ފަސޭހައިން ވަންނަ ގޯލްތައް ނުހުއްޓުވޭނަމަ ޗެމްޕިއަންސް ލީގް ޖާގަ ހޯދަން އުނދަގޫ ވާނެ އެވެ.\n"އަހަރެމެންގެ އަމިއްލަ މަސައްކަތުން ޗެމްޕިއަންސް ލީގަށް ރަނގަޅު ފުރުސަތެއް ތަނަވަސް ކުރެވިއްޖެ، ސޮލްޗަޔާ ބުންޏެވެ. "ކުރެވުނު މަސައްކަތުން އެކަންޏެއް އަދި ޗެމްޕިއަންސް ލީގްގެ ޖާގަ ލިބޭކަން ނެތް، ނަތީޖާ ނެރުމަށްޓަކައި އެންމެ ހައި ލެވަލްގައި އަހަރެމެން މަސައްކަތް ކުރަން ޖެހޭނެ."\nމި ސީޒަންގައި ޕްރިމިއާ ލީގްގައި އެންމެ ބޮޑު ކުރިއެރުމެއް ހޯދީ ފްރޭންކް ލަމްޕާޑްގެ ޗެލްސީ އިންނެވެ. ސޮލްޝަޔާ އެކޭ އެއްގޮތަށް ލަމްޕާޑް އަކީ އޭނާ އެންމެ ގިނަ ދުވަހު ކުޅުނު ޓީމުގެ ކޯޗެވެ. ފީފާގެ ޓްރާންސްފާ ބޭން އާއެކު ކުޅުންތެރިން ނުގެނެވުމުގެ އިތުރަށް ޒުވާން ސްކޯޑަކާއެކު ޕްރިމިއާ ލީގްގެ ގަދަ ހަތަރަކަށް ލަމްޕާޑަށް ވަދެވޭނެ ކަމަކަށް ސީޒަން ފެށުމުގެ ކުރިން އެއްވެސް މީހަކަށް ހީކުރެވިފައެއް ނެތެވެ.\nސީޒަން ފެށިއިރު ފޯމު ގެއްލިފައި ހުރި ކްރިސްޓިއަން ޕުލްސިކް އާއި 30 މައްޗަށް ގޮސްފައި ހުރި އޮލިވާ ޖިރޫޑް ފޯމަށް އެނބުރި ގެނެސް ލަމްޕާޑް ވަނީ އުނދަގޫ ހާލަތެއްގެ ތެރެއިން ޗެލްސީ އާއެކު އޭނާގެ ފުރަތަމަ ސީޒަންގައިވެސް ކާމިޔާބު މަސައްކަތްތަކެއް ކޮށްފަ އެވެ. ޗެމްޕިއަންސް ލީގްގެ ޖާގަ ހޯދިއްޖެނަމަ އެއީ އެ މަސައްކަތުގެ ފުރިހަމަކަން އިތުރަށް ފެންނާނެ އެވެ.


ކުވައިތުގެ އަމީރު ކުއްލި އޮޕަރޭޝަނެއް ކުރައްވައިފި | Sandhaanu\nކުވައިތުގެ އަމީރު ކުއްލި އޮޕަރޭޝަނެއް ކުރައްވައިފި\nކުވައިތުގެ އަމީރު ޝައިޚް ސަބާހުލްއަހްމަދުއްސަބާޙް އަށް ކުރިމަތިވި އާލާސްކަންފުޅަކާ ގުޅިގެން ކުއްލި އޮޕަރޭޝަނެއް ކުރައްވައިފި ކަމަށާ އެއޮޕަރޭޝަން ކާމިޔާބު ކަމަށް އެގައުމުގެ ސަރުކާރުން ބުނެފިއެވެ.\nކުވައިތުގެ އަމީރުގެ އޮފީސް “ދީވާނުއްޝުއޫނުލްއަމީރީ” އިން ބުނީ އޮޕަރޭޝަނަށްފަހު އަމީރު ޝައިޚް ސަބާހުލްއަހްމަދުގެ ހާލުކޮޅު ރަނގަނޅުވެ ހަމައަކަށް އެޅިފައިވާ ކަމުގައެވެ. އަމީރުގެ އޮޕަރޭޝަން ކޮށްފައިވަނީ ކުވައިތުގެ ހޮސްޕިޓަލެއްގައި ކަމަށާ ދުނިޔޭގެ ގައުމުތަކުގެ ލީޑަރުންނާއި ކުވައިތުގެ އާންމު ރައްޔިތުންގެ ފަރާތުން އަމީރަށް ހަމްދަރުދީގެ މެސެޖްތައް ލިބެމުންދާކަމަށް “ދީވާނުއްޝުއޫނުލްއަމީރީ” ގެ ފަރާތުން ނެރުނު ބަޔާނެއް ބުނެއެވެ. ނަމަވެސް އަމީރުގެ ބައްޔާބެހޭ އެއްވެސް ތަފްސީލެއް ދީފައެއް ނުވެއެވެ.\nކުވައިތުގެ ރަސްމީ ނޫސްއެޖެންސީން މިދިޔަ ހޮނިހިރު ދުވަހުވަނީ ރޫޓިން މެޑިކަލް ޗެކްއަޕެއް ހެއްދުމަށްޓަކައި އަމީރު އެގައުމުގެ ހޮސްޕިޓަލެއްގައި އެނދުމަތި ކޮށްފައިވާކަން ކަށަވަރުކޮށްދީފައެވެ. އަމީރު ހޮސްޕިޓަލްގައި އެނދުމަތި ކުރުމާއެކު އޭނާގެ ވެރިކަމުގެ ބާރުތައް ވަލީއުލްއަހްދު ނުއްވާފުލްއަހްމަދާ ވަގުތީގޮތުން ހަވާލުކޮށްފައިވާކަންވެސް އަމީރުގެ އޮފީސްކަމަށްވާ “ދީވާނުއްޝުއޫނުލްއަމީރީ” އާ ހަވާލާދީ ކުވައިތުގެ ރަސްމީ ނޫސްއެޖެންސީން ބުނެފައިވެއެވެ.\nއުމުރުފުޅުން 91 އަހަރުގެ ޝައިޚް ސަބާހު އަކީ މުސްކުޅި ބަލީގައި އުޅުއްވާ ބޭފުޅެއްކަމުން ވަރަށް ގިނައިން އޭނާ މެޑިކަލް ޗެކްއަޕްތައް ހައްދަވައެވެ. މިދިޔައަހަރުގެ އޮކްޓޯބަރު މަހު އެމެރިކާއަށް ވަޑައިގެންވެސް އަމީރު ޝައިޚް ސަބާހު މެޑިކަލް ޗެކްއަޕް ތަކެއް ހައްދަވާފައި ވެއެވެ.